
TABEL CRONOLOGIC 


1811 30 noiembrie În satul Misiurinetz, ţinutul Kriemenetz, gubernia 
Volyniei (astăzi: reg. 'Ternopol, Ukraina de Apus), la biserica din 
localitate, şi primeşte botezul, cu numele Alexandru [Napoleon?], 
primul fiu (din a doua căsătorie, cu Valeria Hrysant) al lui Thadeu 
Ioan Hâjdău (1769-1835). 

1812 20 decembrie În satul Vjazovetz (acelaşi ţinut, aceeaşi gubernie) se 
naşte (din aceiaşi părinţi) fratele mai mic al lui Alexandru Hâjdău, 
Boleslav, împreună cu care va copilări (în anii de pribegie şi după 
revenirea familiei la Cristineşti-Hotin, pe la 1816-1817). 

1822-1828 Fraţii Alexandru şi Boleslav Hâjdău îşi fac studiile la pensionul 
pentru copii de nobili de pe lângă Seminarul Teologic din oraşul 
Chişinău, avându-i drept profesori pe lu. I. Venelin (1802-1839)| 
Ulterior renumit cercetător al istoriei şi culturii bulgare, pe Ia. D. 
Ghinkulov-Hâncu (1801-1870), viitor „literat basarabean», lector de 
limbă  „moldo-valahă» la Universitatea din S. -Petersburg 
(1839-1858). 

1829 august-septembrie Alexandru Hâjdău devine student al Universității 
din Harkiv, la secția etico-politică (ulterior: facultatea de drept), pe 
care o va absolvi în vara lui 1832 (diploma de absolvire revenindu-i 
după un an, în 1833). 

1830 În revista moscovită „Vestnik Evropy” („Mesagerul Europei”), în 
numerele: 13, 21-22 şi 23-24 îşi fac apariţia publicaţiile lui Al. 
Hâjdău: Despre calitatea (demnitatea?) Poeziei Divine; Despre scopul 
filozofiei; DUCA.  Tradiţie din Moldova şi Două cântece 
moldoveneşti. Din acest an datează şi ciclul de Fabule moldoveneşti. 
Toate lucrările amintite sunt scrise în ruseşte şi au drept loc (şi an) al 
întocmirii: Harkiv (1829 ori 1830). În cursul aceluiaşi an (1830), este 
scrisă şi lucrarea de concurs (nu fără eventuala colaborare paternă, a 


lui Th. I. Hâjdău, absolventul de cândva al facultăţii de drept, la 


Cracovia) referitoare la spiritul legislaţiei împăratului rus Aleksandr 
I, lucrare pentru care lui Al. Th. Hâjdău i se acordă medalia mică de 
argint. 

1831 Pentru lucrarea Despre procesul de nutriție a plantelor, studentului 
basarabean al Universităţii din Harkiv i se înmânează marea medalie 
de argint. În revista moscovită „Teleskop” (nr. 24, din 1831) îşi fac 
apariția Trei cântece de ale lui Skovoroda, prima publicație a lui Al. 
Hâjdău din opera şi despre doctrina filozofului-scriitor ucrainean 
îndrăgit. 

1832 30 august Cu titlul de student de clasa a XII-a, Alexandru Thadeu 
Hâjdău termină facultatea de drept a Universității harkivene amintite. 

1833 21 aprilie Tânărul absolvent al unei facultăți «juridice» este nevoit a 
se angaja la serviciu, în calitate de contabiladjunct, pe lângă 
Comitetul pentru coloniştii din Sudul Rusiei (cu sediul la Chişinău). 

4 mai Primeşte Atestatul (cu mențiune) despre absolvirea (în 1832) a 
Universității din Harkiv. 

13 mai În ziarul „Odesski vestnik” (nr. 37) îi apare articolul Socrate 
şi Skovoroda. 

19 mai Întocmeşte şi adresează o petițiune - „proşenie», în româneşte, 
către „Divanul  Knejiei-  Prinţipatului Moldaviei» din Iaşi, 
recunoscând: eu m-am născut sub ceriul străin, am crescut într-o ţară 
străină...” (în Volynia polono-ukraineană sau în Basarabia rusească?), 
dar şi cu asigurarea: „...am hotărât să mă întorc iarăşi la Patrie şi 
patrioţi şi să slujesc cu credinţă spre binele obştesc, ca un adevărat 
fiiu al Patriei” (strămoşeşti)... Numai că autorităţile ieşene pun pe 
această “jalobă” descurajanta rezoluţie: „Jăl[b]uitoriului, de vreme ce 
se află în slujba rossienească şi neovolnit din aceea, apoi nu [i] să 
poate împlini cererea sa.” 

August Revista „Ieleskop” (nr. 8) inserează în paginile sale 6 
Cântece poporane româneşti, însoţite de o scrisoare adresată 


„editorului”- redactor al acestui periodic N.I. (Nadejdin), precum şi 


de nişte note şi comentarii istorico-filologice desfăşurate. 

11 noiembrie Ca urmare a transformării Comitetului de tutelă... 
amintit, Al. Hâjdău este numit funcţionar-conţopist în cancelaria 
guvernatorului civil (P.I. Averin) al Basarabiei, „post” din care va 


trebui să se concedieze, însă, la 26 ianuarie anul următor (1834). 


1835 martie-iunie În revista „Teleskop” apar: traducerea (fragmentară), în 


ruseşte, a Introducerii la Istoria Legislaţiilor Slave de profesorul 
polonez W.A. Maciejowski (nr. 3 şi 4); articolul-scrisoare Literaţi din 
Basarabia (nr. 4) şi schiţa-studiu Grigorii Varsava Skovoroda (nr. 5 şi 
6). 

12 octombrie La Cristineşti, în al 67-lea an de viaţă, moare Thadeu 
Ioan Hâjdău, tatăl lui Alexandru şi al lui Boleslav Hâjdău. 

19 decembrie Al. Hâjdău este ales membru corespondent al Societăţii 


de agricultură din Sudul Rusiei (cu sediul la Odesa). 


1841 24 octombrie La acelaşi gimnaziu din Vinniţa, i se acordă titlul de 


1842 


1843 


1847 


învăţător interimar superior de istorie şi statistică. 

La începutul acestui an, în postura mai sus amintită, Al. Hâjdău 
purcede la întocmirea lucrării-cuvântări (rămase nerostite), Problema 
timpului nostru (ulterior tradusă, de către un N. Kovali, şi editată în 
româneşte, la Bucureşti, în 1938, după aproape 100 de ani...) 12 
septembrie Este angajat ca învăţător superior de literatură rusă şi de 
logică, la gimnaziul de băieţi din oraşul Camenița Podoliei (nu 
departe de Hotinul strămoşesc). 

12 august Al. Hâjdău este ales secretar al Consiliului pedagogic al 
gimnaziului amintit, pentru anul de învăţământ 1843/1844. 23 
octombrie Silit de împrejurări a se concedia de la gimnaziul din 
oraşul de pe râul Smotrici, Al. Hâjdău îşi va relua, în continuare, 
pentru mulţi ani, activitatea de avocat. 

noiembrie La alegerile nobilimii din regiunea Podoliei, numele 
tradiţional-oficial „Hijdeu” va fi modificat în: „Ghijdeu” (ca şi 


„Ghinkulov”, pe vremuri, din: „Hâncu”). 


1848 ianuarie În oraşul Camenița (în condiţii misterioase, neclarificate) 
moare soţia lui Al. Hâjdău, Elizaveta (născută Dauksz), mamă a lui 
Thadeu (ulterior: Bogdan) şi a lui 
Nicolai Hâjdău. În august-septembrie (acelaşi an), la gimnaziul din 
Thadeu Alexandru Hâjdău - B. E Hasdeu. 

1850 30 august Din această zi datează caietul-culegere, transcris caligrafic: 
Clipe de inspiraţie din tinereţea lui Alexandru Hâjdău, unde trebuia 
să fie adunată opera poetică a acestuia, culegere-manuscris ce se 
păstrează şi astăzi la Biblioteca Centrală Universitară „M. Eminescu” 
din Iaşi (fosta Bibliotecă a Şcoalelor, fondată, pe la 1859-1860, de 
către B. E Hasdeu însuşi...) 28 noiembrie În „tovărăşia” a doi 
jandarmi, din ordinul guvernatorului din oraşul Kyiv, Al. Hâjdău este 
adus cu forţa la Chişinău, „spre a nu mai tulbura liniştea” autorităţilor 
ţariste din Podolia („deranjate” şi de activitatea avocăţească, dar şi de 
„comportamentul sfidător” al lui). 

1851/1852 Sosesc la Chişinău, reluându-şi, pentru scurt răstimp, studiile, la 
gimnaziul de băieţi (şi la pensionul pentru copiii de nobili de pe lângă 
amintitul gimnaziu), şi fiii lui Al. Hâjdău: Thadeu (Bogdan) - din 
oraşul Rovno, prin Cristineşti- Hotin, iar Nicolai - din Camenița- 
Cristineşti. 

1855 5 octombrie Fiul mai mare, Thadeu (Faddei Ghijdeu), pe atunci iunker 
husar în armata ţaristă (de rezervă, în toiul războiului din Crimeea), 
se înscrie liber-ascultător (student extern?) la facultatea de drept a 
Universităţii din Harkiv, unde învățase, între 1829 şi 1832, şi tatăl 
său. 

1859/1860 Încetează din viaţă, la Cristineşti, Valeria Hâjdău, mama lui Al. 
Hâjdău şi bunica lui B. H Hasdeu 

1859-1860 În luna decembrie (13?) 1858 Al. Hâjdău trimite la Iaşi, fiului 
său „Iodea» (de la „Thadeu”?) o Epistolă către români, pe care B. E 


Hasdeu o reproduce în ziarul său „România» (nr. 1, din 2 ianuarie 


1859), cu semnătura... transparentă:. Alexandru Hotineanul». O altă 
publicaţie paternă, „Notiţă asupra duor opere alle] lui Kantemir 
v[oie]v[od]», semnată: A.H., va fi inserată, de către B. E Hasdeu, în 
revista sa ieşeană „Foiţă de istorie şi literatură» (1860, mai, colon. 
69). 

1861-1865 Al. Hâjdău se stabileşte cu traiul la Cristineşti-Hotin, practicând 
în continuare avocatura şi unde nu încetează a aduna materiale pentru 
o eventuală istorie a Moldovei (Basarabiei), a familiei sale, 
întreţinând strânse relaţii cu „lebăda Basarabiei” (C. Stamaty, încă în 
viaţă, deşi bolnav şi trecut de 75 de ani, în 1861), cu scriitori şi 
savanţi ruşi ai vremii (A. Th. Weltman, M. E Pogodin, II. 
Sreznevskii, E I. Bartenev ş.a.), îndeosebi cu fiul său Thadeu, adică 
B.E. Hasdeu, care, la 1863, se va stabili la Bucureşti. 

1866-1871 Ales membru fondator (alături de C. Stamaty, Şt. Gonată, iniţial; 
apoi de I. Străjescu, din partea Basarabiei), în momentul constituirii 
Societăţii Filologice Române (viitoarea Academie Română), 
Alexandru Hâjdău nu va reuşi să treacă de „îngrădirile” ţariste ale 
vremii, pentru a pleca la Bucureşti (unde visa să rămână definitiv); 
drept care, în toamna lui 1870, va fi ales membru de onoare (şi „prin 
corespondenţă»?) al viitoarei Academii Române, membru activ al 
căreia B. E Hasdeu însuşi va deveni abia în 1877... Între timp, nu fără 
„contribuţia» insistentă a lui B. E Hasdeu, Iosif Vulcan (1841-1907), 
„nănaşul» literar al lui „Mihai Eminescu» (din 1866), va publica 
(semnând în locul lui B. P H., aşa cum îi sugera acestuia şi tatăl său, 
„rămas în Basarabia»), mai întâi în revista sa „Familia» (în 1868), 
apoi în vol. Panteonul Român. Portretele şi biografiile celebrităților 
române (Pesta, 1869), câte un profil: Alesand.ru Petriceicu-Hajdeu şi 
Bogdan Petriceicu- Hajdeu, primul dintre acestea fiind reprodus 
(desigur, tot de către B. E H. Însuşi) şi drept Prefaţă la Domnia 
Amăutului (iniţial în „Columna lui Traian”, dar şi în ediţia aparte, 


apărută concomitent, în acelaşi an 1871, deşi, pe foaia de titlu se... 


anticipează: 1872), dar şi la începutul lui 1873, în aceeaşi 
„Columnă...” hasdeueană, deja după dispariţia tatălui său... 

1872 9 noiembrie În oraşul Hotin, în ajunul împlinirii a 61 de ani, moare, de 
hidropizie (ciroză la ficat?), asesorul de colegiu Alexandru Thadeu 
Hâjdău. 

1886 14 martie La Hacking, lângă Viena (Austria), unde se stabilise în urmă 
cu 2 decenii, încetează din viaţă Boleslav, fratele mai mic al lui Al. 
Hâjdău, literat basarabean, activ şi el, între 1830 şi 1860 (cât mai era 
la Nouăsuliţa). 

1898 8 noiembrie Potrivit ultimei dorinţe, osemintele acestuia din urmă sunt 
aduse şi reînhumate în satul-,moşie strămoşească hâjdăueană” 
Ropcea-Storojineţ, actualmente: regiunea Cernăuţi. 


(Alcătuit de către Pavel Balmuş) 


POEZIE 
TRADUCERI DIN RUSEŞTIE: NICOLAE DABIJA 
I. DIN CICLUL «SONETE MOLDOVENEŞTI» 


„„.Clima vitejilor de neuitat! 
Pământ dintre câmpii şi negre 
peşteri, 

Sicriul gloriei şi-al libertăţii 
naşteri! 

Al bravilor altar! Atâta oare 


Să fi rămas din cel de-odinioară? 


BYRON (Ghiaurul. 
Fragment dintr-o poveste 


turceasca, 1813)1 


1. STRĂINĂTATE ŞI PATRIE 


Văzut-am al Elladei pământ blagoslovit, 
Arkadya cu lunca-n eternă primăvară, 
Izvoarele Phokydei cu valul lor de-argint, 


Tessalia muntoasă, Pallada solitară. 


Văzut-am Ausona şi falnica-i cetate, 
Cu vechea ei splendoare, care nicicum nu scade, 
Germania cu frumuseți neîntinate, 


Schwarzwald, Mont Blanc şi Rinul cu cascade. 


Văzut-am, şi s-au dus. Peisaje vagi, 
N-o să puteţi să faceţi, ca să uit 


Icoanele Moldovei mele dragi: 


Dunărea valul ce şi-l poartă lin 
Şi Măgura Ceahlăului cărunt, 


Stepa Bugeacului şi codrii din Cosmin! 


2. NATURA MOLDOVEI 


Vă este cunoscut acel meleag, unde natura 
A dăruit cu prisosinţă tot ce vezi: 
Pădurile - pe dealuri, pe şesuri - arătura, 


În lunci - grădini şi tinere livezi?! 


Unde e cântul înfrățit cu munca 
Şi ţine loc un zâmbet de salut, 
Unde sloboda-şi glăsuie porunca, 


Cel plai blagoslovit vi-i cunoscut? 


O, plai natal! Cui soarta înţeleaptă 
De a se naşte-aci i-a hărăzit - 


Acela se socoate fericit. 


Ademeniţi de libertate, - aci se-ndreaptă 
Noroade, ca în Indii de poveste, 


Atraşi de aurul ţărânelor aceste. 


4. HOTARUL [PRINCIPATULUI] MOLDOVEI 


O, povesteşte-mi, Prutule, tu-râule, căruntule, 
De slava veche a Moldovei noastre! 
De Ştefan, câte oşti aici înfruntu-le, 


Pe malu-ţi prăvălind păgână oaste. 


Valuri de sânge ai tot dus destul, 
Amestecându-le cu-al Dunării talaz, 
Ca Marea să vestească în Stambul: 


„Există în Moldova un viteaz!” 


O, povesteşte-mi, tu, de lupta-n care 
Şi-a fost pierdut Krakowul toată slava, 


Învins de Ştefan-vodă de Suceava. 


Dar Prutul tace... Doar arar, îmi pare, 
Suspină ale valurilor creste: 


„Măritul Ştefan, Ştefan nu mai este!” 


5. STÂNCA?2, PE PRUT 


Grecia a reînviat! Dar libertatea ei 
Cu sânge-a fost sfinţită-aici, pe Prut. 
Pe locul unde cerul se sprijină pe stei 


Revolta Eteriei a-nceput! 


Pe unde azi se prind în „joc” femei, 
Pe unde cresc mlădiţele din lut 
Şi stâlpi de piatră zac pe brazdă, grei, 


Vechi-urbe-odinioară au crescut. 


Mormintele nu sunt, nici ele, părăsite - 
Eroii anticei Ellade dorm aici, 


în aste văi de-ncăierări sfinţite. 


Nu le-au cântat aezii râvnita biruinţă, 


Când au murit, ca nişte mucenici, 


Şi pentru Ţară şi pentru Credinţă. 


6. FETELE MOLDOVENCE 


Frumoase-s fetele Moldovei: ochi de foc, 
Sprâncene negre, părul - de smicea, 
Şi mersul lor - miros de busuioc. 


Li-i gânguritul: păsăret pe-o rămurea. 


Cu zâmbetul fac să te-opreşti în loc, 
O, de pe gura lor cum l-ai mai bea! 
Ştiu să iubească şi să-ţi dea noroc! 


Întoarce-mi, Doamne, tinereţea mea! 


Unei fiinţe să mă-nchin, cu dăruire, 
Să pot să-i cânt, în cântece suave, 


Splendoarea plină de dumnezeire. 


Iar timpul să preia-n ștafeta slovei 
Numele acelei Laure moldave, 


Slăvind în lume fetele Moldovei. 


7. SONETUL ÎN MOLDOVA 


Sub cerul din Provence sonetul s-a născut. 
Lui Amalrich sporitu-i-a avântul. 
Neguri de vremi sonetu-a străbătut, 


Să-şi spună veacurilor crezământul. 


Ce chipuri luminoase-a reţinut! 
Cum libertăţii-şi dăruise cântul, 


El dintr-o ţară-n alta a trecut - 


Azi patrie îi e întreg pământul. 


Guittone d'Arezzo-n3 Italia-l slăvi. 
Boscan Almogaver4, în plai castilian, 


Iar în Germania - Wekherlin5. Deşi 


Francezii din Pleiadăs îi daseră elan... 
Unde-s: Heinrich7, Delvigs, Virag9, Kollar10?!... 


Iar în Moldova i-i Asachi11 făurar. 


8. VINUL MOLDOVENESC 


Cum laptele matern e unic, presupun 
Că unic e şi vinul cel moldovenesc; 
Când mă întreabă cineva: care-i mai bun?! 


De vinul de Cotnari îi pomenesc... 


Dar şi de Odobeşti, vinul străbun... 
Când beau cu cana vin dumnezeiesc, 
Mă simt copil din nou... O, cum să spun 


De ce licoarea sfântă o slăvesc?! 


Când vinu-l sorb, amestecat cu sori, 
Parcă-aş citi o cronică bătrână, 


Care îmi dă nebănuiţi fiori. 
Cu secolii parcă la sfaturi stau. 


Viţa de vie murmură, stăpână. 


În cinstea vinului, fârtaţilor, eu beau! 


11. SATUL BOURENI 


Din ţara ungurească vânători coboară 
La vânătoare dincoace de munţi. 
De astă parte a steilor cărunţi 


Urmă de zimbru văd prin frunza rară. 


Pe urma-i sunt, din zori şi până-n seară - 
La’ cest vânat domnesc poţi să renunţi?! 
Şi lângă-un râu pe care ceața face punți 


Pe zimbru, la Moldova, îl doboară. 


Plăcutu-i-au lui Dragoş cele locuri 
Şi a decis să-ntemeieze o ţară, 


Punând în stema-i „hioroasa hiară”. 


Văzu şi-un vis cu Zimbrul în domnie: 
Cum doi vultani, cu lăcomoase ciocuri 


Întruna se tot bat să îl sfâşie. 


13. SUCEAVA 


Şi târguşoru-acesta e falnica Suceavă?! 
Unde-s acele trei sute de biserici şi palate? 
Aici s-a fost născut cândva slava moldavă 


A fiilor lui Bogdan, setoşi de libertate? 


Să fi distrus chiar totul a vremurilor lavă, 
Au n-a rămas nimic din falnica cetate? 
Suceava ceea nu-i, dar a Sucevei slavă 


Trăieşte în legende, şi-n cronicele toate. 


E plină Europa cu-asemenea ruine; 


Cât am umblat prin lume, nu am văzut puţine 


Oraşe mândre-odată, azi - triste cimitire. 


Dar de destinul lor n-am lăcrimat nicicând, 
Aici am plâns! De ce? În părăsire 


Mormintele strămoşilor mei sânt. 


14. CÂMPUL „DIREPTATE” DE LÂNGĂ SUCEAVA 


E semănat cu lacrimi câmpul: au murit Bogdanii. 
Pe cine să-l alegem peste noi mai mare?! 
Dar drum îşi face prin mulţime o sărmană 


Şi un hrisov îl ţine sus, în soare. 


Privesc mitropoliţii şi boierii cu mirare: 
Să nu cunoască ei pecetea cea ştefană? 
Ce vrea necunoscuta? Şi ce scrie Vodă oare? 


“Pe Petru-l ungeţi domn în Ţara-ne Bogdană”. 


Cine e Petru? Unde-o fi? E fiul lui 
Şi al săracei astea! E pescar... Dus la Vaslui... 


Dar îl alege - tot poporul - domnitor! 


Iar Petru-avea să îl salveze adeseori...... 
Cu slavă fost-au cele zile luminate 


De cei aleşi ca voievozi la „Direptate”! 


17. MORMÂNTUL DOMNIŢEI 


De pe câmpul de război e scos pe sus 
De camarazi - un căpitan rănit. 


Se stinge-ncet; cum sângeră nespus, 


Nu-i pare rău că moartea i-a sosit. 


Îl plâng pe comandantul lor iubit 
Vitejii toţi: „Devreme a apus 
Această stea, ce-abia a răsărit...” 


Cine-i voinicul care a fost răpus?! 


Cine-i viteazul, oastea curajoasă 
De-l plânge-acum cu lacrimi ca bobiţe, 


Ce moartea şi-o primi ca pe-o mireasă?! 


De ce îi este pieptul plin sub zale? 
De ce sub coif ascunde lungi cosiţe? 


E doamna lui Ştefan, soaţa Măriei-Sale... 


18. MUNTELE CEAHLĂU 


Munte Sion al ţării mele, te salut! 
Cum să găsesc cea peşteră, în care 
Zamolxe-zeu”, -n veacuri de demult, 


Alcătui legi sfinte şi nemuritoare?! 


Întâiul cod de legi în ist ţinut, 
De-nţelepţie plin şi cugetare, 
Neamului dac care-i fusese scut... 


Peştera cea, pe unde-i astăzi oare?! 


N-o căuta în van... N-o mai găseşti... 
Te du şi te închină la Sârbeşti, 


Localitatea unde-apostolul Andrei 


Crucea a înfipt-o pe pământul tău, 
Punând credinţei vechi un nou temei 


Şi cerul coborându-l pe Ceahlău. 


19. PORUMBUL ÎN MOLDOVA 


Când Lumea Nouă Europei făcu dar 
Porumbul, ce şi-aici a renăscut - 
El era scump ca un mărgăritar, 


Dar n-a fost prețuit de la-nceput. 


Patria-i nouă - ţara de la Prut 
Descoperi, întâia, sfântu-i har - 
„Comoară fără preţ», vizionar 


Cum unul Washington a prevăzut. 


Copou - grădina cea moldovenească, 
Mavrocordat - al Ţării Triptolem, 


Au fost porumbul să îl îmblânzească, 


Când Noe-nvinse al apelor blestem, 
Trimise-un porumbel în lume el... 


Porumbului i-am zis noi porumbel. 


20. CHIŞINĂU 


Un curcubeu pe boltă pare, pe zările acele, 
Drapelu-n staniştea moldavă. Vel-hatmanul 
În fruntea oastei sale-i ca luna între stele, 


Şi-i mândru şi e falnic. Dar unde-o fi duşmanul? 


Nimica nu trădează însemne de răzbele, 


Stă ceata-i, precum şade asupra unei prăzi vultanul. 
De ce în strai de zale, şi zi şi noapte, el e? 


“Şi-n zi senină tună!” - îngână vel-hatmanul. 


Marele Hâncu, dânsul chemă la libertate. 
Şi arnăutul Duca din ţară a fost fugit; 


Numele-n veci de veci i-ar fi pierit, 


Dar lângă Chişinău, lovit din spate 
De-un trădător, căzu erou-acest dintre eroi. 


Şi-atuncea s-a întors iar Duca înapoi. 


21. HOTIN [I] 


E al Moldovei Konwey şi Rumgissar, 
Jumate-i artă şi jumate - sărbătoare. 
Cine-l zidi şi-n care veac barbar, 


Cum secole vreo cincisprezece are - 


Gotul, bulgarul, slavul, cine oare 
L-a ridicat, sub cer ca un cuibar?! 
Islamul l-a urât cu disperare, 


Iar nouă ne-a fost pavăză şi far. 


Râuri de sânge pentru Cruce-au curs... 
Hotinul, cunoscând zeci de atacuri, 


A apărat şi Răsărit, şi-Apus. 


Pe unde din Coran s-a tot fost spus: 
„Muhammed resuliu -llah!” de veacuri - 


Azi i se-nalţă slavă lui lisus. 


23. MUNIELE REGHIA 


În luptă cu stăpânii lumii, Decebal 
A fost învins, în ultimul atac. 
Dar slava lui trecu din veac în veac. 


Deşi Traian, faimosul său rival, 


Aduse din oraşul său „imperial” 
Şi legi, şi grai în muntele sărac. 
Dar Roma n-a învins sufletul dac. 


Viu e Pompeiul sub al lavei val. 


S-au răsculat toţi dacii într-un an, 
Urmând al libertăţii sfânt îndemn: 


Şi-n luptă a căzut Reghilian. 


Iar pe mormântu-i a crescut un grui, 
Care îi poartă numele său demn - 


Să spună veacurilor de isprava lui. 


24. MĂNĂSTIREA NEAMŢ [II] 


Doamna Maria: 

Cerul Moldovei fi-va etern întunecat, 

De ochii domnitorului plutesc cuprinşi de ceaţă?! 
Nu cred. Eu pentru ea la Domnul m-am rugat 


Ca să mai ţină Țara Bogdanilor în viaţă. 


Ştefan-vodă: 
lisus e umilit. Şi eu-s îngenuncheat. 


Iar soarele nu poate răzbate prin negreaţă. 


Nici sabia sfinţită acum nu ne-a salvat. 


Nici a lui But cea chivără semeaţă. 


Doamna Maria: 
Dispari din ochii mei! Pe când Moldova moare, 
Ascuns în mănăstire să stai ca un strigoi? 


Prin pruncii care cresc e ţara noastră tare. 


Pe câmp de bătălie te-ntoarce înapoi. 
Dator eşti să învingi. Si fii fără-ndurare. 


Căci dacă piere ţara - pierim atunci şi noi. 


25. LEGENDARA VALE ALBĂ 


Nu nouri negri s-au lăsat peste pământ, 
Nu fulgerul din cer cu zgomot se prăvale, 
Ci hoarda musulmană şi-a făcut avânt, 


Cu-,,Allah-akbar” să-nece totu-n cale. 


Din munte vulturul văzu, cum jos, la poale, 
Se scurg armii păgâne - multe sânt! - 
Ca-n zilele lui tinere, pe vale, 


Făcu din cele oşti fără de număr - un mormânt. 


Pe Valea Albă şed gropniţele în rând, 
Cu cruci pe ele mai puţine; musulmanii 


S-au fost ascuns aici de Ştefan, sub pământ. 


Şi mulţi erau - ca iarba-n câmp - duşmanii. 
Dar crucea de la Neamţ învinse Semiluna: 


Lui Ştefan - Dumnezeu - îi susţinu cununa. 


26. SATUL CRISTINEŞTI 

În pace odihniţi-vă, părinţii mei, sub lut, 
Eu m-am întors aice, aicea să rămân. 

Învaţă-mă, Ştefane, în ceasul cel păgân, 


Au cum i-aş face ţării din inima mea scut? 


Învaţă-mă, Tadeu, la cânturi priceput, 
Cum imne măestrite eu ţării să-i închin? 
Spuneţi-mi: duhul ţării şi-al vostru duh bătrân 


Să-l poată auzi - pe fii cum să-i ajut? 


— Îngenunchează-n faţa mormintelor mai des. 
Şi spada ţi-o ascute de piatra de mormânt: 


Gata să fii - la ceasul de-ncercări - oricând. 


Trăieşte pentru ţară, cu-al ţării interes; 
Ca să-ţi câştigi onoarea, viaţa să i-o dai, 


Şi imne despre dânsa a scrie drept să ai. 


27. DOR DE BAŞTINĂ 


Nu, nu-i potrivnic nordul pentru mine, 
Dar sufletul către Moldova-mi zboară, 
Unde „stă cerul ca un cort peste ţărâne 


Şi soarele cel tânăr se însoară 


Cu glia, “nveşmântată-n primăvară 
În haine verzi; iară mirele e-n strai 
Din raze aurii”... O, când vedea-voi iară 


Soarele-mi drag şi-al primăverii plai?... 


— De ce-ai fi trist? De ce te-ar chinui 
Aceste doruri? Când e-april şi-aci, 


Şi soarele cu gliile se-nsoară, 


Şi-acelaşi e-al trăirilor răsuflet... 
E acelaşi lucru? Da! Şi numai doară 


Aicea totu-i pentru ochi, nu pentru suflet. 


31. HOTIN [II] 


Salve de tun, şuier de-obuze-auzi parcă şi acum, 
Mai vezi cetatea-n sânge, când eşti pe aici în treceri, 
Încă sunt calzi cei morţi din ale morţii-ntreceri, 


Dar cântece de dragoste de-acuma se compun, 


Bărbaţii au schimbat săbiile lor pe seceri, 
Mai poţi s-auzi aicea, în nopţile de-ajun, 
Despre păgâni istorii, ce încă se mai spun, 


Cum cupele-şi umpleau cu sânge, la petreceri, 


Hotinu-a şi uitat, se pare, - acele timpuri: 
Hodkevicz cu sultanul aici când se-ncleştară 


Sau când Sobieski-craiul aici culese nimburi. 


Izbânzi fără izbândă, căci vremea le uitară. 
Victoria rusească n-o va uita, din toate; 


Lumina ei se vede plutind peste cetate. 


32. PRIMA ÎNTÂLNIRE CU AI SĂI 


— Bun sosit acasă! Te aşteptam cu dor! 


Dar spune: n-ai adus din zări albastre, 
De la străini, idei şi idealuri de-ale lor, 


De parcă noi nu le-am avea pe ale noastre? 


Vezi, primăvara cu vopselele-i măiastre, 
Pictează lunci şi dealuri, ce, uşor, 
Numească-le chiar cineva mai proaste, 


Dar nu-s culori împrumutate în covor. 


— Al vostru sânt! Cu gândul şi simţirea! 
Glorii străine - nu schimb pe-amintirea 


Bunilor mei, în patrie rămaşi. 


Eu intru-n Patrie, ca-ntr-un altar divin, 
Cu sufletul curat, şi el se-adună din 


Iubire de Moldova şi ură de vrăjmaşi. 


37. URME MOLDOVENEŞII LA KANEV 


Aicea odihnesc: al libertăţii crai - Ion, 
Domn al Moldovei; Şah - al căzăcimilor hatman, 
Cei ce luptat-au împotriva aceluiaşi duşman 


Zac sub ţărână-alături; şi al clopotelor zvon - 


Că alţii nu-s ca ei! - bocesc orfan, 
Mustrând urmaşii ce le vin poclon, 
Că pe morminte nu le-au pus un panteon: 


O lacrimă-ntr-al vremilor noian. 


Poporu-n cânturi amintirea le-o păstrează. 


O doină ştiu care blestemă pe oricine 


Ce luptătorii-ntru slobodă şi-i trădează. 


Cât versu-acel - nu face nici un plâns. 
O, cântec sfânt! Tu vremile în tine 


Spre amintire veşnică le-ai strâns. 


39. ACKERMAN, CETATE-ALBĂ 


Cetate de scaun a Moldovei, te salut! 
Comoară veche a trecutului tău brav - 
Urbea dintâi - c-o văd mi s-a părut, 


Sub praful vremii care zace vraf. 


Urme de viţe şi de grâu cărunt. 
Când dinspre mare suflă un vânt jilav, 
În ore de nesomn văd lunecând tăcut 


Ba umbra lui Nasone, ba a lui Sveatoslav. 


Pe Sveatoslav îl văd cu Weissenstein, 
Aud Ovidiu pe Puşkin cum îl cheamă, 


Şi vitejii de ieri cum se îngaim. 


Aedul să regrete, cu sorții lui de vamă, 
De slavă nouă rusă, de-a fi, să-i povesteşti: 


Că a trăit nu-n părţile ruseşti. 


41. CHILIA NOUĂ 


lurg12, fiul lui Koriat, a întemeiat Chilia 
Şi-un Petru a dăruit-o ţării ungurești, 
Cum afirmase-atunci c"„aşa cere frăţia». 


Cu Ştefan, fiul lui Bogdan, a noastră eşti! 


Să aperi de păgâni din nou moşia 
Zid falnic - valul cel să-l stăvileşti 
Ce 'Ţarigradu-i învinse cerbicia, 


Apărătoare a vetrei strămoşeşti. 


Ani douăzeci Ştefan ţi-a fost stăpân. 
Dar „cheile Moldovei” şi le-a vrut 


Chiar Baiazid, sultanul cel hapsân. 


Azi cheile de la acest castel străbun 
Nu-ntreabă nimeni unde s-au pierdut, 


Când are un străjer atât de bun. 


42. SOROCA 


Cine se vede pe cetate sus, scrutând de zor 
Zări depărtate, iar cu el viteji străini? 
Se uită-n telescop; şi-acolo pe-nălţimi, 


Desface hărţi, vorbind convingrtor: 


„Nu numărul de oşti, ci numai duhul lor 
Războaie pierde sau câştigă!” Cum sunt plini 
Sorii de foc, i-s ochii în lumini. 


E Piotr I, amicul nostru, sosit în ajutor. 
Cine se-aude-n temnicioară suspinând, 
De strajă grea păzit, pentru păcat? 


Blestemă tot ce-i pe pământ mai sfânt: 


Ţara, sloboda ei... E chipul lui şiret, 


De astă dată, ca şi vorba - nveninat” 


A trădătorului boier, Lupu Roset. 


43. SATUL STĂUCENI 

Ţi s-a întâmplat să vezi vre-odată Stăucenii? 
Un sat de lângă ape, suit pe un tăpşan, 
Între livezi şi lanuri de aur - sumedenii, 


Cu lunci, în care paşte truditul boulean. 


Că dealurile-s cuşme ţurcane ai vedenii, 
Albine în prisacă, o, lărmuie avan; 
în cântec de cimpoi, dansează moldovenii: 


Ţărani şi ţărăncuţe, la horă, lângă han. 


Blagosloveşte-i, doamne, pe cei de i-au făcut 
Pe oamenii aceştia să uite de suspin. 


Război, acum un secol, aici se-ncinse crunt... 


De-aici lui Munich, care l-a-nvins pe seraschir, 
Şi se deschide poarta cetăţii din Hotin 


Şi-aicea libertatea sperase ani în şir. 


44. CAHUL 

Puţini sunt trăitori pe-aci! Legende-s multe! 
Iar firul amintirii de-a lungul vremii du-l, 
Chiar dacă-acum nu-i cine să-l asculte, 


Vorbi-va de Rumeanţev prin secole destul! 


Şi despre libertatea acestor locuri, multe 


În lupta cu duşmanul de sânge nesătul. 


Eu cred - ca amintire-a acestor grele lupte - 


Vei creşte, vei învinge, iubitul meu Cahul. 


O, câte nume sfinte în minte le adun: 
Kutuzov, Bowr, Repnin, Goliţân, Vorontzov... 


Şi numele acesteia urmaşii lor le pun. 


Pe bronz, ca pe o filă de necurmat hrisov. 
Iar când îi preamăreşte şi-i cântă cântăreții, 


Confundă-ale lor nume cu cel al libertăţii. 


45. SATUL GRUMĂZEŞTI 


„Ah, fraţii mei! O ţară preafrumoasă 
Se află chiar pe-aici, pe undeva, 
Şi iarba deasă e ca de mătasă 


Şi râuri de vin dulce curg prin ea. 


Ne-aşteaptă o pricopseală glorioasă! 
Fete frumoase foc-în ţara cea..., 
„Plecăm spre ea! La ce-am rămâne acasă!» - 


Primul hatmanul a sărit în şa. 


Ne sunteţi musafiri?! Masa e pusă. 
Dar fug cazacii pe cărări răzlețe: 


Pe luncă zace oastea lor răpusă. 


Nu vin, ci sânge curge din ulcior. 
Nu fetele le cântă la ospeţe, 


Ci corbii croncănesc deasupra lor. 


46. MĂNĂSTIRILE MOLDOVEI 


Ce-s munţii Asiei sau ale Africii sahare 
Pe lângă-ale Moldovei sihăstrii? 
Din codri, câte-o cruce-n cer răsare 


Vestind „ale credinţei colonii”: 


Biserici, mănăstiri, schituri, chilii - 
Unde lumina-nchipuie altare 
Şi ard ale credinţei vii făclii 


Din vremile puhoaielor barbare. 


Am fost şi eu în ţara pioaselor zidiri: 
La Sepenin, Tigheci, Orhei, Cosmin - 


Ca la Thivaida - unde-i oraş de mănăstiri. 


Nu-i bogăţia ifos, nici sărăcia - fală 
Acolo, unde câte-un schit divin 


Sprijină cerul ca o catedrală. 


47. COTNARI 


Văzut-aţi vreo furtună, căzând din ceruri greu 
Când brusc se înnoptează, iar fulgerul trăsneşte?! 
Spre noaptea voastră-ndrept tunetul meu 


Chiar dacă întunericul, după lumină-i, creşte. 


Aţi auzit cumva de-un timp uitat mereu, 
Pierdut ca-n bezne, -n el nimic nu se zăreşte: 
Nici lună, şi nici stea pe cer, sau - curcubeu, 


Doar, rar, câte vreo rază din nalturi viscoleşte. 


Iar Iacob Heraclid, un grec fără pereche, 
Domnind precum un rege pe tronul secular 


Dori să-mpace vremea cu-al nostru neam „barbar”. 


Şi-n Europa nouă s-aducă ţara veche. 
Şi la Cotnari acesta - o şcoală ca un vis 


Ar fi înălţat în veacu-i, de nu murea ucis. 


49. LĂPUŞNA 


Cuib al vitejilor, meleag de libertate, 
Leagăn de doine - slăvitu-te-au egal, 
Peisajul şi plăieşii tăi plini de demnitate 


Privighetoare tristă de cântu-i genial. 


Iubirile-şi lăsau adesea necântate 
Fecioarele, ce-n luptă se avântau pe cal, 
Peisajul e acelaşi, doar seminţii sunt alte, 


Cum Prutul e acelaşi, dar apa-i alta-n val. 


Şi reazem avea Ştefan pe-arcaşii din Lăpuşna, 
„Ceată de fraţi” numindu-i. Au nu lăpuşnăneanul 


L-a susţinut pe Hâncu în lupta cu tiranul”? 


Şi când străini spre tronul Moldovei dădeau busna 
Au nu lăpuşnănenii prin vremi se ridicară? 


O, unde-ţi este, Prutule, cel val de-odinioară? 


51. CODRII MOLDOVEI 


Codrii - o, născători şi purtători ai slavei noastre: 


Bogdanii s-au născut şi au crescut în umbra lor, 


Şi s-au îmbărbătat, sfruntând năpaste. 


Şi-au suferit şi ei cu-al meu popor. 


Şi-a pus pe fugă oşti codrul natal, 
Şi a înfrânt noroade de vrăjmaşi; 
De când i-a îmbrăcat în zale Decebal, 


Codrii Moldovei ştiu a fi ostaşi. 


Aţi auzit legenda cu Petru? Cum străine 
Oştiri, de Cazimir conduse-n lupte, 


Zăceau la Szepenin, ca nişte frunze rupte? 


Aţi auzit legenda, cum brazii Bucovinei 
Lui Olbracht-craiul i-au venit de hac? 


Cum Ştefan se pornea cu codrii la atac? 


52. MOVILE DE MORMÂNT 

Să fi murit chiar toţi bătrânii oare?! - 
Dacă întrebi: „Cine-şi aduce-aminte: 
Aceste moviliţe de pe morminte 


Ale cui sunt?», n-auzi decât mirare. 


Parcă sunt ale vântului din zare. 
Dar înainte vreme, mai ţin minte, 
Lumea se ploconea la oseminte, 


Crezând în forţa lor ocrotitoare. 


Şi erau ele în grija tuturor: 
Mormintele să fie-mpodobite 


Şi câmpul să rodească-în jurul lor. 


Parcă aud cum viitorul vine - 
De dincolo de veacuri şi clipite - 


La pietrele străbune să se-nchine. 


53. ADUNARE LA DIREPIATE 


De ce o fi chemat „bătrânul” iar Ţara la sobor? 
Boieri şi preoţi şed în aşteptare. 
Să-mprăştie lumina-nţelepciunii lor: 


Ca soarele ce-şi scutur'razele pe-ogoare. 


Război?! Poporu-i gata, de la mic la mare 
Să-şi apere şi templu şi ogor. 
Ni-i lupta-chef, iar moartea sărbătoare, 


Hai, cheamă-ne sub steag, mărite domnitor! 


— S-a strâns întreaga Ţară, aici, la Direptate. 
Ce ne va spune oare azi Măria-Sa? 


Coroana, de lumini, îi este grea. 


Urcând pe tron, Ştefan vorbeşte-aşa: 
„Cu mine ani treizeci aţi fost în libertate; 


Liberi să fiţi în veci, este porunca mea!” 


55. BAIA 


Precum un crai, veni Matei să lupte cu Ştefan: 
Cu foc prin ţara lui trecu ca o furtună. 
Şi ştie că-i pândit de domnul moldovan, 


Dar e al lui războiul, şi dânsul se răzbună. 


Nu ca un rege pradă, ci ca un ataman. 
Şi Ştefan îi trimite solie să-i propună: 
„Am veste că spre noi se-ndreaptă-acum Osman, 


Şi-l vom putea învinge, fiind doar împreună...” 


Dar solilor Matei le-a zis cuprins de fală: 
„Eu vultur sunt! Şi-mi place al cerurilor crug! 


[> 


Iar bourul ce poate?! Să are pus în jug 
Şi „vulturul” acela văzu, în vălmăşeală, 


Cum bourul învinse; de Ştefan săgetat, 


Cum către ungureni fugea, prearuşinat. 


56. DUBOVIŢA (SAU: VOICHIŢA) 
Voichiţa: 
Că-n pleanul ăsta de Egipt am nimerit, 
“Naintea Precistei Fecioare-s vinovată! 
Bogat mi-i neamul; şi-o să fiu răscumpărată, 


Tu numai spune preţul cel mai potrivit. 


Ştefan: 

Să fim noi „egipteni”? Colo-n Suceava, 
În cel palat ce-n aur sclipeşte ca-n văpaie, 
Pentru captiva scumpă găsi-voi o odaie. 


Trăind ferice, că-i fata Radului, uita-va! 


Voichiţa: 
Zadarnic, voievoade!-n chiliile-aurite, 
Roabă fiind, palatul mi-ar fi strâmt; 


Vreau liberă-n temniţă să mă simt. 


De nu vrei aur, rogu-te, Mărite, 
O spadă dă-mi şi, de te-nving - iertare! - 


Mă lasă liberă, să plec în lumea mare! 


57. LACUL RACOVĂŢ 


Serbează Europa iar: Ştefan cel Mare 
Pe-Osman”l învinse lângă-un heleşteu... 
De ce Moldova, însă, ţara-nvingătoare, 


Ţine cu Ştefan, domnitorul ei, post greu?! 


„C-am biruit nu e meritul meu! 
Mic e David, iar Goliat e mare! 
Are Olofren minte, Judith îndemânare! 


Iar de-am învins - c'aşa vru Dumnezeu!» 


Vodă-a mai spus: „Să nu vă lăudaţi! 
Postul înfrână sarbăda mândrie!” 


Că i-a făcut pe turci îngenuncheaţi 


Şi, ca trufaş să nu fie poporul, 
În cronică a poruncit să scrie: 


„Pe turci-i învinse Atotţiitorul!” 


58. TĂTĂRAŞI 

De ce toacă vultanii şi croncăneşte-alaiul 
De ciori: „Avea-vom un ospăț nemaivăzut”? 
Tătarii lui Manek Nistru-au trecut 


Şi pân” la cer suie „of!” şi „vai!”-ul. 


Ce spun în stoluri bufniţele, mut?! 
„Oştimea ţării, care străjuieşte plaiul 
În hora morţii când s-a prinde lângă Prut - 


Pe Volga va boci întreg seraiul». 


Larma le-o auzi armaşul lui Ştefan 
Şi-a cuvântat astfel: „Fecior al lui Bogdan, 


Hoarde tătare către ţara ta purced. 


De vânătoare gata fii, deşi de ieri 
Oştirea ta le-a-ngenuncheat la Redi 


Şi ţi-l aduc pe han prizonier”. 


59. STÂLPUL LEAHULUI 


Demult, când în Hotin mai zăboveau paşale, 
Veni un fur din Lehia, cu gând 
Cu banda lui să-şi facă bună cale, 


Şi, cu ce-o dibui, să plece mai curând. 


Precum din cer un fulger se prăvale, 
Precum hârciogii ce apar pe sub pământ, 
Precum o apă care bubuie pe vale - 


Veneau, furau şi se topeau în vânt. 


Dar lângă Sauca i-au fost găbjit pe hoţi 
Şi i-au trecut prin sabie pe toţi, 


Şi-un stâlp încă au pus pe brazda plânsă. 


„Aşa păţesc tâlharii”... - e cioplit cuvântul. 


— Aici e monumentul lui Jolkevski. Însă 


Unde i-i slava, dacă-a dus-o vântul? 


61. BENDER 


Câte-a văzut prin vremi cetatea din Bender! Acum 
E-nconjurată de un zid de mori de vânt; 
Paşnic, în jurul vre-unui vechi mormânt, 


Pasc bivolii cu coarnele de fum. 


Câte-a văzut cetatea! Cu cruci, se uită cum 
Azi, ţepile de caznă - înlocuite sânt. 
Ici-colo zac în câmpuri, sub coame de pământ, 


Oşti falnice, acuma doar un scrum. 


Mai ştie cineva unde se-opri cel „leu 
Din Nord”? Sau malu-abrupt, de unde 


Al lui Mazepa trup fu aruncat în hău? 


Sau beciul unde Orlik fu moartea să-şi înfrunte, 
El - ţarului duşman, vrăjmaş credinţei sfinte? 


— O, nu! căci slava, doar ea se ţine minte! 


1 Byron. Opere, [vol.] 2, editura „Univers», Bucureşti, 1986, pag. 145 (traducere de Ştefan 
Avădanei). 

2 Localitate, pe malul drept al Prutului, ca moşie aparţinînd boierului Iorgu Roznovan- 
Rosetti, loc unde s-au concentrat, în 1821, eteriştii greci şi unde s-au purtat crîncene lupte 
între turci şi cei dintii. 

3 Guido d” Arezzo (sf. sec. X-1050), călugăr italian, poet-muzicant. 

4 Juan Boscan Almogaver (1490-1542), poet spaniol-catalan, de 1. castiliană. 

5 Georg Rudolf Wekherlin (1584-1653), poet german, originar din Stuttgart. 

6 La Pleiade, reprezentată de: Dorat, Ronsard, Du Bellay, A. de Baif, R. Belleau, E. Jodelle 
şi P. de Tyard (secolul XVI francez). 


7 Heinrich von Veldeke (jum.a II-a sec. XII), poet german medieval. 


8 Delvig A.A. (1752-1830), poet rus ce-a cultivat pe larg şi sonetul. 

9 Virag B. (1752-1830), poet din Ungaria, „Horaţiu al maghiarilor...» 

10 Kollar J. (1793-1852), poet slovac, autor de poezii liric-patriotce. 

11 Asachi Gh. (1788-1869), cărturar român, autor de proză şi poezii (inclusiv numeroase 


sonete). 


12 Iurg Koriatovici (Iuga, zis Ologul), principe lituanian din Podolia, după unele izvoare, 


domn al Moldovei între 1399 şi 1400. 


II. DIN CICLUL «VERSURI DIVERSE» 
CÂNTEC DESPRE MOLDOVA 


— De ce inima ta cântă 
Doar despre Moldova sfântă? 
Tot ce scrii, orice poemă - 
Sunt cântări pe-aceeaşi temă. 
Cântă dragostea mai bine, 
Tinereţea, jocul, vinul. 
Despre una lira-ţi cântă: 


Doar despre Moldova sfântă. 


— O, da, inima mea cântă 
De Moldova, ţara sfântă; 
Datu-mi-i datu să cânt, 
Nu s-arunc vorba pe vânt; 
Cu cuvântul aripat 

Să mă joc ar fi păcat. 
De aceea, cânt mereu 


Ţara sufletului meu. 


Da, eu cânt acelaşi cânt, 
Dar mereu altele-mi sânt 
Gândul, dorurile mele; 
Prutul are vălurele 
Şi le poartă către Mare - 
Aceleaşi să fie oare? 
Altă apă, alte valuri 


Curg între aceleaşi maluri. 


FETEI MOLDOVENCE 


O, fată moldoveancă! Eşti 
Mult mai frumoasă decât toate. 
Dar chipul, ochii tăi cereşti 
Rămas-au încă necântate. 
Ţi-s farmecele sufleteşti 


Chiar de poeţii tăi uitate. 


II 


Anacreon14, pentru fecioare 
Eline, culesese stele; 
Şi le cântă cu-nduioşare 
Pindar15, îndrăgostit de ele. 
Şi-au devenit nemuritoare, 


Prin vremi, cu imnele acele. 


III 


Calv16 şi Properţiu17, Catull18 


Fecioara Romei o slăviră 


„„Nicicând, din nici un colţ pierdut 


al Firii 
Nimeni cu ea să nu mi se 


măsoare... 


PETRARCA13 


Şi o zeifică Tibull19; 
Ovidiu20 o boci, pe liră - 
“Cest monument vecia nu-l 


Surpă, ci, iată, - | mai admiră. 


IV 


Suiră-n slăvi italianca, 
Cea doldora de frumuseți, - 
Dante21-n octave şi-n sonet Petrarca22. 
În preajma Alpilor măreţi, 
Unde-şi roteşte cerul arca, 


Muze-s mai multe ca poeţi. 


V 


Cu lauri le încununară 
Pe franțuzoaice trubadurii; 
Galelor simple, de la țară, 
Bufonii le-ngânau din gură. 
Hermigetz, del Padron23 cântară 


A lusitancelor făptură. 


VI 


Inima lui, vreun menestrel 
Fetei engleze-i dărui, 
Iar minnesingerul, şi el, 
Nemţoaica o blagoslovi, - 
Şi ele au a viețui 


Etern, cu fiece rondel. 


VII 


Hristopoul24 vine să citească 
Steaua, în ochii dragei sale; 
Pe copilandra ungurească 
O cântă Kisfaludy25 în vocale. 
Bakî26 vroia să-nveşnicească 


Turcoaica, în mişcări domoale. 


VIII 


Pentru fecioare din Şiraz 
Aprinse stele Saadi27, 
Ce luminează până azi. 
Anthar28 cântă pe-arabe, şi 
Sazandar, ce-i din Caucaz, 


Copila Georgiei slăvi. 


IX 


Cântă Mickiewicz29 lituana, 
Padurra3o0-a sa ukraineancă, 
Iar Benediktov31 moscviteana, 
Tegner32 pe-a lui concetăţeancă. 
Şi-i fără imn doar o icoană, 


Numai fecioara moldoveancă. 


Cu paşii lui nemuritori, 


Trecu pe-aci un poet mare33. 
Pe fruntea lui, adeseori, 

Ale meleagului fecioare 

Au aşezat cununi de flori, 


Cununi de flori netrecătoare. 
XI 


El moldoveanca o-ndrăgi, 
Dar a cântat mai mult ţiganii - 
În cinstea ei el nu-mpleti 
O odă, ce-ar străbate anii. 
Bachantele, se mai vorbi, 


Îl cuceriră, şi silvanii. 
XII 


O, moldoveancă, mândră fată, 
Poetul tău se va găsi? 
De-ar fi un pictor, ca să poată 
A te reda, cum eşti a fi - 
Alături pus, zic, câte-odată, 


Chipul Venerei ar păli. 


FANTEZIE ÎN STRĂINĂTATE 


... Nimic nu doare-atât de rău, 
decât de-un timp ferice-a-ţi aminti, 


în vremuri de amar... 


DANTE34 


Dac-aş fi un vultur falnic, 
Dac-aş fi un şoim năvalnic, 
M-aş roti, un veac, roti, 
Sus, peste-a Moldovei zare - 
Cu văzduhu-i aş trăi, 


Precum zeii, cu nectare. 


O, căci sfântă mi-i, mereu, 
Vatra sufletului meu! 
Acolo-am iubit, întâi, 
Aflând sensul fericirii. 
Acolo-am aflat, cum îi 


La gust lacrima mâhnirii. 


Zi şi noapte, colo-n zbor, 
Ca un duh ocrotitor, 
Aş plana - o amintire 
Sau răsuflet din vecii - 
Peste triste cimitire, 


Peste larma celor vii. 


De-aş fi stea peste pământ, 
De-aş fi lună de argint - 
Aş luci, şi zi şi noapte, 
Sus, peste Moldova mea, 
Şi aş arde, un veac aş arde, 


s-o tot luminez pre ea. 


Şi din beznele flămânde 
I-aş trimite visuri blânde 


Fetei dragi, ca o lumină; 


Ca-ntr-un râu de peruzea - 
Eu, în lacrima-i virgină, 


Razele mi-aş reflecta. 


Zi şi noapte, “n zbor uşor, 
Ca un duh ocrotitor, 
Nevăzut - m-aş îmbăta 
De-ale ochilor scântei, 
Şi de-aproape-aş asculta 


Tainele sânilor ei. 


— Du-te, vis fără-mplinire! 
De ce vii din amintire 
Şi mă chinui nopţi de-a rândul? 
Liber sunt - să plâng de dor 
Şi, din străinătăţi, cu gândul, 


Spre Moldova mea să zbor! 


AMINTIRE 


Ce poznaş 
Ist greieraş: 
Viaţa-şi plimbă prin câmpii; 
Fără grijă, 
El amijă 
Între ierburile - mii. 
Stă în barbă 
La o iarbă 
Şi aşa ziua se trece, 
Ba pe-o floare, 


Lângă soare, 


Se-ncălzeşte şi petrece. 
Legănat - 

în vântul beat, 

De miresme adormit. 
O poveste 

Viaţa-i este 

Şi e tare fericit. 

Omul june 

Îţi va spune, 

Că e el, doar când serbează. 
Vise, graţii 

Şi distracţii - 


Iată ce-l interesează; 


Să se mire, 
Să se-admire: 
Sta-i place cel mai mult. 
Viaţa trece, 
Se petrece: 
Ai trăit ori ţi-a părut? 
Fericit 
Şi mulţumit 
Tânărul este de sine. 
Viaţa-i vis 
Şi paradis, 
Şi ca el parcă nu-i nime, 
Fierea vieţii 
Şi-a tristeţii 
Nu mi-a fost dat să le ştiu. 
Orice zi 


Mi-a fost a fi 


Doar cu cerul azuriu. 
Zile line 

Şi senine 

S-au topit, precum o nea, 
Griji, o mie, 

Cu mânie, 

Au bătut la uşa mea. 
Osteneli 

Şi străduieli - 


Sunt ale acestei vieţi. 


Înviaţi, 
Vă înturnaţi, 
Visuri dragi din tinereţi! 
Sfântul soare 
“N zi răsare 
Doar odată - nu uita! 
Ca-ntr-un vis, 
Ca un cais, 
Înflorea viaţa mea, 
A plăcerii 
Dulce miere 
Am băut-o pân” la fund, 
În întreceri 
Şi petreceri 
Vrusei viaţa să-mi ascund. 
Dor îmi este 
De-o poveste; 
De cel tânăr, care-am fost. 
Vremea cea 


Se va-nturna? 


S-o bocesc mai are rost? 


13 Francesco PETRARCA. Canţonierul. Traducere de Eta Boieriu, Editura DACIA, Cluj, 
1974, pag. 366 (Sonetul CCLX - 260). 

14 Anacreon (c. 560 - c. 478 o. e. n.), poet elin. 

15 Pindar (c. 518 - c. 438 o. e. n.), poet elin, autor de imnuri (inclusiv erotice). 

16 Calvus. 

17 Propertius (c. 49 - c. 15 o. e. n.). 

18 Catullus (c. 87 - c. 54 o. e. n.). 

19 Tibullus (52-19 o. e. n.). 

20 Ovidius (43 o. e. n. - 17 e. n.): poeți latini, autori şi de lirică erotică. 

21 Dante (1265-1321), poet italian, autor al „Divinei Comedii». 

22 Petrarca Fr. (1304-1374), poet şi umanist italian. 

23 „Juan Rodriguez de la Camara, numit şi del Padron (1385-1452)... a mai scris un elogiu 
al femeilor...» (Juan Chabas, Istoria literaturii spaniole, Bucureşti, 1971, pag. 109) 

24 Hristopoulos A. (1770-1844), poet neogrec-neoanacreontic. 

25 Kisfaludy Sz. (1772-1844), poet maghiar sentimentalist. 

26 Bakî M.A. (1526-1600), „poet turc. reprezentant al liricii turce din perioada clasică.» 
(ap. „SCRIITORI STRĂINI. Mic dicționar», București, 1981, pag. 33) 

27 Saadî Abu. (c. 1215-1292), poet persan. Clasic al literaturii persane. 

28 Anthara Ibn Shadad - „poet arab din jumătatea a II-a sec. VI (după Hrist.). 

29 Mickiewicz A.B. (1798-1855), poet polon; „Simbol al luptei pentru libertate şi poet 
naţional al Poloniei.» (ap. „SCRIITORI STRĂINI», pag. 385). 

30 Padurra Tymko (1801-1871), poet polono-ukrainean, autor şi de lirică. 

31 Benediktov VI. Gr. (1807-1873), poet rus, autor de lirică patriotică şi intim-erotică. 

32 Tegner Esajas (1782-1846), poet suedez; „Lirică influenţată de idealismul clasic german, 
în special schillerian.» (ap. „SCRIITORI STRĂINI», pag. 564). 

33 „...Trecu pe-aci un poet mare.» (,...U nas gostil poăt velikii.»). Al. Hâjdău, scriind 
poezia închinată „Fetei moldovence», încă la 1832, se referă şi la aflarea în Basarabia, la 
1820-1823, a lui A.S. Puşkin (1799-1837)... 

34 Dante Alighieri. Divina Comedie, I. Infernul, Cântul V, versurile: 121-123; traducere: G. 


Coşbuc. 


III. DIN CICLUL «FABULE MOLDOVENEŞTI» 
REFORMĂ 


(fragment de satiră) 


Prin Europa umblă slova: 
„Popoarele trezitu-s-au şi doarme doar Moldova”. 
Cu-adevărat, ar trebui să mai schimbăm câte ceva şi pe la noi, 
Să născocim, să zicem, nişte dregătorii noi 
Sau niscaiva obiceiuri mai de soi; 
Deci, mânicele să ni le suflecăm 
Şi să lucrăm. 
Să batem fierul cât e cald, acum! 
— Fie într-un ceas bun! - 
Popoarele Europei ne-o spun. 
Şi iată că bărbilor de boieri veliţi, 
Unii dintre ei mai mult prin bărbi vestiți, 
Bărbierul le anunţă război: 
— Veniti, bărbuţelor, la tata! 
V-a sunat ceasul de-apoi. 
Şi-oricum aţi da, orice aţi face - gata, 
S-a cam zis cu voi. 
Am auzit că-n vechea Rusie 
Fost-au bărbi să fie, 


Nu bărbi pe care şi le călcau boierii în picioare; 


Bărbi răutăcioase de streleţi, 

La vârfuri cu săgeți. 
Nu le-au domolit, însă, nici rugăciunea, nici biciul, 
Ci numai bărbierul - cu briciul. 


Frumuşel barba-ntre degete-o lua 


Şi ca pe o iarbă-n loc o reteza, 
Uite-aşa, uite-aşa! 
Iar un băiat, cu o mătură uşoară, 
O şi dădea mai peste prag - afară. 
Orice reformă de la bărbi începe a se face 
De la Alexandru [cel Bun?] încoace. 
Ce-i drept, o barbă nu e nici acea „rugină de pe un metal, 
Nici ca o pată de pe şal”35, 
Dar dacă metalul nu este călit 
Şi şalul e cu zeci de petice cârpit, 
Face, oare, să le tot curăţi mereu? 
Să dai răspuns, fiţi de acord, este cam greu. 
Şi n-ar strica, măcar pentru lumea cea curioasă, 
Să lăsăm, pe ici - pe colo, şi câte-o barbă stufoasă; 
Acest semn ar fi ca un fel de-aport 
La a mai deosebi moldoveanul după port. 
Sufletul, se pare, de mult el nu mai este. 


Portul e şi el... o poveste. 


MOŞ MARTIN CEL PROCOPSII... 


Ursaru-avea un urs; 

„Dedea”-i zicea, 

Din codrii de Fălciu adus. 

Nu vreau să laud fiara cea; 

Un lucru aş avea de spus: 

Ursul ştia să se-nvârtească, 

Şi alde gură-cască 
Se-ngrămădeau în juru-i, „ca la urs”. 
După ce-a fost să se uimească 


Un tontălău, odată 


(Şi-n scăfârlia boierească 
Prostia intră, făr-să bată), 

Îl sfătui pe bulibaşă, “ntr-o clipită, 
Că ar fi bine 

La şcoli să îl trimită 

Pe urs, în ţări străine; 

Acolo profesori mari va avea, 
Afla-va ce e tour şi ce e pas 
Şi-alte figuri - duium, 

Care-s la modă-acum. 

Acolo, la serate, 

Acele „mode” fac să fie slutele 
Frumoase toate, 

Chiar dacă sunt prostuţe 

Şi sunt la talie plinute, 

Ca nişte balercuţe... 


Ţiganul auzi că-n Smorgony, 


Pe unde-o mai fi, 


Este-o academie pentru urşi, 

Şi, după ce s-a interesat cu sârg 

De cărăuşi, 
Cum să ajungă în acel târg, 
Cu „Dedea” s-a pornit... 
Şi sunt buni duşi. 


Trece un, trec doi; 


Aşteaptă lumea, să se-ntoarcă înapoi 


Ursul, la şcoale mari pornit, 
Ursul cu maniere, „procopsit”. 
Au aşteptat, au aşteptat, 


Şi iată-l pe ursache înturnat; 


Dar nu se miră nimeni: „Ce să zici?! 
Banală arătare! 
De-aceştia am văzut şi pe aici, 


Deşi n-au fost peste hotare!” 


Urşii din străinătate, dragii mei, 
Eu una ştiu: 
Ca două picături de apă, seamănă cu cei 


De la Fălciu... 


35 Cuvinte spuse de către domnitorul moldovean Sturdza Ioniţă-vodă, pentru a înlesni 


„darea jos a bărbilor», în Moldova. (Nota autorului - Al. H.) 


PROZĂ 
În colaborare cu Boleslav HÂJDĂU 
TRADUCERE: PAVEL BALMUŞ ŞI CLARA 


BALMUŞ 
I. «POVESTEA DUCĂI-VODĂ» («DOMNIA 
ARNĂUTULUI») 
DUCA 
Tradiţie din Moldova 
„Noi nu uităm binele, dar ţinem 
minte şi răul”. 
PROVERB MOLDOVENESC 
[poporan] 
I 


„Fost-a fost, în vremea de demult, aşa povestesc bătrânii înţelepţi, 
când domnul îşi iubea poporul şi poporul îl iubea pe domnul său. Pe atunci, 
era linişte şi pace în ţară, pentru că toţi trăiau în bună înţelegere, ca fiii 
aceleiaşi mame. Chiar dacă domnul, câte odată, nesocotind legile şi vechile 
obicee, se încumeta să-i asuprească pe plugari, să-i ocărască pe unii 
demnitari sau să nu respecte biserica, apoi aceste fărădelegi erau trecătoare. 
Puteau oare acestea să dureze, într-un ţinut, în care toţi respectau drepturile 
lor, şi boierii şi sătenii?...” 

Cât de dulci sunt aceste vorbe ale înţelepţilor bătrâni, însă gloria şi 
fericirea Moldovei de mult putrezesc în mormântul Dragoşizilor. Suceava 
preamărită de către Alexandru cel Bun şi Ştefan cel Mare a încetat să se afle 


în fruntea oraşelor moldoveneşti. Domnia [ţării] e la Iaşi, la mănăstirea 


Cetăţuia, fermecată de lacrimile unei biete văduve. Cetatea de Scaun n-are 
binecuvântarea Sfântului Ioan [cel Nou] şi a Sfintei Paraschiva. Străini- 
cotropitori vremelnici sunt stăpâni pe tron. Spiritul de vitejie a dispărut 
dintre boieri. Floarea curajului s-a ofilit în rândurile poporului. 

Deja al cincilea an arnăutul Duca se joacă, după pofta sa, cu viaţa 
poporului [din Moldova], precum se joacă furtuna pe mare cu o luntre 
şubredă; şi i se rupe inima patriei în toată ziua, aşa cum plânge cu lacrimi 
amare o fată neprihănită în haremul unui volup- tos; însă luminosul soare 
străluceşte vesel de asupra palatului unui tiran şi cerul albastru nu s-a aprins 
încă peste această vâlvătaie sângerie. 

Lasă Duca să se veselească şi să triumfe, dar nici Moldova nu va 
suferi vecinic. Veselia şi triumfarea ucigaşului? nu poate continua la 
nesfârşit. E straşnică tăcerea cerului, asemeni unei linişti moarte pe ocean, 
ca o zăpuşeală arzătoare a soarelui înainte de furtună. În curând trebuie să 
se hotărască soarta grozavă a unui prea nenorocit popor, care-l are în frunte 
pe un fericit răufăcător. Domnul de mult a lăsat ţara şi, cu nişte oşti 
creştineşti, sub zidurile Vienei, luptă pentru salvarea credinţei germane, în 
timp ce afurisiţii de leşi şi tătari ruinează creştinismul3. Dar bunul 
Dumnezeu şi sfintele lui slugi nu vor lăsa în părăsire biserica ortodoxă şi un 
popor creştin. 


II 


În vecinătatea Bucovinei, nu departe de râul Neamţ, pe culmea unui 
munte de cremene, în adânc de pădure, este ascunsă o sfântă mănăstire ce 
are o icoană făcătoare de minuni a Maicii-Domnului. 

În timpuri străvechi de păgânism, la adăpostul unor stejari seculari, 
acolo se înălța stana de piatră Neama4, şi localnicii se urcau, cu sfiiciune 
pioasă, pe muntele abrupt, pentru a-l îndupleca pe crâncenul zeu al morţii. 
Însă atunci când raza luminoasă a creştinismului a înseninat Moldova, Sas, 


fiul lui Dragoş, a înălţat acolo o biserică şi nişte chilii pentru sihaştri5. De 


atunci încoace volohii vin la acest lăcaş sfânt de ortodoxie nu cu un 
sentiment al fricii, dar cu dragoste şi multă speranţă. 

La mănăstirea Neamţ, renumită din vechime prin cucernicia 
călugărilor săi, trăia sfântul schimnic Dionisie, pustnic zelos din copilărie, 
care căpătase înfăţişare de înger6. La el veneau să audă sfaturi şi 
binecuvântare domni şi mari demnitari; la dânsul îşi încercau norocul cei ce 
urmau să-l aibă în vremurile de cumpănă ale ţării, însă răspunsurile lui erau 
întotdeauna tot atât de obscure şi enigmatice, ca şi viitorul însuşi al oricărui 
muritor. în seara cea Sfântă, adică în ajunul Naşterii Domnului lisus 
Hristos, îşi făcu apariţia în faţa lui Dionisie, între mulţi alţi boieri, un 
necunoscut, înalt de statură, cu o barbă neagră deasă, tras la faţă, îmbrăcat 
într-o vestă de fier de făcătură leşească, dar cu trăsături de ale unor 
domnitori moldoveni. Pe cap avea o cucă, în mâna dreaptă un buzdugan?, 
iar pe umeri avea îmbrăcată o blană de samur, căptuşită cu atlase alb. 

— Sfinte părinte! Țara suferă, pentru a treia oară, de tirania lui 
Duca. Veni-va oare degrabă timpul eliberării şi al norocului, prezis de 
Ştefan cel Mare? îl întrebă acesta pe schimnic. 

Dionisie se uită la dânsul, îşi făcu semnul crucii, deschise Biblia şi-i 
răspunse: 

— Mâine biserica serbează solemn întruchiparea Mântuitorului. 
Semne de pe cer şi de pe pământ îţi vor dezvălui destinul ţării. Însă 
dumneata nu eşti bărbatul prevestit de către Ştefan cel Mare. — în tot cazul, 
un premergător al acestuia, spuse liniştit necunoscutul şi se retrase. 


III 


Nu există oare vreun semn al răzbunării pe cer?... Soarele demult a 
apus în Marea Albastrăs, iar luna n-a apărut încă şi stelele nu s-au aprins. 
Doar din când în când şerpuieşte câte un fulger prin nourii negri, ca şi 
zâmbetul prevestitor de rău de pe faţa sumbră a lui Duca, şi se aud 


rostogoliri sacadate de tunet, asemeni rumorii periodice pe buzele poporului 


asuprit. 

Nu este oare vreun semn de răzbunare pe pământ? Râul Prut îşi 
scutură, cu o putere nefirească, grelele-i lanţuri, puse de iarna trecută, şi 
aruncă pe maluri uriaşe sloiuri de gheaţă, ca şi Ceahlăul, pe vremuri, lava-i 
de foc din craterul10 său; iar de pe turla bisericii din satul Domnești a căzut 
pe pământ crucea, turnată, la porunca lui Duca, din argint, dobândit prin 
nedreptate. 

Se prea poate ca blestematul domnitor să-şi fi pus capul în război 
pentru nemți şi leşi; sau a fost luat prizonier de către turci; sau, la întrecere, 
o fi fost ucis de către ungurii1, în pădurile dese din Carpaţi; ori să se fi 
înecat, la trecerea pe alt mal, în valurile unui râu, ca şi Molda lui Dragoşi2, 
ori o fi fost sugrumat de boierii săi, pentru cruzime şi nedreptăţi. 

Însă ar fi păcat de armata moldovenească de voluntari, dacă a pierit 
şi ea pe pământ străin. Câte văduve şi câţi orfani vor rămânea, câte neveste 
fără de soţi şi câţi părinţi fără de feciori! Viaţa unor cetăţeni buni şi tineri 
este mult mai folositoare ţării decât moartea lui Duca. N-are decât să se 
întoarcă tiranul, să mai facă fărădelegi odată, însă dimpreună cu întreaga, 
neirosita-i oaste. 


IV 


„„„Pe drumul Cârligăturii galopează la trap nişte detaşamente de 
călăraşi, care se îndreaptă spre vechea cetate din Târgul-Frumos13. Să fie 
oare garda domnească? Ostaşii sunt în platoşe de oţel, cu sulițe înaripate, pe 
cai în armură de fier. Cântece puternice vestesc apropierea lor; dar aceste 
cântece nu sunt din ţara natală, ci sunt într-o straşnică, neînţeleasă limbă. 

Călăreţii intrară cu încetul în cetăţuie, în hanul domnesc, şi se 
instalară acolo. Nimeni nu cunoştea ţinta acestor oaspeţi misterioşi; dar 
despre căpetenia lor începură dintr-odată a bântui în popor fel de fel de 
zvonuri. Unii socoteau că-i Hâncu, scăpat de execuţia de la Liov şi care 


caută să se răzbune, cu ajutorul ardelenilor14, pe Duca. Alţii ziceau că-i 


vreun voievod-mazili5, care, împreună cu nişte aliaţi leşi, cu cazaci, 
râvneşte pentru a doua oară la tron. Iar alţii îşi închipuiau că păgânul de 
Sobiesky venise să-şi bată joc de lăcaşul sfânt al ortodoxiei16. 

Unii dintre boieri cunoşteau, se pare, adevărul; dar ascundeau acest 
lucru în sinea lor, precum tăinuiesc Carpaţii minereul de aur în străfunduri 
de pământ. Ei veneau adesea în cetăţuie din laşi şi din oraşele învecinate; 
petreceau zile la rând în chefuri şi nopţile în consfătuiri. 

Existau bănuieli că se punea la cale ceva grandios. Numărul 
călăreţilor crescu repede. Ei se adunau din ţinuturile megieşe, în care se 
interesaseră de domn, de favoriţii acestuia; şi nu arareori aceştia îi apărau pe 
locuitori de obrăznicia sameşilor17 lui Duca. Po- porul ajunsese de acum să- 
i socoată de îngeri păzitori ai lor. 

Domnul trimisese deja pe un curier, să înştiinţeze Divanul despre 
apropiata sa venire în capitală şi să-i poftească pe toţi boierii, mai mari şi 
mai mici, la un chef, la moşia sa proprie, Domnești, pentru a întâmpina 
Noul an. Boierii, părăsind laşii, se mutară, înainte de timpul fixat, în 
cetăţuia Frumoasa, care se găsea la o depărtare de cinci ore de călătorit18. 
Înăuntrul cetăţuiei începu- seră discuţiile zgomotoase, dar după zidurile 
acesteia totul părea mort. Doar ecoul repeta din când în când strigătul „Să 
ne stăpânească Ştefan!” 


V 


În ziua de Anul Nou19, boierii se adunară la Domnești, în palatul 
pentru petreceri din afara oraşului, aşteptându-l pe Duca. Dimineaţa, când 
se auzi primul clopot ce anunţa începutul slujbei în biserică, răsunară nişte 
împuşcături de armă, care vesteau intrarea apropiată a domnitorului. Toţi 
boierii cei mari, pe cai împodobiţi bogat, iar cei mai mici mergând pe jos, îi 
ieşiră în întâmpinare. Domnul, înconjurat de o ceată din treizeci de copii ai 
boierilor, îi salută pe cei care-l întâmpinau cu mândrie şi cu măreție: 

— Oastea mea aleasă a căzut pe câmpul de luptă cu cinste; iată doar 


o mică rămăşiţă a acesteia! Dar în locul copiilor pierduţi şi al apropiaților 


voştri eu am primit răsplata cea mai măgulitoare: pe cea mai frumoasă 
captivă din seraiul marelui vizir. Bucuraţi-vă, credincioase slugi ale mele; 
ea va fi doamna voastră. 

Boierii tăceau şi se închinară până la pământ. 


VI 


Nişte mese mici şi rotunde din salon erau încărcate cu tot felul de 
bucate şi băuturi. La una dintre aceste mese, acoperită cu o faţă de masă de 
brocart auriu, şedea domnul dimpreună cu favoriţii săi: hatmanul20 
Minoraşco [=Mironaşcu?], vistiernicul21 Costan şi banul22 Neguţă. La 
celelalte [mese] şedeau boierii, fiecare după rangul ce-l avea, în localitatea 
de unde provenea, începând cu cei mai mici. Postelnicul, cu sceptrul său de 
aur, stolnicul şi paharnicul, cu lungi toiege de argint şi împodobite cu pietre 
scumpe, se aflau în spatele minunatului scaun domnesc. În urma fiecărui 
boier stătea amăutul23 său, într-o haină roşie de catifea, cu câte două 
pistoale băgate pe după un chimir din saftian verde, pe cap cu câte o căciulă 
mică şi rotundă din blană de miel de Soroca. La fiecare uşă fuseseră puşi 
dărăbani24 şi ciohodari25. 

Cât au stat la masă, se întronase tăcerea; doar câte o dată boierii 
şuşoteau ei înde ei. Spre sfârşitul mesei, paharnicul aduse unuia dintre 
boierii cei mici, marelui sărdar26 Constantin Tobacan27, pe o tavă de aur, un 
preţios pocal cu vin de Tokay, care proclamă: 

— Pentru sănătatea şi bunăstarea marelui demnitar şi domn Ştefan 
Petriceicu! Bău şi înmână pocalul boierului ce şedea lângă dânsul. 

Duca sări de lângă masă şi se repezi cu iataganul asupra lui 
Tobacan, însă pe acesta îl apără de lovitură propriul arnăut. Între boieri se 
făcu o oarecare frământare. Cupa din care se bea pe rând, făcând ocolul în 
jurul mesei, trecea din mână în mână şi peste tot se auzeau exclamaţiile 
puternice: „Să domnească Ştefan Vodă!” 


între timp, hanul şi palatul se umplură de leşi, cazaci şi arnăuţi. Uşa 


se deschise şi intră Ştefan Petriceicu, însoţit de către hatmanul căzăcesc 
Kunitzky, de către colonelul polonez Dimidetzky şi de către nepotul [celui 
dintâi] Vasile Bainsky. 

— Capul plecat sabia nu-l taie, spuse cu umilință Duca, adresân- 
du-se domnitorului nou-ales. 

— Ştiu, dar numai în zicală, răspunse Ştefan Vodă şi porunci să-l 
pună pe Duca în butuci. 


VII 


Turme de oi de acum ieşeau în câmp, când pe piaţa cea mare din 
Soroca se opri, dinaintea porţilor Căpităniei, o căruţă hrentuită, înconjurată 
de nişte călăraşi ai Marii Armăşii28. În căruţă, pe nişte paie aproape putrede, 
era întins un ocnaş pus în obezi, într-o manta de arnăut. Pe faţa lui se putea 
citi o puternică luptă de pasiuni: răzbunare, căinţă, mândrie şi ruşine. 

El porunci să fie ridicat, se aşeză, aruncă în jur o privire sălbatică şi, 
cu o voce tare, de suveran, o chemă pe o bătrână, care trecea pe alături, cu 
un ulcior mic de lapte. 

— Dă-mi nişte lapte, să-mi potol setea! 

— Aş fi bucuroasă şi din inimă, şi din suflet, sărman nenorocit! 
Dar, mă jur pe cinstea mea, că-mi mor copiii de foame, iar eu nu voi 
îndrăzni să împart între ei din acest lapte. Tu, se vede treaba, ai auzit şi 
singur despre lăcomia de bani a domnitorului Duca. El ne-a ruinat Moldova 
cea bogată... Bătrâna se uită ţintă la ocnaş şi clătină din cap: 

— Se prea poate să fii vreo jertfă a slugoilor lui Duca! Pe tine te 
chinuie amarnic setea; faţa ta s-a schimbat atâta. Mă tem de păcatul de a te 
refuza. Trage o duşcă, pentru a prinde la puteri din lapte; însă dacă chiar 
acum tiranul benchetuieşte, apoi să se prefacă băutura-i cea dulce în otravă 
pentru dânsul! 

Ocnaşul tăcea ursuz; luă cu mâna tremurândă căuşul cu lapte, bău... 


şi începu a slobozi sânge. 


VIII 


Lângă malul moldovenesc al Nistrului, dincolo de Soroca, faţă în 
faţă cu Jampolul polonez, alături de un drum de ţară, se înalță o movilă, 
acoperită de buruieni şi de mărăcini; acolo nu creşte nici alba betonică, nici 
trandafirul de câmp. Porumbeii şi turturicile nu zboară pe lângă acel loc; 
numai şerpii cresc în iarba înaltă şi din când în când se vaietă posomorâtă o 
bufniţă, pe o veche ţandără de cruce. 

Sub dâmbul acela, în pământul jilav, fără orice pomeniri şi 
panihidă, a fost ascuns trupul domnitorului Duca; dar duhurile rele, dacă ar 
fi să credem celor povestite de bătrânele vrăjitoare, după trei zile, l-au dus 


pe Măgura şi l-au înmormântat acolo cu fast şi strălucire. 
K k K 


Acestea sunt spusele tradiției despre moartea domnitorului Duca! 
Ceea ce este esenţial se potriveşte cu mărturiile istorice; dar se poate oare 
cere acelaşi lucru şi în amănunte? închipuirea capricioasă a poporului, fără a 
ştirbi ceva din meritele binefăcătorilor săi, sporeşte întotdeauna păcatele 
răufăcătorilor lui. Poporul rar când cunoaşte calea de mijloc, în părerile 
sale; în cea mai mare parte, lui îi plac exagerările. Binefăcătorul este adesea 
idolul dragostei şi adorării sale; răufăcătorul constituie obiectul urii şi al 
dojeniturilor lui. Tradiţia cea ranchiunoasă nu uită, în Moldova, numele lui 
Duca, şi volohul începe şi încheie istorisirea sa despre acesta cu proverbul: 
„Noi nu uităm binele, dar ţinem minte şi răul». 

Originea lui Vasile [=Gheorghe!] Duca este necunoscută. Potrivit 
mărturiei lui [D.] Kantemir, acesta era grec-rumeliot; dar cronicarii din 
popor îl numesc arnăut din Albania. Vasile Lupu, în anul 1642, îl primi pe 
lângă curtea sa, în postură de cămăraş. Fiul lui Vasile [Lupu], Ştefăniţă, în 
anul 1661, i-a acordat boieria [mare]. Eustratie Dabija, măritând-o cu 


dânsul pe fiica sa Daphna, l-a ridicat la rangul de mare vistiernic, în anul 


1663. 

Moartea socrului [Eustatie Dabija] i-a deschis lui Duca drumul 
înspre tron, în anul 1666; însă cruzimea şi lăcomia pentru bani l-au făcut în 
curând atât de mult urât, de către boieri, încât, temându-se de un complot, 
după o domnie de şase luni, el renunţă la guvernare, în folosul lui Ilie, fiul 
lui Alexandru al IV-lea [«zis Iliaş»]. 

Însă un tiran, care e lipsit, odată cu puterea, de forţa de a face 
nelegiuiri, nu poate fi nepăsător faţă de tron. Prin uneltiri şi tertipuri, Duca 
obţinu domnia, pentru a doua oară, la începutul anului 1669. Nici complotul 
pus la cale sub conducerea lui Hâncu, nici plângerile şi pârile, înfăţişate la 
Poartă, din numele tuturor boierilor, de către stolnicul Hain, nu au putut să-l 
izgonească din Moldova, pentru că el avea un puternic apărător în persoana 
lui Kaplan-Paşa din Aleppo. După alţi trei ani de nelegiuiri, în 1672, din 
cauza îndeplinirii prea încete a unor însărcinări ale sultanului Muhammed al 
IV-lea, care l-a expus pe Duca bănuielii că ar fi încheiat un tratat cu 
polonezii, şi el a fost lipsit de titlul de domnitor, în luna iulie. Drept 
succesor al său fu ales, de către boierii ţării, volohul neaoş Ştefan 
Petriceicu. 

După ce nu-i mersese, în două rânduri, în Moldova, Duca hotărî să- 
şi încerce norocul în Valahia (întrucât libertatea de a face nelegiuiri, pentru 
un răufăcător, este o fericire). În anul 1674, sultanul, în urma demersului 
marelui vizir Kiopruli, al caimacanului Mechmet-Paşa şi al postelnicului 
Mihail Cantacuzino, îl confirmă pe Duca drept domnitor al Ţării 
Româneşti. După ce se află [aici] pe tron cinci ani, el primi poruncă să 
cedeze Valahia lui Şerban Cantacuzino şi să plece iarăşi să domnească în 
Moldova. 

Astfel, în anul 1679, Duca apăru, pentru a treia oară, la Iaşi. Dar la 
sfârşitul anului 1683, după multe nelegiuiri, el a fost prins, în satul 
Domneşti, de către aliaţii fostului domnitor Ştefan Petriceicu, şi trimis în 
Polonia. 


Cronicarii nu pot cădea de acord în ceea ce priveşte mărturiile 


despre locul unde a murit Duca. Gebhardi e de părere, că Duca ar fi murit la 
Varşovia, în anul 1684. Martin Schmeizell menţionează Liovul drept loc al 
morţii acestuia, în închisoare, în urma unui atac de apoplexie, în anul 1685. 
Franz Reinald prezintă o mărturie diplomatică, precum că [Duca] ar fi fost 
executat la graniţa cu Polonia, în mod samavolnic, de către Ştefan 
Petriceicu, la începutul anului 1684. Miron Kostyn şi unii dintre ceilalţi 
cronicari ai Moldovei susţin, că acesta ar fi murit în 1702, în ţara celor 
Şapte Cetăți [=Transsylvania]; cu acest lucru e de acord şi Engel. Unul 
singur, Nestor [=Grigore?] Ureche, Akusileu al moldovenilor, prin 
simplitatea sa, luând drept adevăr unele „basne» ale poporului, se împacă cu 
istorisirea tradiţiei despre Duca. 

Vasile [=Gheorghe] Duca a avut numai un fiu, cu numele 
Constantin, şi care va moşteni viciile şi nelegiuirile tatălui. El a fost instruit, 
la Constantinopol, în spiritul filosofiei peripatetice, de către un oarecare 
Spandonius, şi-i întrecea pe toţi contemporanii săi întru cunoaşterea limbii 
şi literaturii greceşti. 

Constantin Duca a fost domnitor în Moldova în două rânduri: din 
1693 şi până la sfârşitul lui 1695, iar din 1701 - până în ianuarie al anului 
1704. „Domnia lui a fost asemeni domniilor tatălui său». 


Alexandru HÂJDĂU 


(Publicată, iniţial, în limba rusă, în 
revista VESTNIK EVROPY, 1830, 
nr. 23 şi 24, pag. 181-197). 


DABIJA 


Povestire adevărată din Moldova secolului al XVII-lea 
Şi-a zis Duca: să-i aprindem casa 
[lui Eustratie Dabija], Când va 


şedea domniţa la masă... 


Dintr-un cântec moldovenesc 


[poporan] 


Auzit-aţi, oameni buni, cu cele două urechi ale voastre, despre slava 
domnitorului Istrat29 Dabija? Desigur, aţi auzit! Chiar dacă mama v-a 
născut pe lume surzi şi chiar dacă n-aţi asurzit de tunetul sfântului Ilie30. 
Dar aţi văzut cumva, oameni buni, cu cei doi ochi ai voştri, renumele 
domnitorului Istrat[e] Dabija?... 

Dacă aţi fost cumva peste apa Prutului, se prea poate să fi văzut 
palatul acestuia; ca luna cea îmbujorată, ca luna cea clară, aşa-i de luminos, 
astfel străluceşte palatul domnitorului Istrat[e]. 

Dacă aţi fost la Câmpulung Rusesc31, se prea poate să fi văzut 
turma lui; precum [strălucesc] pe cer luminoasele steluțe, tot astfel paşte în 
voie turma domnitorului Istrat[e]. 

Palatul domnitorului Istrat[e] nu-i ca alte palate... În odăile [lui] 
podeaua este macerată cu argint leşesc, podul este acoperit cu ducați 
ungureşti, pereţii sunt plini de oglinzi germane, ferestrele sunt din sticlă 
transparentă, obloanele sunt vopsite ca iconostasul Trei-lerarhilor32, uşile 
sunt din tisă şi cedru, cu zăvoare aurite, iar acoperişul este vopsit tot verde, 
ca o fragedă primăvară... Drept slujbaşi ai săi erau nu arnăuţi şi ţigani, ci 
boieri şi feciori de boieri, în cisme bulgărești, în haine de mătase, brodate cu 
aur, în blănuri de zibelină şi samur, cu căciuli înalte-înalte, cu pene de toate 
culorile - ca pe cuca unui domnitor... Straja lui era nu din dărăbani şi 
ciohodari, dar din codreni din părţile Fălciului33, credincioşi lui ca 
pământul, puternici ca apa, iuți ca focul. Palatul domnitorului Istrat[e] nu 
era ca alte palate. 

Turma domnitorului Istrat[e] nu era ca alte turme. Mioarele şi 
căpriţele lui umblă ca nişte fete, spălăţele, albişoare, ca de sărbătoarea 
Lelei-Maria34, lâna le e împletită în zulufi, precum e cosiţa miresei până la 
cununie, şi e moale-moale, ca mătasea brută. În luncile sale iarba-i 


mătăsoasă, brodată cu flori mirositoare-mirositoare, ca o palmă 


bisericească; în fântâni apa-i dulce şi răcoroasă, iar adăpătoarele pe la aceste 
fântâni sunt scobite în piatră cioplită, în piatră de peste mări; staulul este ca 
o casă boierească, larg şi curat, spălat şi acoperit. Ciobenii lui sunt 
îmbrăcaţi pe deasupra cu bunde soioase, dar sub bunde poartă brocart de 
aur, pe picioare au parcă opinci, iar sub opinci nişte papuci galbeni, în mâini 
[ţin] nişte ciomege groase, însă ciomegele acelea sunt bătute cu galbeni. 
Turma domnitorului Istrat[e] nu este ca alte turme. 

Slăvit este domnitorul Istrat[e] Dabija; vestite sunt şi palatul său, şi 
turma lui; dar mai cu renume are el o piatră prețioasă, o nestemată 
singuratică - domniţa35 Daphna. 

Bogat şi mare este domnitorul Istrat[e] Dabija; însă el nu-i bogat 
prin aur unguresc şi nici prin argint leşesc, ca Vasile Lupu, ci este bogat prin 
fiica-domniţă Daphna; şi el nu este mare prin curtea-i numeroasă, ca 
Alexandru cel Bun, şi nici prin războaiele de peste Dunăre şi de peste 
Nistru, ca Ştefan cel Mare, ci-i vestit prin fiica-domniţă Daphna. 

Istrat[e] Dabija avea o unică fiică; una, precum e soarele în plină zi, 
precum e singură luna în neagra noptilică. Şi era frumoasă fiica lui, domniţa 
Daphna, mai frumoasă ca o brânduşă36, care creşte primăvara devreme, mai 
frumoasă decât un măr domnesc37, care se coace toamna târziu. Mijlocelul 
ei era aşa de bine făcut încât amintea de viţa de Odobeşti38 sau de plopul 
bizantin, care se înalță pe malurile Nistrului. Ochii ei erau albaştri, precum 
e faţa cerului, iar sprâncenele negre, ca pana corbului. Luminoasele-i plete 
blonde, ca aurul purtat pe undele râului Bistriţa39 cea aurită, se ondulau sub 
formă de cârlionţi pe lângă gâtu-i alb, precum e pieptul unei lebede 
dunărene. Aşa cum este Daphna, o altă domniţă ca ea nu a mai fost în Ţara 
Moldovei, de atunci, de când a dispărut frumoasa Rusanda40. 

Şi magnați ungureşti, şi pani leşeşti, şi un domn din Muntenia, şi un 
voievod din Ardeal au încercat a se înrudi cu domnitorul Istrat[e]. Nici în 
Ţara Ungurească, nici în Ţara Leşească, nici între munteni şi chiar nici între 
ardeleni nu se află un mire vrednic de frumoasa domniţă. Domnița Daphna 


spumega de mândreţe, precum face spumă un vin nou închis în nişte vase 


compacte. Anevoie era să obţii cuvântul ei „da», şi mai anevoie mâna ei, şi 
încă şi mai greu era să-i poţi câştiga inima. 

Pe lângă curtea luxoasă a domnitorului Istrat[e] îşi făcea slujba un 
tânăr arnăut, căminar al domniţei, Vasile [=Gheorghe!] Duca, favorit al 
domnului şi al Divanului. Prin comportarea lui şireată, el reuşi să-şi 
înnobileze obârşia inferioară, iar datorită minţii sale agere dânsul câştigă 
dragostea şi stima celor din jur. 

Înflăcărat, ca cerul de vară al ţării sale de baştină, şi ingenios ca o 
teribilă armă arăuţească, căminarul Duca nu putea să se uite indiferent la 
frumoasa domniţă, căreia îi era slugă, ci, pornit fiind, el nu putu să-şi 
ascundă iubirea sa, ca pe o mică scânteie, acoperită de o masă de cenuşă, 
nemistuită încă, dar incapabilă deja a izbucni în flăcări, fără lumină şi fără 
de aer. 

Duca se îndrăgosti de domniţă, dar ce distanţă extremă era între un 
sărman căminar şi unica fiică a unui bogat şi vestit domnitor! 

Dar domniţa? Ea nu-l iubea pe Duca. Ochii lui mari şi saşii, 
sprâncenele lui dese şi sumbre, fizionomia sa grosolană şi sălbatică 
provocau o involuntară mişcare de frică. 

Comportarea şi mintea lui îi entuziasmau pe toţi în jur; însă ele nu 
au putut să o încânte doar pe domniţă, căreia îi era pe plac frumosul de 
dragul frumosului. 

„Domnița nu mă iubeşte!”, îşi zise odată Duca, şezând de unul 
singur, acufundat în gânduri adânci, între nişte puternice frământări ale 
inimii. „Domnița nu mă iubeşte, dar ea trebuie să fie a mea sau eu nu mă 
mai numesc fiu al renumiţilor munţi Balcani!” 

Mare zgomot şi chefuire domneau în palatul domnitorului Dabija 
Vodă; răsuna muzica poporală, răsunau cântece poporane. Venise ultima zi 
de veselie comună, în cetatea de scaun, întrucât lua parte, pentru ultima 
dată, la petrecere domniţa Daphna. 

Bătrânul domn, cedând stăruitoarei dorinţe a fiicei sale de a se duce 


la o sfântă mănăstire şi de a se căsători, astfel, în faţa altarului 


Mântuitorului şi al Preacuratei Fecioare, cu Credinţa, Speranţa şi Iubirea, 
dădea, în palatul său, un ospăț comun de seară, pentru toţi locuitorii 
capitalei, ospăț la care trebuia să asiste şi domniţa, îmbră cată, pentru ultima 
oară, în bogatele-i veşminte de salon; pentru cea din urmă dată, într-o veselă 
adunare lumească. 

A doua zi, nimeni nu ar fi putut recunoaşte în persoana domniţei pe 
cea care, în ajun, îi fermecase pe toţi. Ea urma să fie înveşmântată într-o 
mantie neagră de lână, să fie îmbrobodită cu o năframă groasă şi neagră şi 
să poarte mătănii negre în mâini. 

Pentru ultima dată, domniţa Daphna părea şi mai frumoasă, ca 
niciodată, atât de frumoasă, pe cât de frumoasă e cea dintâi zi a primăverii, 
când fetele din Moldova formează o vrăjită horă pe malul unui paşnic lac, la 
umbra unor tei şi frasini, sub sunetele poporane de țambal. 

Duca nu lua parte nici la interpretarea cântecelor, nici la cea a 
dansurilor; cu înfăţişare posacă, el trecea pe lângă fiecare, urmărea pe 
fiecare, dar nu spunea nimic nimănui, şi nu răspundea la vorbele nimănui. 

— Găminare Vasile [=Gheorghe!], îi zise cu blândeţe domnitorul, 
chemându-l la sine pe Duca, tu ai slujit cu credinţă şi dreptate pe domniţa 
noastră; mai fă-i, dar, un ultim serviciu: roagă-l pe Preasfântul Părinte, pe 
mitropolitul Dosoftei şi pe sfinţii vlădici de Rădăuţi şi de Roman, ca s-o 
binecuvânteze pe domniţa Daphna, în faţa întregului popor... Şi 
domnitorului îi dădură lacrimile. 

Precum şerpuieşte un fulger peste nori, aşa scânteiau ochii cei saşii 
ai lui Duca, uitându-se, poate, cea de urmă dată, la frumoasa domniţă. El 
făcu o plecăciune până la pământ în faţa domnitorului şi ieşi. 

— Foc! Foc! Arde palatul! se auzeau strigăte în toată capitala. 
Călăraşi de ai Agiei41, cu enorme butoaie de apă, se şi repeziră drept spre 
palat, care era cuprins de flăcări din toate părţile. 

Însă în lăuntrul palatului, în bogatele camere domneşti pentru 
musafiri, nimeni nu ştia şi nu simţea pericolul. Splendida luminare a 


hanului domnesc, amestecându-se cu sacadata flacără a incendiului, 


prezenta o privelişte îndoit minunată, care îndepărta orice bănuială despre 
vreun pericol apropiat. 

Numai una domniţa Daphna, plictisită de ospăţul îndelungat şi 
excesiv de zgomotos şi dorind să vadă cât mai curând îndeplinit ritul 
sufletului său evlavios, presimţi, însă cumva obscur şi neclar, un fel de rea 
prevestire în această iluminare. Apropiindu-se, dimpreună cu tatăl ei, de 
fereastră, ea îi zise zâmbind: „Această lumină exagerată, se pare, vrea să mă 
reţină pentru lume». 

În sfârşit, strigătele puternice ale călăraşilor de la Agie, apoi 
zgomotele alarmante de tobe şi violente dangăte de clopot au dat de veste 
lumii de la curtea domnească despre iminentul pericol; toate intrările şi 
ieşirile fuseseră deja cuprinse de violentele flăcări. 

Bătrânul domn, strângând la piept cu disperare pe unica sa fiică, se 
ruga de toţi s-o scape, făgăduind drept răsplată şi domnia sa, şi toate 
bogăţiile sale. 

Tânăra domniţă, sărutând mâinile tatălui său, îi ruga pe toţi să-l 
scape pe dânsul, făgăduind drept recompensă şi inima sa, şi mâna sa. 

— Doamne! Doamne! Scapă-mi fiica! 

— Doamne! Doamne! Scapă-l pe tata! 

Astfel, rând pe rând, se rugau la Dumnezeu domnitorul şi domniţa. 
Boierii şi toţi ceilalţi se rugau fiecare pentru sine, şi căutau scăpare fiecare 
numai pentru sine. 

Cine o fi fiind oare acest om, jumătate pârjolit, cu faţa pârlită, 
negru, ca şi cărbunarul de la Fălciu sau ca păcurarul de Tigheci42, care 
tremură totul, se bagă în foc şi pară şi se vâră cu forţa în palatul domnesc? 
Pe cine caută el?... Ce doreşte?... Dacă ea e vie?... şi dacă a scăpat 
nevătămată cumva? „...Lăsaţi-mă la dânsa! Daţi-mi-o mie!» 

Apariţia neaşteptată a acestui necunoscut înfricoşător şi negru în 
sala solemnă a petrecerii comune, într-un moment de generală 
învălmăşeală, i-a uluit pe toţi cei prezenţi aici şi rămaşi neclintiţi. 


Superstiţioşii bătrâni şi bătrânele au început a-şi face cruce, a bate mătănii 


şi a se ruga ba la Sfântul Ioan cel Nou de la Suceava, ba la Sfânta 
Paraschiva [de la Iaşi]. Tineretul scoase pe dată săbiile şi iataganele, uitând 
că, chiar dacă scăpau de straşnicul necunoscut, care putea să cadă jertfă 
vreunei arme, nu se vor salva de para focului, care sfidează şi săbii, şi 
iatagane. Fetele, mai timide, începură a se ascunde în camerele din colţuri, 
scoțând ţipete şi strigăte de plânset. Numai domnitorul şi domniţa nu 
manifestau nici o mişcare, rămânând mereu îmbrăţişaţi. 

— Îi vie! Teafără! Sunt lângă ea! Dânsa-i a mea! strigă, exaltat, 
omul cel negru, apoi, într-o clipită, cu mâinile sale colosale, îi apucă pe 
domnitor şi pe domniţă şi îi târî cu forţa după sine. 

Palatul fu pe jumătate salvat de Agie; puţini dintre oaspeţi căzuseră 
jertfe ale focului. Însă unde-i domnitorul? Unde să fie frumoasa domniţă? 

În mijlocul poporului superstiţios al capitalei, în aceeaşi noapte, se 
răspândi zvonul, că domnitorul şi domniţa ar fi fost răpiți de duhul cel rău şi 
duşi tocmai pe dealul Măgura43, unde au şi dispărut fără de urmă, iar 
boierii, chiar atunci, au început să se agite şi să discute despre alegerea unui 
alt domnitor. Răul mai mic fusese uitat, căci, potrivit spuselor poporului, 
nenorocirea mai mare abia urma să aibă loc. Toți erau în aşteptarea unui 
calm al dimineţii. 

A doua zi, disdedimineaţă, s-au auzit primele dangăte puternice de 
clopot, la Sf. Mănăstire Frumoasa44; din toate părţile capitalei poporănii se 
grăbeau buluc să intre în biserica sfintei mănăstiri pentru femei; fiindcă 
primul dangăt timpuriu le prevestise ori o bună veste generală, de bucurie, 
ori o veste rea, despre vreo scârbă a întregului popor. 

În mijlocul bisericii era amenajat un analoghion bogat ornamentat, 
cu două coroane pe el, iar pe jos era aşternut un covor scump. 

Din altar ieşi, cu paşi lenți, mitropolitul Dosoftei, însoţit de doi 
vlădici şi de un numeros cliros; se apropie de analoghion şi-i chemă la sine 
pe domniţa Daphna şi pe căminarul Duca, ridicat deja, de către domnitor, la 
rangul de mare vistiernic. Ei s-au oprit pe covor. De asupra lui Duca ţinea 


coroana marele logofăt Sandulachi Balş, iar de asupra capului domniţei - 


Agaphiţa, soţia marelui logofăt Tudoraşcu Petriceicu. 

„În numele Tatălui, al Fiului şi al Sfântului Duh, se cunună robul lui 
Dumnezeu Vasile [=Gheorghe!] cu roaba lui Dumnezeu Daphna...” Poporul, 
înduioşat, plângea şi, în sufletul său, binecuvânta această pereche; atât de 
puternică era dragostea sa pentru frumoasa lui domniţă. 

Ceremonia cununiei se săvârşi, iar clirosul cântă: „Să fie întru mulţi 
ani fericiţi, asemeni lui Ştefan cel Mare! Să fie [tinerii însurăţei] fericiţi, 
asemeni lui Alexandru cel Bun!” - „Amin! Amin!»45, repetă poporul. 

Astfel sună tradiţia poporului moldav despre începutul măreției 
arnăutului Vasile [=Gheorghe!] Duca! Dând foc palatului şi salvându-i, în 
timpul incendiului, pe domn şi pe domniţă, el primi, drept recunoştinţă, 
mâna Daphnei, şi, prin aceasta, îşi croi drum spre tron, pe care urcă după 
moartea socrului său, a domnitorului Istrat[e] Dabija. „Nu prea multă vreme 
cunoscu domniţa bucuriile căsniciei”, spune cronicarul Nestor [?] Ureche 
[?]. Duca, obţinând domnia, îşi înfiinţă un harem şi aduse la curte şase 
ţiitoare. Din căsătoria cu Daphna el avu numai un fecior, pe Constantin, 
care a fost domnitor [în Moldova] între 1693 şi 1696, apoi între 1701 şi anul 
1704. 

Boleslav HÂJDĂU 

HÂNCU 


TRADIȚIE DIN MOLDOVA SECOLULUI AL XVII-LEA 


Domnul vrea, Hâncu ba... 


Proverb moldovenesc [poporan] 


Născut în munţii Balcani, crescut de către haiducii arnăuţi, în unul 
din defileurile de la Rodoboj, ajungând, prin nelegiuiri, să aibă relaţii de 
rudenie cu familia domnească a lui Dabija şi, astfel, în sfârşit, obţinând 
tronul, după moartea acestuia, Duca, devenind domn-stăpânitor al 
Moldovei, nu a reuşit să se armonizeze, prin iubire şi binefaceri, cu poporul 
său. Moldova era pentru dânsul un tărâm al jafurilor şi tâlhăriilor arbitrare. 

Impozitele şi birurile excesive îi sporeau vistieria, iar cruzimile lui 
din cale afară insuflau poporului frică şi dispreţ pentru dânsul. Poporul 
căuta, dar nu vedea în mijlocul său pe vreun răzbunător. Virtutea înnăscută 
se ofilea sub povara sceptrului de fier, iar viaţa şi forţa tânjeau după o 
căpetenie, care, concentrând totul într-o faptă eroică, ar fi putut trezi 
mişcarea întregului popor şi să valideze din nou, în societate, libertatea şi 
voinţa, opunându-se ticăloşiilor unui ucigaş [asasin, geniu rău ]46. 

În timpul domniei lui Duca, principalele victime ale cruzimii şi 
împilărilor acestuia erau armenii. Ei intraseră în Moldova şi se aşezaseră 
aici încă pe timpul domnitorului Alexandru cel Bun, şi atunci, la porunca 
domnească, lor le-au fost repartizate pentru trai oraşele: Suceava, laşi, 
Roman, Hotin, Vaslui şi Dorohoi. De atunci, ei au trăit aici, ocupându-se cu 
tot felul de meşteşuguri şi de comerţ. Prin spirit puternic şi prin artă 
experimentată în târguială, ei au reuşit, în scurtă vreme, să acapareze 
nenumărate avuţii şi comori, şi, folosindu-se de înlesniri din vremuri de 
demult, ei se deprinseseră cu libertatea şi cu o anumită independenţă de la 
sine. 

Duca, cel dintâi, s-a hotărât să tulbure această liniştită reşedinţă a 
armenilor. Atunci când ei au renunţat să plătească birurile apăsătoare, 
invocând drepturile şi libertăţile dăruite lor de către domnitorii de mai 
înainte, Duca a poruncit să li se ia cu forţa casele şi să fie jefuite toate 
averile lor, dând voie să fie spânzurate, tăiate, înecate cele mai vestite 


familii armeneşti. Poporul, îndeosebi cei din comerţ, pizmuindu-i pe armeni 


şi lipsindu-le capacitatea de a se compara cu dânşii, îndeplineau cu plăcere 
dispoziţiile domnitorului. În astfel de chip începu prigoana naţională a 
armenilor, marcată de cazuri extreme de cruzime şi persecuții. 

La acea vreme, trăia în laşi armeanul Ovanes [=Ivan?] Paschalis, 
înrudit cu familia patriarhilor de Ecimiadzin, un om extraordinar de bogat şi 
care se bucura de titlul de principe, acordat de către compatrioţii săi. Înspre 
dânsul erau îndreptate privirile tuturor armenilor, cu iubire şi cu nădejde, de 
parcă ar fi aşteptat din partea lui verdictul destinului lor. Era de ajuns o 
vorbă a lui, pentru ca armenii din Moldova sau, cu toată gloata lor, să treacă 
hotarul altui stat, părăsind această ţară nerecunoscătoare, ori, punând mâna 
pe arme, să se ridice bărbăteşte împotriva prigonitorilor, apărându-şi astfel 
drepturile asupra averii lor agonisite. Însă prinţul de Ecimiadzin, precum era 
numit, în cea mai mare parte, Ovanes, rămânea liniştit, de parcă nu observa 
sau nu ar fi ghicit din timp dorinţele compatrioţilor săi. Mulţi dintre aceştia 
începură a-l bănui, bizuindu-se pe faptul că, în mijlocul persecuțiilor 
generale, în timpul declanşării furtunii de distrugere în masă, în Moldova, a 
comunităţii armenești, el rămânea întreg şi nevătămat, asemeni unei stânci 
neclintite în mare, pe când totul în jur se zbuciumă şi freamătă. 

Ovanes, însă, era credincios şi religiei sale, şi conaţionalilor săi; el 
aştepta numai timpul şi prilejul nimerite, iar pentru a obţine cel mai sigur 
succes, el se prefăcea că este un martor şi un observator nepăsător al stării 
nenorocite în care se aflau ai săi; altminteri, în pieptul lui dădea în clocot 
dragostea pentru dânşii, dar şi mai puternic îl frigea patima de răzbunare, 
total firească tuturor celor proveniţi din fierbintele Orient [=Răsărit]. 

Prinţul Ovanes avea o fiică, în persoana căreia darnica natură 
adunase toate acele farmece care pot fi găsite doar în Asia, leagănul 
primordial al frumuseţii şi al omenirii. Părul ei era atât de negru, precum 
este preţiosul lemn de abanos, şi moale ca mătasea persană; atât de ondulat, 
cum este bucla mamei Eva47; sprâncenele ei se învolburau ca un curcubeu 
de asupra unor ochi frumoşi, în care se îngânau ziua cu noaptea, bătând într- 


un sublim de întuneric-lumină [clar-obscur?]. Pe obraji îi înfloreau 


trandafiri de Caşemir, feciorelnici ca şi creasta Araratului, neatinsă încă de 
talpa vreunui muritor de rând. Buzele-i păreau sculptate din cel mai curat 
lapte şi din sânge de porumbel48. Pieptul i se unduia atât de uşor şi liber, ca 
puful purtat pe aripile unui aer liniştit de primăvară. Talia ei era atât de 
suplă şi zveltă, precum este cedrul pe culmea Libanului. Fiica prinţului 
Ovanes, Hanca, era mai fermecătoare decât orice farmece şi mai frumoasă 
decât orice frumuseţe închipuită; iar prinţul Ovanes se mândrea cu fiica sa 
mai mult decât [se fălea] Duca cu principatul său şi cu nenumăratele sale 
bogății. Hancăi, i se părea bătrânului ei tată, îi fusese sortit să devină 
Esthera poporului armenesc, şi nu visează poate evreii cu atâta înflăcărare la 
Mesia al lor, aşa cum se gândeşte Ovanes la Hanca sa. 

Precum era prinţul de Ecimiadzin, Ovanes Paschalis, pentru neamul 
armenesc, iar pentru Ovanes frumoasa, neasemuita lui fiică Hanca, tot astfel 
i se părea poporului din Moldova marele hatman Ioniță [=Mihalcea?] 
Hâncu. Acesta provenea dintr-un neam, care dispunea cândva de numeroase 
moşii, în ţara celor Şapte Cetăți [Transsylvania]. Înzestrat cu o minte ageră 
şi pătrunzătoare, el întrunea în persoana sa şi o voinţă fermă, de 
nestrămutat, având şi o forţă fizică uimitoare şi deosebită, atât de mare, 
încât doar cu o singură mână putea, adesea, să oprească mişcarea unei roţi 
de moară, care se învârtea mânată de cea mai repede apă. Din toţi boierii ce 
se ploconeau în faţa domnitorului Duca, numai el unul nu i se închina, ci se 
împotrivea cu îndârjire tuturor hotărârilor şi poruncilor domneşti. Iubit de 
ostaşi, el nu se temea de vicleşugurile răuvoitoare ale lui Duca. Îmbrăcat 
mereu cu o jiletcă de fier, el se încumeta adesea a-l băga în sperieţi pe 
domnitorul său, şi în Divanul domnesc îşi spunea curajos părerile, îşi 
manifesta voinţa împotriva celei a domnitorului şi, numindu-l deschis pe 
Duca nicovală49, îi zicea nu o dată, că el [=Hâncu] va fi făurar [=fierar?] al 
năzuinţei şi libertăţii poporului din Moldova. 

Hâncu o iubea pe fiica prinţului Ovanes, şi, având o înfăţişare 
minunată, renumit şi bogat, la rându-i, se bucura şi el de dragostea ei. Şi 


dacă prejudecata cea oarbă şi necontrolată a moldovenilor n-ar fi oprit 


căsnicia cu o eterodoxă [de altă credinţă], mai ales cu o armeancă ariană, şi 
dacă înclinarea armenilor înspre erezia lor nu i-ar fi interzis ei [=Hancăi] să- 
şi schimbe religia, de mult s-ar fi unit aceşti doi îndrăgostiţi, într-o pereche 
de nedespărţit. Hâncu şi Ovanes erau mai presus de aceste prejudecăţi ale 
timpului şi poporului lor, însă ei nu puteau să meargă hotărâți, direct, fără o 
prealabilă simpatie, înţelegere a gândurilor restului societăţii, împotriva 
părerilor şi deprinderilor, consfinţite de vechimea anilor şi de lege. Hâncu 
nu putea nici să meargă în ospeţie la Ovanes şi nici să se vadă cu iubita sa 
decât noaptea. 

În timpul unor consfătuiri de acestea, nocturne, ei hotărâră să 
aştepte un moment mai prielnic şi pentru căsătorie, şi pentru eliberarea 
compatrioţilor [armeni] de persecuții şi asupriri. Astfel, în persoana Hancăi 
se împreunară în mod tainic speranţele a două popoare, diferite prin credinţă 
şi ca neam; iar în dragostea lor reciprocă se ascunse chezăşia unei răscoale 
împotriva geniului rău, a arnăutului Vasile [=Gheorghe] Duca. 

Duca, hrăpăreţ şi voluptos [senzual] totodată, ştiind de bogăţiile şi 
comorile prinţului Ovanes şi, văzând-o o dată, la plimbare prin oraş, pe fiica 
acestuia, Hanca, se lăcomi şi după moşia acestuia şi se aprinse de patimă 
pentru fiica lui. 

Îndepărtându-l pe Hâncu, dimpreună cu o armată întreagă, sub 
pretextul unei primejdii a năvălirii tătarilor de Bugeac în împrejurimile 
Orheiului, el credea că nu mai are în capitală nici un opozant al uneltirilor şi 
neruşinărilor sale, şi începu a acţiona cu hotărâre. 

Prin cele mai diferite mijloace, el se strădui s-o împingă pe Hanca, 
prin mijlocirea unor bârfitori şi simbriaşi de ai săi, spre vreun delict, ca să-şi 
împodobească cu dânsa haremul, pentru care lucru făgăduind să cruţe 
averea şi comorile tatălui ei. Hanca, însă, era nestrămutată, aidoma unei 
pietre neclintite din muntele sfânt Ararat. Toate intrigile şi uneltirile 
rămaseră zadarnice, şi domnitorul hotărî să schimbe şiretenia prin forță. 

Deja aproape toate casele armenești din Iaşi fuseseră dărâmate până 


la temelie, iar dughenile târgoveţilor toate prădate. Îl ajunse rândul şi pe 


Ovanes. Dorobanţii de la curtea domnească primiră ordin, ca, la miez de 
noapte întunecată, să-l atace pe Ovanes, să-l curăţe de argint, de aur, de 
pietre nestemate şi de ceea ce era pentru dânsul mai scump ca argintul şi ca 
aurul, ca pietrele [nestemate], de frumoasa lui fiică Hanca. 

Neliniştit, ca orice îndrăgostit, Hâncu părăsea adesea tabăra 
militară, socotind prea neînsemnată primejdia din partea tătarilor, şi venea 
în taină la laşi, unde se oprea drept la prietenul său, prinţul Ovanes, pentru a 
îndepărta cu iscusinţă orice bănuială despre prezenţa lui în capitală. 

Dispus paşnic, el şedea, cu prinţul şi cu fiica acestuia, pe un superb 
covor armenesc şi fuma tutun, pus într-un lung ciubuc turcesc. Dintr-odată 
se auzi un zgomot şi un țipăt în curte, care vesteau despre sosirea vreunei 
mulţimi înarmate. 

Hâncu nu-şi schimbă nici un pic poziţia în care se afla, iar Ovanes, 
netemându-se de nimica, avându-l alături pe puternicul hatman, dădu ordin 
să fie deschisă poarta, iar fiica-i să se îndepărteze. 

Un număr de doisprezece dorobanţi năvăli cu obrăznicie şi zgomot, 
dar, văzându-l şi recunoscându-l pe hatman, ei se opriră în mod cuviincios 
în prag, tăcând şovăitor. 

— Ce doriţi şi din partea cui? îi întrebă cu voce tare hatmanul, fără 
a-şi schimba locul în care se afla şi fără a lăsa din mână ciubucul. 

— Măria-sa ne-a trimis să-i luăm toată averea acestui câine 
afurisit50, care are norocul a şedea pe covor alături de Domnia Voastră51, şi 
să i-o înfăţişăm [domnitorului] pe blestemata lui fiică, pe Hanca. 

— Duceţi-vă, spuse cu sânge rece hatmanul, şi spuneţi lui Duca, 
acelei fiare arnăuţeşti, că domnitorul vrea, iar Hâncu nu vrea. 

Dorobanţii se înclinară până la pământ şi ieşiră, iar Hâncu şi 
Ovanes, cu Hanca, adunând în grabă cele mai de seamă odoare, au fugit 
peste Prut, în tabăra militară a hatmanului, tabără ce se afla nu departe de 
Orhei, în preajma localităţii mănăstireşti (în prezent: oraş regional 
basarabean) Chişinău. 


Duca aştepta cu nerăbdare următoarea dimineaţă, pentru a porni 


acţiunea sa deja nu împotriva lui Ovanes, ci împotriva răzvrătitului hatman. 

A doua zi, mitropolitul şi cu tot soborul de vlădici, cu întreg clerul, 
la insistența domnului, au făcut publică o anathemă asupra lui Hâncu, ca 
renegat al credinţei ortodoxe, care a îmbrăţişat doctrina lui Arie, şi tot 
atunci au fost trimişi olăcari la Țarigrad, către sultan, şi la Cracovia, către 
regele Poloniei, cu ştirea despre revolta, pornită de către Hâncu-hatmanul. 

Între timp, Hâncu, dorind parcă să adeverească anathema soborului, 
se căsători cu Hanca şi îşi făcea întărituri în tabăra sa. Pe măsură ce se 
răspândea vestea despre căsătoria căpitanului moldav cu fiica prinţului de 
Ecimiadzin, din toate părţile se adunau la el, cu mulțimile, armeni, trecând 
sub steagul său, iar moldovenii, bucurându-se de prilejul de a se elibera de 
tirania lui Duca, au început a-l susţine, uitând, de astă dată, sau poate şi 
iertându-i faptul că, prin căsătoria sa, el confirmase anathema soborului. 

Opt zile la rând a stat Hâncu fără a acţiona. În sfârşit, se arătă o 
armată domnească neregulată, formată din voluntari, condusă de însuşi 
domnitorul Duca. Nu i-ar fi fost de loc greu lui Hâncu să învingă, printr-o 
singură şi hotărâtoare lovitură, miliția neinstruită a lui Duca! Dar Hâncu 
aştepta începutul acţiunii din partea duşmanului proaspăt sosit. 

Minoraşco [=Mironaşcu?], principalul căpitan şi confident al lui 
Hâncu, îl sfătuia să pună pe fugă miliția domnească, dar Hâncu îi răspundea 
mereu: ceea ce vrea Minoraşco, aceea nu o vrea Hâncu. 

Ofensat de refuzurile conducătorului său, Minoraşco începu a avea 
legături secrete cu Duca. 

Odată, la 7 iulie, el îşi făcu apariţia, cu prefăcută îngrijorare, în 
cortul lui Hâncu, care era destul de departe de restul taberei, şi-i spuse: 

— Jupâne hatmane! pune strajă în jurul tău; asupra ta pot năvăli 
tainic, iar tu eşti de unul singur în cort. 

— Porunceşte să scoată afară din cort arma mea, zise Hâncu, şi las? 
să se strige în apropierea taberei duşmane: Hâncu doarme de unul singur, 
fără armă; cine doreşte să năvălească asupra lui cu armă? 


Arma fu scoasă. 


Căpitanul Minoraşco intră a doua oară şi-i repetă sfatul său. Hâncu 
iarăşi îi dădu acelaşi răspuns şi porunci să fie scos [afară] iataganul. 

lataganul fu scos. 

Pentru a treia oară apăru căpitanul Minoraşco, şi cu aceeaşi 
propunere. Hâncu porunci să fie scoasă sabia. 

Sabia fu scoasă. 

Nepăsător, Hâncu se culcă, lăsând deschis şi cortul său. Vicleanul 
Minoraşco intră încetişor şi îl împuşcă cu propria lui armă. Hâncu îşi dădu 
seama, vru să se ridice, însă căzu la pământ, fiind rănit la amândouă 
picioarele. Minoraşco îl lovi [atunci] cu iataganul drept în piept, iar Hâncu 
abia reuşi să spună: „Prietene! du-te şi spune duşmanilor mei că nu ei m-au 
ucis, ci m-a omorât propria mea armă!” Minoraşco îi tăie capul cu propria 
sabie şi i-l duse lui Duca-arnăutul, care îl făcu pe Minoraşco hatman. 

Zboară trei corbi negri, cu ciocurile în sânge, cu ghearele pline de 
sânge, venind de peste Prut, din sărdăria Orhei, de la bătălia din preajma 
Chişinăului, dinspre codrii Byckului; şi vin în zbor cei trei corbi negri la 
matca Dunării, în oraşul Galaţi, chiar pe lângă curtea cea albă în care trăia 
frumoasa soţie a lui Hâncu. leşi Hanca în cerdacul cel rotund şi începu a 
flutura cu batista de aur şi a-i ademeni cu mâna sa albă pe corbii cei negri, 
poftindu-i în ospeţie. 

— Bine-aţi venit, voi, negri corbi! Din ce ţară veniţi? Nu cumva de 
peste Prutul cel iute, de la bătălia de lângă Chişinău? Zburând migrator, aţi 
văzut voi oare cortul alb al hatmanului Hâncu, cu ţăruşi auriţi, cu creastă de 
catifea, cu ciucuri de mătase? Zărit-aţi în zbor, cum se repezea el, pe un cal 
negru ca pana corbului, pintenog, printre rândurile tiranului Duca, şi, cu 
mâna largă, împărțea cu dărnicie moarte şi schilodiri duşmanilor? Văzut-aţi 
în zbor o liberă armată armenească, cu o ramură de vâsc alb52, întorcându- 
se dincoace de Prut, cu o veselă rumoare de cântece de biruinţă şi târându-l 
după sine pe tiranul de Duca şi pe acoliţii lui, în lanţuri şi în butuci? 

— Vai! fost-am noi peste Prut, o noapte întreagă venim în zbor de 


la straşnica bătălie de lângă Chişinău. Văzut-am noi cortul hatmanului 


Hâncu, răsturnat, rupt în bucăţi; arnăuţii lui Duca au prădat catifeaua, 
mătasea şi aurul. L-am văzut şi pe hatman, întins pe pământul umed, în 
apropiere de calul său brav; noi i-am ciopârţit pieptul cu ciocul şi i-am supt 
dulcele sânge din inimă. Văzut-am noi şi oastea armenească, cea care alerga 
împrăştiată, fără de cale, şi pe Duca întorcându-se în laşi, cu ramura de 
vâsc, şi pe captivii ce veneau după dânsul, în lanţuri şi în butuci. Plângi, 
Hancă, plângi îndoit; pe Hâncu n-o să-l mai vezi nici viu, nici mort! 

Şi se duseră zburând în calea lor cei trei corbi negri, iar frumoasa 
nevastă a lui Hâncu rămase de una singură, cu jalea ei. 

Repede se răspândi în armată vestea despre omorârea lui Hâncu. 
Armenii începură a fugi, pe diferite căi, de preferinţă în Transsylvania, iar 
moldovenii veniră, să-şi plece din nou capul, la Duca. 

Hanca, dimpreună cu tatăl ei, se dosi în Galiţia, unde îl născu pe 
Constantin Hâncu; după moartea lui Duca, se întoarse iarăşi în Moldova, 
îmbrăţişă ortodoxia şi reprimi toată moşia fostului ei soţ. 

Constantin Hâncu fugi, cu domnul Dimitrie Kantemir, în Rusia, şi 
din partea lui provin Hinculovii de astăzi, în gubernia Herson. 


Boleslav HÂJDĂU 


[Publicată, în ruseşte, urmând 
„tradiţiei” precedente, „DABIJA”, 
în amintita revistă, cu titlu dublu, 
de la Sankt-Petersburg, 1838, pag. 
239-249; la sfârşit, după ambele 
„legende moldoveneşti», la pag. 
249, se fac specificările: 


„BOLESLAV HIJDEU. 


1 Sf. Ioan „cel Nou» sau „de la Suceava» şi Sf. Paraschiva. se consideră, de către popor, 
drept ocrotitori ai Moldovei. Moaştele celui dintâi se odihnesc în oraşul bucovinean 
Suceava, iar ale celei de-a doua - la Iaşi. 


2 Cronografele [=cronicile?] volohe şi [=sau?] moldoveneşti l-au numit pe Duca: 


„pierzător», tiran, blestemat, nelegiuit, omul iadului ş.a.m.d. 

3 Tradiţia despre Duca, transcrisă de mine, ţine de ultimul an al domniei lui, când acesta, cu 
o armată moldovenească de voluntari, se afla pe lângă oastea turcească, în asediul Vienei... 
Ureche şi tradiţia afirmă că Duca s-ar fi alăturat regelui polonez Ioan al III-lea, pentru a 
apăra religia germană, sub numele căreia ei ar avea-o în vedere pe cea romană sau 
occidentală. 

4 Neama - zeul morţii, numele căruia se păstrează şi acum în unele cântece volohe. 
Maltebriinn stabileşte suficient de credibil etimologia denumirii oraşului Neamţ de la 
această zeitate... păgânească. 

5 Povestire fabuloasă sau, cel puţin, îndoielnică... 

6 Despre schimnicul Dionisie se aminteşte foarte des în cronicile Moldovei, ca despre un 
sfetnic al domnilor: Lupu, Dabija, Iliaş şi Petriceicu. 

77 Buzdugan înseamnă în Moldova o ghioagă, pe care avea dreptul s-o poarte numai 
domnitorul. Cârja de hatman sau de comandant de oşti se numeşte „toiag”. 

8 Numai domnul şi fiii acestuia pot să îmbrace, în Moldova, o blană acoperită cu material 
de culoare albă... 

9 Mare Albastră volohii o numesc pe cea din Apus... 

10 Potrivit tradiţiei, muntele Ceahlău, în Moldova, care se află în partea de Nord a ținutului 
Neamţ, în apropiere de oraşul Piatra, în vechime, vărsa foc... 

11 Ungurenii, în dialectul voloh, sunt maghiarii [=românii din Ardeal?], precum şi cioclerii 
[=ceangăii?]. 

12 Molda, căţeaua îndrăgită a lui Dragoş, s-a înecat în râul „botezat» Moldova, după 
numele acesteia... 

13 Târgul-Frumos, care avea cândva o împrejmuire de piatră, se află în ţinutul Cârligătura, 
la o distanţă de opt ore [de călătorie] de la Iaşi... 

14 Ardeleni volohii îi numesc pe transilvăneni. Eu am utilizat acest cuvânt, întrucât în 
„Voskresenskaia letopisi” Ţara celor Şapte cetăţi e numită Erdely. 

15 Voievod-mazil se numeşte domnitorul lipsit de tron. 

16 Sobiesky a luat din Moldova moaştele Sfântului Ioan de la Suceava, lucru pentru care 
acesta este numit, în cronici, „neruşinat» şi „păgân». 

17 Sameşi sunt numiţi, în Moldova, strângătorii de biruri [pe judeţe]. 

18 Moldovenii calculează distanţa dintre două locuri printr-un număr de ore, necesare 
pentru a călători între aceste locuri. 

19 Tradiţia presupune că Duca ar fi fost prins în ziua de Anul Nou, dar nu-i adevărat. 


20 Hatman, de la polonezul hetman, în vechime, era un rang militar. 


21 Vistiernicul îndeplinea funcţia de trezorier-casier. 

22 Rangul de ban, în Moldova, este o denumire goală, fără de funcţie; însă în Valahia de 
acest titlu se învredniceşte cel dintâi boier, de obicei o rudă a domnitorului. 

23 Arnăut - acelaşi sens, pe care îl aveau, înainte, în Polonia: kozak şi hajduk. 

24 Dărăbani [>dorobanţi?], din două cuvinte persane; acelaşi sens, pe care îl au, la curţile 
europene, drabanţii. 

25 Ciohodarii. acelaşi [sens], ca valeţii [lacheii, copiii de casă]. 

26 Sărdar - în prezent, acest rang este atât de puţin însemnat, încât sărdarul rar când este 
lăsat la o masă domnească. 

27 'Tobacan [de la Tobak, azi: Bolgrad, reg. Odessa?] era numit Constantin Kantemir, fost 
[viitor?] domnitor [al Ţării Moldovei] între anii 1685 şi 1693. 

28 Căpitănie - autoritate administrativă şi poliţienească a oraşului. Călăraşi - geans 
d'armes. Marea Armăşie - principala conducere a blagociniei. 

29 Istrat[e], adică Eustratie Dabija, semna cu cel dintâi nume. 

30 Sfântului Ilie, în concepţia poporului, i se atribuie o puternică influenţă asupra tunetului 
şi fulgerului. 

31 Vezi „Descrierea (istorico-critică) a Moldovei» de D. Kantemir. 

32 Biserica catedrală a celor Trei Ierarhi, construită de Vasile Lupu, se află în oraşul Iaşi. 

33 Codrul Fălciului se găseşte în ţinutul cu acelaşi nume; locuitorii de acolo sunt numiţi 
Codreni. 

34 A Maicii-Preciste [?]; a Născătoarei de Dumnezeu [?] 

35 Titlu dat fiicei de domnitor, şi care corespunde termenului rusesc kniajna. 

36 Primula veris. Linn[eus]. 

37 Malus punica. În traducere din moldoveneşte: măr domnesc. 

38 Viţa de vie de Odobeşti este socotită printre cele mai bune din Moldova. 

39 Râu în care se găseşte aur. 

40 Fiică a domnitorului Vasile Lupu, care până astăzi este socotită, de tradiţie, drept cea 
dintâi frumuseţe. 

41 Poliţia din capitala [Moldovei istorice - Iaşi]. 

42 Brădet des, în apropierea Bârladului. 

43 Munte, existent numai în imaginaţia poporului superstiţios al moldovenilor. Vezi rev. 
„Vestnik Evropy” din anul 1830, nr. 23-24; nuvela „DUCA», pag. 193. 

44 Astfel se numea mănăstirea, iniţial pentru femei, iar în prezent pentru bărbaţi, de lângă 
laşi. 


45 Cuvântul acesta moldovenii îl folosesc întotdeauna, la încheierea tuturor dorințelor lor. 


46 Astfel este numit, în cronicile poporului, Duca. 
47 Expresie a poporului armean. 

48 Comparaţie împrumutată din cântecele poporane. 
49 Din „Letopiseţul...” lui Miron Kostyn [227]. 

50 Expresie din popor. 

51 Titlu dat unor mari demnitari. 


52 Planta aceasta are aceeaşi semnificaţie, în Moldova, ca şi laurul, în Europa. 


II. (PRIMELE «TREI LEGENDE 
MOLDOVENEŞTI») 
O JUDECATĂ LA SĂRDĂRIA DE ORHEI 


„Poveste” din Cronica lui [Miron] Kostyn 


Umblaiu lume în lungiş 
Şi în curmedziş, 

Ca doar oi afla dreptate; 
Nu-i dreptate, 


Numai draga strâmbătate... 
(Dintr-un cântec moldovenesc) 


Astfel glăsuieşte un cântec poporan moldovenesc, se pare, tot atât 
de vechi, ca şi neamul moldovenilor, şi care se va şterge, poate, din 
memoria poporului când nu va mai fi pe faţa pământului Moldova însăşi. 
Întru susţinerea, sprijinirea acestei presupuneri, posibil prea categorice, eu 
aş putea aduce multe pilde proaspete, încă vii; dar ceea ce ţine de ziua de 
astăzi, precum ne învaţă un proverb moldovenesc, ne stă ca paiul în ochi. 
Mai bine, de aceea, să deschidem analele trecutului. Iată, bunăoară, ce 
povesteşte Miron Costin, în Cronica sa, în dreptul anului 6899 [13912]. 

Bun domnitor era Ştefan Muşat-voievodul; el îşi iubea poporul şi-i 
dorea acestuia tot binele şi norocul. Dar avea nişte slugi rele şi lor le 
poruncise să facă ţării [cumpănită] judecată şi dreptate. 

Pe timpul său, în Marea Sărdărie [=tribunal de treapta a doua] de la 
Orhei avea loc procesul dintre un răzeş sărac şi un boier vârtos de la Divan, 
cu numele Căpotici. Aurul înclina cântarul judecătoriei din Orhei înspre cel 
puternic, iar sărmanul răzeş, pe lângă că pierduse moştenirea sa din neam în 
neam, mai era obligat a stinge pierderile pentru judecată şi să plătească 
taxele judiciare. Acesta din urmă îşi făcu cruce de trei ori când au început a- 


i citi verdictul; tot de atâtea ori se cruci când au terminat de pronunţat acest 


verdict. „Doamne-Dumnezeule, şi-a zis el, m-aş duce să caut dreptate la vel. 
vornic53, dar nici acesta nu o are; m-aş duce la Sfinţia Sa mitropolitul 
Sucevei, însă nici pe dânsul nimeni nu-l ascultă; am să mă duc, dară, la 
diavol, iar dacă nu găsesc nici la acesta dreptate, atunci mă duc la 
Dumnezeu!” 

La trei zile după asta, în straşnica zi a Marii Vineri, tocmai la miez 
de noapte, în faţa palatului sărdăriei au poposit şaptezeci şi doi de călăreţi, 
negri ca smoala, înspăimântători ca dracu”, pe nişte cai murgi, cu potcoave 
de foc. 

Straja sărdăriei împietrise, de frică. De-odată, unul dintre cei 
şaptezeci şi doi a strigat tare: „să fie chemat sameşuls4 şi căpitanul de 
mazâli55; între timp, însă, aceştia [oaspeții nocturni”] au luat loc în camera 
de serviciu. Pământul de sub temelia palatului sărdăriei trosnea straşnic, un 
tunet bubuia groaznic de asupra bolţii acesteia, iar înăuntru domnea o linişte 
de mormânt, ca într-un ţintirim. 

Se arătară sameşul şi căpitanul de mazâli. Preşedintele, mai bine zis 
cel care se aşezase pe locul unde sta de obicei preşedintele, porunci să i se 
aducă îndată dosarul lui Căpotici. Sameşul, vrândnevrând, a trebuit să se 
execute şi să raporteze. În sfârşit, groaznicii judecători i-au dat poruncă să 
scrie de mână această hotărâre: „Noi, ramura din iad a sărdăriei de Orhei, 
numită vremelnic din partea lui Dumnezeu pentru cercetarea pricinilor de 
pe loc, respingând vechea hotărâre, am ordonat: moşia dată lui Căpotici să 
fie întoarsă stăpânului ei legitim, cheltuielile şi taxele de judecată să fie 
plătite de cel dintâi; de altminteri, sărdarul este obligat să depună în folosul 
Sfintei Mitropolii de la Suceava cupa de aur, primită de el din partea lui 
Căpotici... (Aici urma evaluarea tuturor mitelor, primite de numeroşi alţi 
membri ai instituţiei amintite de stat)... În caz contrar, sărdarul va muri în 
trei săptămâni, iar oricare dintre membri peste trei zile, unul după altul, 
precum le e vârsta.» 

— Dă-ncoace sigiliul! îi spuse sameşului unul din ei. 


— De-a cui nevoie? i se-mpotrivi un altul, punem sigiliile noastre! 


Şi lovi masa cu mâna sa; pe loc izbucni o flacără albastră, iar pe masă 
rămase un loc pârjolit. Alţii i-au urmat exemplul şi, astfel, s-au făcut 
şaptezeci şi două de semnături. 

Pământul s-a cutremurat, pe cer a bubuit un tunet şi... judecătorii au 
dispărut... 

Repede s-a răspândit zvonul despre judecata din iad, care s-a 
dovedit mai dreaptă ca o judecată omenească. Unii îşi făceau cruce, băteau 
mătănii, înălţau câte o rugăciune şi tăceau, dând crezare zicalei: îi groaznic 
să aduci vorba despre diavol. Alţii glumeau si râdeau, gândind că ar fi vorba 
de o amăgeală pentru că nu credeau în ducă-se pe pustii. 

Au trecut, însă, trei săptămâni... bat clopotele - se aude corul 
funerar - a murit sărdarul... Încă trei zile... clopotele sună iar, a doua oară se 
aude corul funerar - a dispărut si primul membru... Şi atunci ceilalţi s-au 
apucat de lucru, au dus la îndeplinire hotărârea diavolească - şi au rămas în 
viaţă. 

Domnitorul a poruncit ca în sărdăria de Orhei toate pricinile să fie 
soluționate la acea masă, în jurul căreia s-a întrunit secţia din iad a acesteia 
[a sărdăriei orheiene?]. „Eu socot, - adaugă cronicarul, - că domnitorul a 
dorit ca acea masă să aducă aminte de acea piele, jupuită, la porunca lui 
Cambisie, de pe trupul unui judecător, pe scaunul de judecată... « 

Dacă neamul moldovenilor s-ar muta pe tărâmul veşnicei pomeniri, 
la părintele său şi la posibilul (acest din urmă lucru aproape că e de 
necrezut) tată al său vitreg, poporul roman, aş putea crede că Miron Kostyn 
a istorisit un basm [,„basnă»?], însă, având în faţă Moldova, fără să vreau... 
Şi pe urmă învățatul Dimitrie Kantemir, domnitorul şi istoricul Moldovei, îl 
califică pe [Miron] Kostyn drept cel mai de încredere cronicar. 

De altminteri, unde s-o mai fi aflând acea masă? în prezent, la 
sărdăria de Orhei, de pe timpul de când această instituţie de stat a primit altă 
denumire, acea [masă] nu se mai găseşte. Câte cineva, poate, s-o fi gândind 
că de masa aceasta nici nu e nevoie; eu, însă, cred altfel. Nu întâmplător 


doar spune zicala [ucraineană]: „nujno bylo batjkam, tak nujno i detkam!”. 


Hotin, 1834. 
Boleslav Th. HÂJDĂU 


(Publicată, iniţial, în „MOLVA”, 
nr. 9, 1835, coloniţele: 146-149) 


COMOARA DOMNITORULUI PETRICEICU 


Baladă din tradiţia poporană a moldovenilor 


Nu găseşte cine cată, 


Dar norocul cui arată. 
Proverb moldovenesc. 


Pe malul dinspre Hotin al râului Prut, între satele Badragi şi 
Corpaci, se află o moşie stearpă (astfel se cheamă, în legislaţia 
moldovenească, (bucata de pământ părăginită), cu numirea Pătrăuți. Aici 
pot fi văzute urme ale unui larg obor, în mijlocul căruia se înălța cândva, pe 
un dâmb, o biserică, ridicată sub formă de cruce. În locuri diferite şi pe ici- 
colo se văd şanţuri şi râpe adânci; sunt nişte roade ale căutărilor întreprinse 
de stat şi de persoane particulare întru descoperirea, aici, a unor comori 
ascunse în pământ. Zvonurile din Pătrăuți nu sunt de ieri - de alaltăieri. De 
unde să fi pornit oare o atare faimă despre acest petec de pământ? Adresaţi- 
vă tradiţiei. 

„Pătrăuții aparţineau domnitorului moldav Ştefan Petriceicu. Aici 
şi-a trăit veacul şi tatăl său, vel. logofătul Todoraş Petriceicu; aici era şi 
locul de reşedinţă al familiei domnitoare. După cele trei încercări de a se 
întrona drept domnitor, în 1683, pe la începutul iernii, Ştefan a fost nevoit a 
se rătui fugind în Polonia. Neputânduşi lua cu sine toate bogăţiile, el se 
hotărî a le ascunde întru păstrare în străfundul pământului. Alese doi ţigani 
robi, le porunci să sape o groapă adâncă sub altarul bisericii din sat, aruncă 


într-acolo tot aurul, argintul şi pietrele sale nestemate; apoi ucise cu propria 


sa mână ţiganii şi, zvârlind trupurile acestora de asupra avuţiei sale, acoperi 
totul cu pietre. lar până la asta el dăduse foc satului, pe locuitorii acestuia îi 
strămută în Polonia, în Pocuția, în ţinutul Zaraysk din părţile Samborskului; 
după ce această nelegiuire luă sfârşit, el arse până la temelie biserica, în 
prima zi a Sfintei Sărbători, şi plecă în Polonia, dimpreună cu preotul din 
localitate, părintele Macarie Tymula. 

Bogăţiile lui Petriceicu au fost multă vreme acoperite de mister; 
circulau numai unele zvonuri neclare despre nişte arătări grozave pe locul 
unde se aflase cândva biserica din Pătrăuți. În sfârşit, după ce ţinutul Hotin 
se prefăcu în raia turcească, moşia Pătrăuţilor trecu în posesia stăpânului 
militar al satului Badragi, aga Ismail. Odată, fiul acestuia, plimbându-se 
prin stepa Pătrăuţilor, în prima zi de Paşti, dădu de un bătrân alb la cap, în 
veşminte princiare, şezând pe piatra de altar (pristol). Atras de curiozitate, 
el prinse a se apropia; deşi turc prin firea sa, acesta era stăpânit de o 
involuntară sfiiciune moldovenească. 

— Nu-ţi fie teamă, ghiaur! i se adresă bătrânelul, eu sunt o simplă 
nălucă, dar o stafie bună. Cât eram în viaţă, am fost groaznic pentru neamul 
tău, însă după moarte, pentru mine, nu există duşmani. Eu sunt Petriceicu. 
Potrivit unui vechi obicei de al poporului, eu ies în faţa uşii casei mele, spre 
a împărţi bogăţiile cu primul meu oaspete. Dar până acum nu m-a vizitat 
nimeni; tu eşti primul. Vino şi ia cu sine cât vei putea duce! 

Bătrânul îl conduse pe tânăr în subsol, de unde acesta ieşi încărcat 
cu nestemate. Aga Ismail porunci fiului său să tacă, dar vestea s-a răspândit 
iute, pentru că în calea unei veşti nu poţi pune stavilă, de cele care există pe 
linia de limită a otkupului de băutură, la crâşmă, sau pentru crâşmari. Unii, 
mai îndrăzneţi, ieşeau adesea, în prima zi de Paşti, dar bătrânelul nu mai era 
văzut, şi piatra se nărui. 

Uncheşii mintioşi susţin că asta ar fi pedeapsa lui Dumnezeu pentru 
omorârea ţiganilor şi, mai cu seamă, pentru îngroparea trupurilor scârnave 
ale acestora sub sfântul altar bisericesc. Duhul domnitorului va fi țintuit de 


pământ şi de bogăţiile sale subterane până în momentul când ori le va dărui 


el însuşi, ori le va descoperi cineva; dar bogăţiile acelea sunt afurisite, şi ele 
se scufundă tot mai adânc şi mai adânc în pământ, iar în preajma bătrânului 
nimeni nu apare decât o dată la patruzeci de ani, fiindcă omorul avusese loc 
în timpul Sfintelor patruzeci de zile. 

Astfel ne-a pedepsit soarta şi aşa este scris în Sfintele Cărţi ale 
vieţii şi morţii!” 

După alipirea Basarabiei la Rusia, unul dintre urmaşii nefericitului 
domnitor s-a întors din Polonia la baştină şi a încercat să descopere 
bogăţiile de la Pătrăuți. Într-o noapte întunecoasă, în ajunul Luminoasei 
sărbători, râul începu a se frământa, şi, printre valurile acestuia, pe un cal 
alb, a apărut domnitorul Ştefan Petriceicu, poruncind ca cel dintâi să nu 
tulbure liniştea celor adormiţi... Se vede că sorocul de chinuri al sufletului 
lui Petriceicu se terminase: vecinica lui pomenire! 

De ce însă tradiţia nu scapă o vorbă despre acei norocoşi care au 
reuşit a obţine o bună parte din imensele bogății de la Pătrăuți? De la 
moartea lui Petriceicu Vodă s-au scurs multe soroace (40) de ani - iar fiul 
agăi Ismail nu a luat cu sine, desigur, întreaga comoară. Zeflemiştii spun 
precum că acele comori ar fi trecut în mâinile judecătorilor, ale asesorilor şi 
avocaţilor din ţinutul Hotin, fiindcă atunci când îşi încep cariera, având 
drept bogăţie doar sufletul lor, aceştia au purces prin a cumpăra cu sutele 
suflete de ţărani. Este un lucru cu neputinţă, într-un fel; şi dacă de o mită se 
lipeşte mâna unui conţopist, darmite de o blestemată comoară... De 
necrezut. În definitiv, nu pe oricine îl însoţeşte puterea din ziua botezului! 


S. Cristineşti. / 1834. 
Boleslav Th. HÂJDĂU 


(Publicată în aceeaşi „Molva”, 
1835, 
nr. 35, colon. 137-140). 


ELENA, FIICA LUI ŞTEFAN CEL MARE 


Ştefan cel Mare avea o singură fiilclă. Ea purta dulcele nume, 
ilustrat de cătră regina care adusese căderea Troiei, de cătră împărăteasa 
care a răspândit asupra Răsăritului mângâierea creştinătăţii, de cătră zâna 
Cosânzeana, ideal de frumuseţe în basmele poporului român; ea se numea 
Elena. 

Soarele îi împleti cosiţele din rupturile razelor sale, luna îi dărui 
albeaţa argintoasei sale lumine, seninul cerului se răsfrânse în azurul ochilor 
domniţei, trandafirii au uitat florile-surorile pentru a răsări pe a sa guriţă, 
privighetoarea îi dete melodioasa-i voce, zefirul ce adiază în serile de mai îi 
împrumută aromatica-i suflare; iar depărtatul cedru, înălțându-se pe culmile 
Libanului, se tânguia adesea cătră sfântul Dumnezeu: este cineva mai zvelt 
decât mine?! 

Vai! 

Ştefan Vodă a vândut această minune unui sălbatic de sub poalele 
Uralilor! 

În Rusia domnea atunci ţarul Ioan III, care ştiu să scuture jugul 
politic al mongolilor, dară n-a putut să şteargă mongolismul din propria sa 
inimă şi din firea crudului său popor; căci nu aşa lesne dispare înfierata 
pecete a veacurilor de robie. 

În 1482, muscalul trimise în Moldova, la curtea lui Ştefan cel Mare, 
pe un sol numit Mihailo Pleşceev, ca să-i spună din partea ţarului 
următoarele vorbe: 

„Tu ai o fiilclă, şi eu am un fiu. 

Aflu că fiica ta e mândră şi înţeleaptă; despre fiul meu pot zice cu 
fală că nimeni nu-l întrece în putere. 

Popoarele noastre sunt de aceeaşi Lege: şi ruşii şi moldovenii au 
primit Sfânta Cruce din mâinile Apostolului Andrei. 

Şi noi şi voi scriem deopotrivă cu buchiile lui Chiril. 

Duşmani ai tăi sunt craiul leşilor şi hanul Krymului; tot dânşii sunt 
duşmani şi mie; de vom fi uniţi, îi strivim sub picioare. 


Aşadar, mână în mână şi să cununăm pe copiii noştri”. 


Mult iubea Ştefan Vodă pe drăgălaşa sa fii [c] ă; o iubea cu acea 
iubire, cu care plutitorul [=moreplavateli? marinarul?], crescut şi înălbit în 
lupte cu furtunile mării, întâmpină o zi liniştită în adăpostul schelei 
[=portului?]. Dar şi mai mult iubea Ştefan Vodă frumoasa Moldovă! 

Pentru fericirea ţării sale, el uită că ţarul e ţar, că muscalul e 
muscal, că brânduşa României nu se [va] deprinde cu gheţurile crivăţului, 
că dulcea turturică nu se [va] împăca cu dezmierdările uliului; el uită toate 
şi răspunse solului moscovit: 

„Lată[-o pe] Elena mea; ia-o.” 

A greşit eroul Moldovei, însă a greşit pentru că-şi iubea ţara mai 
presus de toate, şi greşelile născute din iubirea ţării le iartă Dumnezeu, în 
cer; trebuie să le ierte şi oamenii, pe pământ. 

La plecare, Ştefan cel Mare binecuvântă pe fiica sa şi-i zise, dându- 
i carte scrisă pe pergament cu slove de aur. 

— Ia, Eleno, acest letopiseţ, în care sunt spuse vitejeştile fapte ale 
țării tale; citeşte-l, în orice parte a lumii te va arunca oarba soartă; citeşte-l 
şi adu-ţi aminte că eşti româncă. 

Letopiseţul se începea cu aceste cuvinte: „Românii îşi trag viţa din 
rymlenii cei vechi, iară cine au fost rymlenii cei vechi o ştie lumea...” 

Frageda Elena sărută mâna bătrânului tată; ochii domniţei n-au 
lăcrimat atunci, dar i-a lăcrimat vocea, când zise: 

— Mă supun voiei tale. 

Şi a plecat. 

Fost-aţi vreodată la Moscova? 

Acolo, oamenii sunt ca natura şi natura, acolo, este o mumă vitregă, 
acolo soarele nu încălzeşte şi luna nu insuflă voluptatea gândurilor 
drăgăstoase; de acolo românii împrumutară două nenorocite vorbe: „rob» şi 
„Stăpân», şi încă ar fi bine să fi împrumutat numai vorbe. 

Acolo era menită a trăi şi a se veştezi neuitata fii[c]ă a lui Ştefan cel 
Mare. 


Ţarul avea o a doua femeie [soţie], greaca Sofia Paleologhina, şi un 


fiu din prima căsătorie, loan cel Tânăr, moştenitor al tronului şi, acum, 
bărbat al domniţei Elena. 

Sofia născu ţarului un fiu, numit Vasilii; Elena născu moştenitorului 
tronului un fiu, numit Dimitrii. 

În scurt timp după aceea, moare junele Ioan şi, bun sau rău, oricum 
va fi fost el, fii[c]a lui Ştefan rămâne văduvă, azvârlită [=părăsită?] singură, 
într-o ţară străină, şi ce ţară străină! 

Moartea lui loan cel Tânăr a deşteptat întrebarea: cine să fie 
moştenitor al tronului? Copilul Sofiei sau copilul Elenei? Vasilii sau 
Dimitrii? Fiul sau nepotul ţarului? 

O soacră greacă şi o noră româncă au dezbinat deodată toată lumea 
muscălească în două tabere; cei mai mulţi şi cei mai buni ţineau pentru 
drepturile Elenei, care ştia să placă muscalilor, vorbindu-le în limba lor şi 
încungiurându-se totdeauna de pământeni; vreo câţiva, însă, o mică ceată, 
apărau drepturile Sofiei, care era puţin iubită, depărtându-se de societatea 
muscalilor şi ţinând la Curte o mulţime de greci venetici. 

Pe când unii ziceau: Dimitrii, ca fiu al lui Ioan cel tânăr, posedă de 
la tată-său însuşirea de moştenitor al tronului, alţii strigau: un fecior e mai 
mult decât un nepot al ţarului! 

Este cumplit când se luptă bărbaţii, când puterea respinge puterea, 
când cuvântul răspunde la cuvânt, când francheţea se ia de păr cu 
francheţea; dar de trei ori mai cumplită este lupta femeilor, o luptă în care 
slăbiciunea se zbuciumă a învinge slăbiciunea, ascunzând acul veninului în 
taina tăcerii sau înfăşurându-l în vorbe de miere şi în fineţea zâmbetului. 

Venise, atunci, la Moscova un mârşav evreu din Polonia, numit 
Scharia. El lăuda legea lui Moise, defăima Evanghelia, tăgăduia nemurirea 
sufletului, respingea sfintele icoane, învăţa a citi în cartea cabalistică faptele 
viitorului. 

Mulţi boieri şi mulţi popi îmbrăţişară în secret teoria jidovului, care 
vorbea frumos şi ştia să dea greutate frumoaselor sale vorbe. 


Sofia se folosi de scandalul evreismului şi şopti ţarului, 


dezmierdându-l, sub vălul nopţii, când credea că va fi mai ascultată: 

— Stăpâne, noră-ta s-a aruncat în eresul spurcatului Scharia. 

Apoi, ea învăţă pe greci să răspândească în popor vorba că văduva 
lui Ioan cel Tânăr, fiica lui Ştefan cel Mare, se făcu evreică. 

Elena plângea şi tremura. 

îngenucheată înaintea icoanei ce-şi adusese din Moldova, domniţa, 
cu focul inocenţei, se ruga Născătoarei lui Dumnezeu, în sonora limbă 
română. 

Cerul ascultă ruga. 

Fiul grecei, ambițiosul Vasilii, pierdu răbdarea de a mai adăsta până 
ce ţarului îi va veni gustul de a alege, în fine, între el şi Dimitrii, fiul 
româncei. Pe de o parte, Sofia aduna la sine, în toate nopţile, o mulţime de 
babe vrăjitoare, pentru a face farmece contrar duşmanilor; pe de alta, vr-o 
câţiva boieri îndemnară pe Vasilii a da otravă lui Dimitrii şi a se răscula 
împotriva ţarului. 

Straşnicul Ioan află uneltirile muierii şi ale fiului său; pe conjuraţii 
boieri îi decapitează, le taie mâinile şi picioarele, îi aruncă prin temnițe şi 
gropi; pe fermecătorese le îneacă. Sofiei îi porunceşte de a nu mai apărea 
înaintea ochilor săi; pe Vasilii îl pune sub strajă. 

Elena triumfa. 

Junele Dimitrii, băiat de cincisprezece ani, nepot al Marelui Ştefan, 
fu declarat moştenitor al tronului moscovit. În ziua hotărâtă, ţarul, 
încunjurat de toată boierimea, îl introduse în catedrala Adormirii Maicii 
Domnului, unde-l aştepta mitropolitul, cu cinci episcopi şi un sobor de 
egumeni. În mijlocul bisericii se înălța un amvon cu trei jilţuri: pentru ţar, 
pentru ierarh şi pentru Dimitrii. În faţa amvonului sta o masă, pe care 
strălucea cununa [=coroana] regească. Ioan III depuse simbolul domniei pe 
fruntea copilului Elenei. Mitropolitul zise: „în numele Tatălui, al Fiului şi al 
Duhului Sfânt, Amin...» 

După aceea, tot clerul şi toată curtea asistă la banchetul ce se dete în 


palatul de la Kremlin. Ţarul dezmierda cu dragoste pe nepotul său, 


dăruindu-i o prețioasă cruce cu lanţ de aur şi un brâu presărat cu pietre 
scumpe. 

Acea zi, frumoasă pentru gloria sângelui român, se întâmplă în 4 
februarie 1498. 

Când ştirea ajunse la Ştefan Vodă, el făcu o vânătoare domnească, 
pentru bucuria boierilor, şi porunci a se da poporului vin domnesc, ca să se 
veselească. 

Dar nu dormea vicleana greacă, ci, ca tigrul, care, pitulat în 
vânzătoarea umbră a tufelor, cu ghearele pe jumătate ieşite, cu ochii aprinşi 
de setea sângelui, cu gura gata a sfâşia victima, ocheşte o uşure căprioară şi 
apoi se aruncă... aşa Sofia pândea pe Elena. 

N-a trecut un an deplin şi iată că Sofia, cu fiul său, recâştigară 
nestatornica milă a ţarului; au mai trecut la mijloc ca doi ani şi iată că 
Elena, cu sărmanul Dimitrii, s-au văzut întemnițați sub cea mai aspră 
priveghere. 

Niciodată, nimeni n-a ştiut să spună care a fost vina nenorocitei 
odrasle a lui Ştefan cel Mare. 

În 1502, ţarul zise solilor hanului tătăresc: „Am închis pe noră-mea 
şi pe nepotul meu, pentru că aşa mi-a plăcut mie.» 

Sofia triumfa. 

În 1504, a venit vestea la Ştefan Vodă că fiilc]a sa se stinge cu 
încetul, ca licărinda lumină a candelei, în neagra închisoare. Bătrânul domn 
[îşi] făcu o [sic!] cruce, se gândi şi zise: „Datoria firească a părinţilor este 
de a muri înaintea copiilor». De atunci el nu s-a mai sculat din pat. 


Boleslav HÂJDĂU[?] 


[Anunţată, încă în „Dacia literară” a lui M. Kogâlniceanu, în 1840, 
p. 480, ca fiind publicată, chipurile, şi aparţinând, de fapt, lui Bol. Hâjdău, 
în „Listki Obşcestva Seliskogo Hozeaistva Iujnoi Rossii» din Odessa, unde, 
însă, nu este atestată, schiţa aceasta va fi inclusă în nuvela istorică, 


neterminată; „URSITA», din 1864, a lui B.P. Hasdeu, în „Partea a I-a, BA 


N-AM SCĂPAT DE EL!», drept „Cap. I, Care ar fi prea frumos în versuri 
lungi, ceea ce ne face a-l închina d-lui... Bodnărescu”. Mai notăm că 
aceluiaşi subiect, pornind probabil de la aceeaşi schiţă a unchiului său, B.P. 
Hasdeu va închina, la 1870-1871, şi evocarea epic-documentară „Domnița 
Elena»... întrucât nuvela hasdeueană de la 1864 a fost reeditată în câteva 
rânduri, noi am reprodus textul capitolului amintit, „restabilindu-i» titlul 
primar „Elena, fiica lui Ştefan cel Mare», după ediţia: Bogdan Petriceicu 
HASDEU. Ursita, ed. de C. Mohanu, Editura GRAMAR, Bucureşti, 1994, 
(p. 51-57)] 

Traducere-adaptare (şi 


completare): B.P. HASDEU. 


53 Vel. vornicul era înainte cel mai de seamă judecător, care soluţiona toate pricinile, în 
ultimă instanţă; în prezent, rolul lui nu este atât de însemnat, precum era odinioară. 
54 Same= - conţopist (secretar? grămătic?) 


55 Căpitan de mazâli - funcţionar [pe lângă judecătorie], care duce citaţiile. 


III. (ALTE) «TREI LEGENDE 
MOLDOVENEŞTI» 
MOVILĂ 


(Tradiţie din cronica moldovenească a logofătului Romsza) 


[„21. Şi a zis fiilor lui Israel: ] 
Când vă vor întreba fiii voştri, 
mâine, şi vor zice: „Ce înseamnă 
aceste pietre?» [22.] Să spuneţi 
fiilor voştri... [24.] Ca să cunoască 
[toate neamurile pământului] că 


puterea Domnului este mare... 


[Cartea lui IOSUA] NAVI, [cap.] 
4, [versetele: 21, [22,] 24 
[VECHIUL TESTAMENT] 


„Mormântul tău,pentruştiinţă, va 
rezista mai mult decât nepoţii 
nepoților noştri” [=traducere 

literală din polonă:] „Twa mogila 
dla nauki/ Przetrwa wnukow 


naszych wnuki...” 
de J.B. ZALESKI... 


Aţi trecut vreodată prin Valea Albă, unde stau pitite alandala câteva 
cocioabe56? Avem în vedere satul Războieni. Dacă nu aţi fost pe aici, veţi 
regreta amarnic, pentru că nu aţi văzut locul de unde s-a ridicat familia 
Movileştilor, atât de renumită în istoria Moldovei, a Poloniei şi a Ucrainei. 
Au rămas în urmă zilele de glorie ale noastre; ele s-au şters chiar şi din 


aducerile-aminte ale bătrânilor... dar mai dăinuie încă mormintele acestui 


trecut, iar aceste cronici mute, înscrise pe suprafaţa pământului, vor dura 
mai mult decât letopiseţele măreţe, aşternute pe ruloane de hârtie. Dorim să 
vă istorisim o întâmplare legendară despre această localitate; dar, nevăzând 
locul însuşi cu pricina, nu e chiar lesne să înţelegi înalta poezie a tradiţiei 
respective. O tradiţie istorică atinge coardele sentimentelor omeneşti mai 
elocvent poate decât spusa directă a unui povestitor, vorbă în care gândul 
zace, adesea, precum stă răposatul în sicriul său... 

— Toată pasărea moare în cuibul său, - i-a spus doamna Maria 
fiului său Ştefan, şi domnitorul Moldovei, ruşinat de vorba înţeleaptă a 
mamei sale, părăsi mănăstirea Neamţ, în care se închisese dimpreună cu 
curtenii lui57, vrând să scape de busurmani, şi, iute, mai iute ca săgeata, 
zbură spre Valea Albă, unde se oprise tabăra turcească; aici a dorit el să 
moară, ca o pasăre liberă, în cuibul ei, fiindcă cuibul celui viteaz este pe 
câmpul de bătaie. 

Mulţi-mulţi turci erau în Valea Albă, dar şi mai mulţi erau tătarii de 
Bugeac; însă prea puţini de ai săi îşi adusese domnitorul Ştefan. 

— Du-te, hatmane58 Arbure, - îi zise el pârcălabului59 de Suceava, 
- şi-i întreabă pe busurmani: sunt ei bucuroşi de oaspeţi, şi salută-i cu 
ascuţita sabie, precum şi cu greaua ta ghioagă. 

S-a pornit hatmanul Arbure cu suta sa de arcaşi6o; creştinii şi-au 
făcut semnul crucii şi, pentru a treia oară, şi-au făcut cruce, şi s-au mişcat 
spre busurmani, cântând tot mai tare şi mai tare: „cu noi îi Preacurata şi 
Ştefan!» 

„Allah! Allah!”, se auzi în tabăra busurmanilor. Prima încăierare a 
fost crâncenă. Nici sub coasa cosaşilor61 fălcieri nu cade iarba, aşa cum 
cădeau de pe umeri capetele păgânilor. 

— Să mergem, dar, şi noi! - le spuse Ştefan curtenilor săi. - Că-i 
mai dulce să mori împreună cu ceilalţi, decât să rămâi să trăieşti de unul 
singur. 

— Cu noi îi Preacurata şi Ştefan-voievodul! - strigară curtenii şi se 


avântară înainte. Şi mai crâncenă fu cea de-a doua încăierare. Nici 


zarzavagiul62 nu hăcuieşte aşa curechiul, precum se spărgeau în bucăţi 
capetele de busurmani, şi ici şi colo, peste tot, unde sclipea sabia lui Ştefan, 
această sfântă sabie, cu o cruce pe tăiş. Miruită cu ulei de Ierusalim, stropită 
cu agheazmă de la Iordan, ascuţită de piatra Sfântului Mormânt. Un glonte 
şuieră, şi calul neînfricat al lui Ştefan căzu la pământ. 

— Rămas bun, fârtate! - spuse domnitorul, şi, deja pe jos, se aruncă 
între busurmani. 

— Opreşte-te, Măria Ta! - strigă aprodul Purice, şi îl reţinu de mână 
pe domnitor. - lată, Măria Ta, calul meu, iar eu voi dobândi un altul de la 
busurmani. 

— În veci nu te-oi uita! - spuse Ştefan. - Şi dacă rămân în viaţă, am 
să-ţi înalţ un palat sau o biserică întru aducerea-ţi aminte. 

Domnitorul era mic de statură şi nu putea sări pe cal dintr-odată; 
dar între timp turcii începură a-l împresura din toate părţile. 

— Îi hâtru, diavolul, - spuse, râzând, Purice, - dar busurmanul îi şi 
mai şmecher; ştie când şi pe cine să prindă. Eu mă voi face o moviliţă 
pentru tine, doamne! - Şi astfel el se aşeză în patru labe, iar Ştefan, călcând 
pe dânsul, urcă pe cal. 

— Ascultă vrerea mea, Purice: de acum încolo te vei numi Movilă! 
- Şi, aşa, primul Movilă, într-adevăr, fu Movilă-mormânt pentru cei 
necredincioşi. 


x» 


Iată o tradiţie despre începutul numelui „Movilă”. Această renumită 
familie a înnoit, ca şi cum, pe un timp, măreţia de cândva a Moldovei, în 
veacul XVII, măreție cunoscută, de ea [Moldova] în vremurile lui Ştefan cel 
Mare. Pe tronul Moldovei s-au aflat: Ieremia, Simion [tatăl lui Petru 
Movilă], Constantin şi Moyse Movilă [fratele mai mic al mitropolitului 
kyivean]. 

A încetat să mai existe familia Movileştilor [?], dar movila 


[>mormântul, ca provenind de la latinescul „monumentum»?] al primului 


Movilă mai dăinuie, drept povaţă urmaşilor, posterităţii! 


HATMANUL KUNIIZKY 


(Tradiţie moldovenească din Cronica lui Vasile Bainsky) 


Slava naşa kozaţikaja Naj marne 
negyne!... 


Cântec poporan [ucrainean] 


În urmă cu treizeci şi ceva de ani, în Bugeac, în stepa de lângă 
Tobak, se mai înălţau alături şapte movile, pe care poporul le numise „a suta 
movilă a cazacilor”. Atunci când Bugeacul, care e în componenţa regiunii 
Basarabia, şi a fost alipit la Imperiul rus, plugul de colonişti făcu una cu 
pământul acest deal, şi pe movila căzăcească, unde, de-a lungul unui veac şi 
jumătate, crescuseră numai urzici, în prezent se face din belşug grâul arnăut. 

Vreau să cred că această istorisire a lui Vasile Bainsky, rudă a 
domnitorului moldav Ştefan Petriceicu, părtaş de campanii în Moldova al 
hatmanului zaporojan Kunitzky, se referă anume la acest loc memorabil. 

În anul 1684, hatmanul căzăcesc Kunitzky năvălise în Moldova, 
spre a o elibera de sub robia turcească şi pentru a-l instala în tron, drept 
domnitor, pe Ştefan Petriceicu. Înşelat de ajutorul moldovenilor, prigonit de 
puternica oaste a hanului tătăresc, el se refugie în stepele Bugeacului, 
pentru a trece Nistrul şi a se vedea ajuns mai repede în Polonia. 

Din cele cinci mii de cazaci, aduşi încoace de către Kunitzky, 
rămăseseră doar şapte sute de viteji. Aceste rămăşiţe ale vestitei forţe 
căzăceşti se aşezaseră pe malul râului Ialpuh, pentru a sărbători Paştele. 
Tristă, de jur-împrejur, era stepa de lângă Tobak, iar în sufletele oaspeţilor 
ei nepoftiţi se cuibărise mâhnirea; şi numai în cerul adânc zburau ciorile 
[corbii?], cu voioşie, de parcă ar fi presimţit apropierea unui ospăț. 

Nagâţii, ajutoarele de nădejde ale tătarilor, pitulicele lor obişnuite, 
se roteau agitat în văzduh şi, prin ţipetele lor, le arătau busurmanilor locul 
unde erau veniţi pe pământul lor oaspeţi creştini. 


Şi, iată, a doua zi, disdedimineaţă, înainte de a începe slujba de 


Paşte în bisericile creştine, se arătară în depărtare nu nişte nori negri-fioroşi 
şi nici un stol de lăcuste, dar zece mii de tătari, în fruntea cărora era însuşi 
feciorul hanului tătăresc. 

— Hei, fraţilor-fârtaţilor! - le spuse la ai săi hatmanul Kunitzky. - 
Nu-i a bine de noi! Oaspeți nechemaţi sunt însoţiţi cu foc şi sabie. Dar să nu 
dăm de ruşine sângele căzăcesc, să nu facem de râs renumele nostru de 
cavaleri. Mai degrabă să putrezim în pământul cel umed şi să supravieţuim 
în amintirea oamenilor, decât să ne ducem în jasak şi să fim în robie 
egipteană la busurmani! 

— Ce-o fi, o fi, şi va fi cum va da Domnul! - strigară împreună 
cazacii. - Cu noi e sfântul Paşte. 

Tătarii au înconjurat tabăra lui Kunitzky. 

— Unde-i hanul vostru? - îl întrebă hatmanul pe un tătar. - Noi 
suntem în mâinile voastre: dar înainte de a le spune la ai mei: 

„ori să trăim în voie, ori să putrezim glorios!”, doresc să stau de 
vorbă cu hanul vostru. 

Kunitzky a fost condus [la acesta]. 

— Câtă armată ai cu tine? - îl întrebă el pe conducătorul tătarilor. 

— Câte stele sunt pe cer, câte fire de nisip pe această stepă, câte 
picături de apă sunt în acest râuleţ, - îi răspunse, mândru, căpetenia tătarilor. 

— Îs mulţi, totuşi, mulţi! Ar fi nevoie poate de un veac întreg, 
pentru a-i număra. Eu, însă, am de tot şapte sute de voinici; numai că doar 
câte unul din ei va fi împotriva la zece tătari. De aceea, alege la unul câte 
zece de ai tăi şi lasă-i să se bată, precum va da Dumnezeu; iar ceilalţi să se 
afle ceva mai departe şi să privească, ce va da Domnul. Şi va fi ceva măreț; 
[pentru]că ce fel de glorie să fie atunci când o sută îl vor bate pe unul 
singur? 

— Nu! - răspunse feciorul de han, - cu aşa ceva nu sânt de acord. Şi 
iată ce-ţi voi propune eu; eu am un șoim alb; eu îi voi da drumul [să 
zboare?], şi dacă ai tăi îl vor omorî din zbor, şi el va avea tot atâtea răni, câţi 


viteji ai tu, atunci tu-mi eşti cardaş-cazac63, şi eu însumi te-oi însoţi cu 


cinste până la Nistru şi-ţi voi da drumul în ţara ta. Dacă însă nu reuşeşti aşa 
ceva, vă voi duce pe toţi în jasak, dar de ucis nu vreau să vă ucid. 

Cazacii îşi pregătiră archebuzele lor; tătarii dădură drumul la 
şoimul cel alb. 

— Hei, fraţilor-fârtaţilor! Drept în şoimul alb! - strigă hatmanul, - şi 
cât mai dibaci, unit şi bărbăteşte. 

Şi şapte sute de gloanţe se auziră şuierând din archebuze, şi şapte 
sute de gloanţe străpunseră inima căpeteniei tătăreşti. 

— Ghiaur, ghiaur! - se auzi răsunând în aer, şi zece mii de săbii 
tătăreşti se îndreptară înspre cazaci, iar şapte sute de săbii căzăceşti le 
respinseră; şi şapte sute de cazaci bravi căzură pe loc, iar zece mii de tătari 
căzură morţi alături de dânşii [de cazaci?]. 

Astfel muri în Bugeac slăvitul hatman căzăcesc Kunitzky, 
dimpreună cu glorioasa sa cavalerie. 

Şi cu totul altfel istorisesc despre moartea lui Kunitzky cronicile 
polone şi ucrainene; ele susţin că pe Kunitzky l-ar fi ucis înşişi cazacii lui; 
eu, însă, sânt dispus să dau crezare tradiţiei moldoveneşti, care spune că pe 
Kunitzky l-ar fi omorât tătarii. De altminteri, oricum ar fi, veşnică să-i fie 
amintirea eroului, care s-a străduit să elibereze Moldova de sub jugul 


turcesc! 


BUJOR 


Astfel se numea haiducul, care a fost multă vreme, la începutul 
veacului nostru [al XIX-lea], spaima Moldovei. „Bujor” în moldoveneşte 
[>româneşte] înseamnă „pion”. Haiducul şi-a zis el însuşi aşa, iar cântecele 
poporane i-au confirmat acest nume. 

Bujor era moldovean de origine. Mai întâi, el a fost slugă la un 
boier; dar în cele din urmă el a dorit să se vânture în voie [prin ţară] şi în 
curând numele lui deveni îngrozitor de cunoscut, asemeni celui al lui Honta 
şi Harkuşa, în Ucraina; Januş şi Doboş, în Pocuţa; Karmeliuk, în Podolia; 


Ursu şi 'Tobultoc, în Basarabia. 


Cuibul de hoţi al lui Bujor se afla în codrii deşi ai Tigheciului, dar 
bandele acestuia erau răspândite în întreaga Moldovă. 

Una din primele isprăvi a lui Bujor a fost atacul asupra 
Mitropolitului Moldovei, care se întorcea la laşi dintr-o inspecţie a 
mănăstirilor. Oprindu-i carâta, Bujor se apropie cuviincios de mitropolit şi îl 
rugă să-l blagoslovească. Apoi, îi înmână păstorului o pungă îndesată cu 
galbeni şi murmură: „Poftim şi din partea mea pentru biserica Trei 
lerarhilor; şi nu uitaţi să faceţi trei slujbe pentru robul lui Dumnezeu 
Bujor”. 

Mitropolitul nu prea voia să ia banii şi începu a-l povăţui pe haiduc. 

— Eu nu am timp să ascult predici! - i se împotrivi Bujor. - Dacă nu 
doriţi să primiţi darul meu, aici, în drum, atunci vi-l aduc eu mâine la 
Mitropolie. 

Mitropolitul împlini dorinţa haiducului, adică primi banii şi făcu 
trei slujbe [în biserică]. De atunci, Bujor deveni mai îndrăzneţ, bizuindu-se 
pe rugăciunile arhipăstorului, şi atrase asupra sa luarea aminte a guvernului. 

Potera64 fu răspândită [=plasată?] în toate pădurile, în toţi munţii. 

O deosebită străduinţă, întru prinderea lui Bujor, avea s-o depună 
ispravnicul de Fălticeni. El trimise în cuibul de hoţi al lui Bujor un călăraş, 
adică un curier, căruia îi ordonă să-i spună haiducului că, dacă acela nu se 
prezintă la el cu capul plecat, atunci el, ispravnicul, îl va prinde personal, îi 
va aplica două sute de falange şi-l va trimite la laşi, unde îl aşteaptă 
spânzurătoarea. A doua zi, Bujor apăru, dimpreună cu banda sa, la 
Fălticeni; înconjură casa isprăvniciei, îl scoase pe ispravnic în pridvor şi îl 
bătu cu falangele. Pe urmă, îl puse să semneze raportul despre prinderea lui 
Bujor şi, cu astă hârtie, îl trimise, în căruţa ispravnicului de legătură, la Iaşi. 

An de an, Bujor se făcea tot mai tare şi mai periculos. Poporul de 
jos îl iubea. Țăranii îl ascundeau adesea în gospodăria lor, fiindcă Bujor îi 
prăda numai pe boieri şi pe târgoveţi, iar sătenilor [ţărani] le ajuta: le dădea 
bani, boi, îi pedepsea pe cruzii lor vătafi (administratori) s. a. m. d. 


Odată, Bujor s-a întâlnit cu boierul N., care călătorea într-o caleaşcă 


vieneză; slugile boierului erau desculţe şi aproape fără orice haine pe 
dânsele. Era o vreme urâtă; ploaia turna cu găleata. Bujor opri echipajul. 

— Cum se numeşte Măria Voastră? - îl întrebă el pe boier. 

N. îşi spuse numele de familie. 

— Vestit boier! Prea vestit boier! - repetă de câteva ori haiducul. - 
De ce, însă, umblă oamenii tăi desculți? 

— Sunt doar nişte ţigani, ciori... - răspunse boierul. 

— Ei, şi ce dacă-s ţigani? - îl repezi Bujor, - oricum, pe un astfel de 
timp, le-ar fi mai bine dacă s-ar încălţa. 

Spunând aceste cuvinte, el porunci să fie scos din caleaşcă măreţul 
boier, dădu ordin să-i fie scoase din picioare cizmele galbene de marochin 
ale acestuia şi să-l încalţe cu ele pe ţiganul ce stătea pe partea din spate a 
echipajului. 

— Plimbă-te acum, boierule! - Şi Bujor îl forţă pe boier să alerge o 
oră întreagă pe lângă caleaşcă. 

— Acuma, marş! - adăugă haiducul, când N. dusese la bun sfârşit 
exerciţiul dat. - Şi ţine minte, că aceasta a fost doar o glumă; altă dată, mă 
răfuiesc cum se cade. 

După această „glumă”, N. a zăcut o săptămână la pat şi nu a mai 
uitat niciodată povaţa lui Bujor; toţi ţiganii lui, de atunci, umblau dichisiţi 
în cizme. 

În încheiere, vom observa că doi domnitori au început tratative cu 
Bujor şi nu numai o dată i-au plătit dijmă: să nu deranjeze laşii. Ca să vezi 
cum era guvernul Ţării Moldovei pe atunci! 


[Alexandru şi Boleslav?] HÂJDĂU 


(Aceste „Trei legende 
moldoveneşti”, fiind scrise la 1842, 
la Novoselitsa-Hotin, semnate doar 

cu numele de familie „HIJDEU», 


au fost publicate în ziarul Odesskii 


vestnik, n-rele: 31, 32 şi 33, 
respectiv din 15, 19 şi 22 aprilie 
1844.) 


56 Izbe ţărăneşti; ţăranii moldoveni sunt tot atât de diferiţi de cei ruşi, ca şi cocioabele celor 
dintâi faţă de izbele celor din urmă. 

57 Straja de curte. Era formată din feciori de boieri şi se afla, în permanenţă, alături de 
domnitor. 

58 Comandant suprem [al armatei moldoveneşti]. 

59 Comandant al cetăţii. Hatmanul era mereu împreună cu pârcălabul de Suceava, atâta 
timp cât Suceava era cetate de scaun a principatului [Moldova]. 

6095 Astfel se numeau, în vechea armată moldovenească, detaşamentele de vânătore care ,„ 
învăpăiau» duşmanul; ceva ca un fel de „însufleţitori». 

6196 Cosaşi fălcieri. În Moldova erau aşezări întregi de fălcieri, care numai din aceasta şi 
trăiau, arvunindu-se la cosit iarba, îndeosebi în Bugeac; ei se bucurau de drepturi aparte. 
6297 Zarzavagiu. Aşa se numea, în Moldova, o categorie de oameni care se ocupau de 
grădinărit; ei trăiau în localităţi aparte şi aveau privilegii deosebite. 

6398 Frate-cazac. Aşa îi spuneau tătarii renumitului Bohdan Chmielnitzky. 

6499 Astfel se numea, în Moldova, paza administraţiei locale, care se ocupa de prinderea 


hoţilor. Ea se asemăna foarte mult cu micheletele spaniole... 


PUBLICISTICĂ 

(ESEURI, ARTICOLE, DISCURSURI, SCRISORI- 
„EPISTOLE”) 

TRADUCERI: C. STAMATY, B.P HAJDEU, Z. RALLY- 
ARBORE, PBALMUŞ 


DESPRE CALITATEA POEZIEI DIVINE 


(Fragment) 

Să demonstrezi calitatea Poeziei Divine, prin argumente 
împrumutate din careva scrieri omeneşti, şi nu extrase din aceasta însăşi, 
sau să născoceşti unele proprii, ar însemna acelaşi lucru dacă ai examina 
lumina solară cu ajutorul unei infime candele ori să te pronunţi despre 
spaţiul şi mărimea universului pe baza volumului limitat al văzului. Lumina 
soarelui este perceptibilă, fără de ajutoare străine, de către oricine va 
deschide ochii şi va privi la obiectele din jurul său; exact aşa poate fiecare 
dintre noi să se convingă de calitatea Poeziei Divine, fără a recurge la 
dovezi externe, cu condiţia să-şi concentreze înspre aceasta luarea aminte a 
cugetului. Ce-i drept, creaţiile omeneşti în versuri pot servi uneori întru 
demonstrarea calităţii Poeziei Divine, însă la modul negativ, adică în sensul 
că, privindu-le şi pe aceasta din urmă, şi pe celelalte, se poate observa mai 
comod şi mai repede superioritatea Poeziei Divine faţă de toate creaţiile 
omeneşti. Precum lumina soarelui, reflectându-se de pe unele obiecte 
vizibile, se revarsă şi mai multă şi devine şi mai perceptibilă, aşa şi calitatea 
Poeziei Divine, prin mijlocirea comparării ei cu unele opere ale minţii 
omului, de parcă s-ar reflecta într-un fel anume, se revelează mai distinct şi 
se cunoaşte mai confortabil. De altminteri, Poezia Divină, şi fără astfel de 
ajutoare străine, conţine ea însăşi multe argumente, deosebit de importante, 
despre calitatea sa. Singură denumirea ei indică deja asupra acestei calităţi a 


sale, calitate pe care nu o poate avea nici o creaţie omenească; şi această 


unică dovadă este mai puternică decât toate celelalte [dovezi], care pot fi 
deduse din propriile silogisme. Denumirea aceasta indică asupra originii 
sale, asupra începutului ce acţionează în cadrul ei, a obiectului şi scopului 
acesteia - patru trăsături de bază, din examinarea cărora se poate vedea, în 
cel mai limpede mod, calitatea ei pe de-a întregul. 

Începuturile Poeziei Divine premerg începutului existenţei omului 
însuşi, prin intermediul căruia aceasta, pe parcursul vremii, a fost 
înveşmântată în cuvântul exterior. Înainte nefiind decât humă din care era 
constituit exteriorul uman şi care a căpătat o înfăţişare anume şi a fost 
însufleţită printr-un suflu atotputernic al Creatorului lumii, Poezia Divină 
exista deja; înainte de a se fi creat organul cuvântului, era deja cântat imnul 
bine ordonat, de un cor al Spiritelor, întru gloria Preaînţeleptului şi 
Atotputernicului Creator de nenumărate lumi, pentru că cine a pus lumii 
piatra de temelie, în plină licărire a stelelor de dimineaţă, în plină ceremonie 
a tuturor fiilor dumnezeieşti?, Aşa! nu omul a fost creatorul Poeziei Divine, 
dar Creatorul omului este primul, din „vina» căruia există aceasta. Omul a 
fost, aşa zicând, doar imitator. Acesta, prin îndoita lui esenţă, ca o 
simplificare a naturii, spirituale şi materiale, aflându-se la limitele lumii 
trăitorilor în ceruri, putea să contemple comod tot ce se întâmplă în această 
[lume]; şi de aceea, posedând nişte organe superfine, cu ajutorul cărora 
observa repede şi cea mai neînsemnată mişcare în lumea vizibilă, când, în 
cele dintâi clipe ale existenţei sale, auzea armonia cântării cereşti şi vedea 
ordinea şi frumuseţea întregii Creaţii, în exaltarea şi uimirea [sa] evlavioasă, 
iar el însuşi s-a alăturat, prin duhul-spirit al său, la cântarea Spiritelor 
aducătoare de laude [Celui-de-Sus], şi, astfel, a împrumutat [el] şi şi-a 
însuşit Poezia Divină, în toată puritatea şi perfecțiunea ei. Omul a păstrat-o 
pe aceasta, în deplinătatea ei, atâta timp cât s-a aflat în stare de curăţenie şi 
nevinovăție; însă, odată cu ştirbirea voinţei, după pierderea perfecțiunii 
primare a capacităţilor mintale, devenind inapt pentru Poezia Divină, el a 
rămas fără de acest dar de preţ al Cerului. 


În felul acesta, când tot neamul omenesc, prin decăderea primului 


om, a ajuns în starea înstrăinării de ridicarea în slăvi a numelui Domnului, 
lucru ce constituie cea mai mare beatitudine a omului, atunci Dumnezeu, 
prin bunătatea sa, îndurându-se de creaţia cea mai perfectă a mâinilor sale, 
n-a mai dorit să-l lase pe acesta pentru totdeauna în această situaţie jalnică 
şi a trimis bărbaţilor, ajunşi, prin sfinţenia vieţii lor şi prin puritatea inimii, a 
fi destoinici de percepţia inspiraţiei Divine a spiritului său, prin care, 
însufleţiţi şi înălțându-se către contemplarea tainelor lumii spirituale, 
aceştia, prin mijlocirea cuvântului, le revelau pentru lumea din exterior. De 
aici rezultă că începutul ce acţionează în Poezia Divină îl constituie acea 
inspiraţie nemijlocită şi supranaturală, care provine din spiritul 
Dumnezeiesc; şi acest început aparţine exclusiv doar Poeziei Divine. Deşi 
în poezia omenească, în mod regulat, se consideră drept început funcţional 
inspiraţia sau însufleţirea, această însufleţire nu este decât o înălţare a 
tuturor forţelor şi capacităţilor mintale ale omului, (ascensiune) ce provine 
de la contemplarea măreției şi frumuseţii obiectului, ales, de către poet, 
pentru cântarea sa. De aceea, începutul pus în poezia omenească nu trebuie 
să fie socotit egal cu începutul funcţional în Poezia Divină; între acestea 
este aceeaşi diferenţă ca şi cea dintre religie, cu toată vasta [ei] înălţare, 
pură şi paşnică, şi acel fanatism pseudoafectat, în frenezia minţii şi a inimii. 

Obiectul principal al cântărilor, inspirate din Ceruri, ale unor 
interpreţi constă în proslăvirea lui Dumnezeu şi, concomitent, în cea a 
vestirii legilor lui, a dezvăluirii destinelor, lucru de nepătruns pentru mintea 
omului, extrem de limitat prin natura sa, dar clare pentru proorocii-poeţi 
iluminaţi de sus. Aceştia, fiind aţâţaţi şi îndrumați de Spiritul Dumnezeiesc, 
față de Care nu există nimic mai scump şi mai tainic, câte odată prin 
mijlocirea contemplărilor mistice, iar uneori prin intermediul unor chipuri şi 
fenomene vizibile, îmbrăţişau dintr-o singură privire întreg ciclul de 
vremuri trecute şi viitoare, vedeau în faţă veşnicia revelată şi pătrundeau 
nemărturisitele destine Dumnezeieşti, pe care, prin cuvântul exterior sau cel 
organic, le revelau în atare trăsături, din care şi ceilalți oameni puteau, şi 


prin mintea lor firească, să cunoască nelimitarea sfatului Domnesc, în tot 


cazul, „pe ghicite, caprintr-o sticlă mată”. E adevărat, uneori drept obiect al 
Poeziei Divine era proslăvirea unor bărbaţi care fuseseră mijlocitori între 
Dumnezeu şi oameni şi / sau instrument al unor binefaceri Dumnezeieşti, 
revărsate asupra genului uman; de altfel, această proslăvire era îndreptată în 
direcţia celui mai suprem şi vital scop - înspre glorificarea lui Dumnezeu şi 
către cunoaşterea a tot ce ţine de Dumnezeu. 

În acest sublim şi unic scop al Poeziei Divine se concentrează toate 
celelalte, revelate în timpul examinării în particular a oricărei cântări 
prooroceşti, întocmai precum razele solare se adună în centrul acestui astru, 
unde se află începutul căldurii. Adesea, în funcţie de starea persoanelor 
cărora le-au fost revelate unele adevăruri Divine şi în funcţie de spiritul 
vremii în care acestea au fost oferite, s-a proiectat scopul, în corespundere 
cu aceste împrejurări. Câte odată, drept scop al interpreţilor de Cântece 
Divine era ca, prin mijlocirea unor alese şi puternice poveţe, să-i scoată pe 
oameni din rătăciri, la care, în orbirea lor, fuseseră expuşi, şi, prin aceasta, 
se îndepărtaseră de Dumnezeu tot mai mult şi mai mult; uneori - să-i înveţe 
pe aceştia, ca ei, purificându-şi sufletul de toate slăbiciunile şi păcatele şi, 
îndepărtându-şi cugetul de la deşertăciunile lumeşti, să-şi îndrepte toate 
gândurile şi dorinţele lor întru restabilirea, în sinea lor, a chipului 
Dumnezeiesc primar; iar uneori - să facă, prin aceasta, să dispară cei 
îndureraţi şi să întărească credinţa celor ce îşi pun nădejdea în viitoarele 
făgăduinţe. 

Aşadar, judecând după originea şi începutul funcţional, după 
obiectul şi scopul Poeziei Divine, trebuie să conchidem că aceasta posedă 
cea mai mare calitate, pe care nu a avut-o şi nu poate s-o aibă nici o operă 
poetică a minţii omeneşti. Ce ar putea fi mai curat decât originea ei, mai 
eficient început, mai sublim obiect, mai nobil scop? 

Proorocii-poeţi, descriind cele mai importante obiecte, au fost doar 
nişte instrumente ale Spiritului Divin, care expunea adevăruri 
Dumnezeieşti, prin mijlocirea acestora, şi le insufla lor gânduri vrednice de 


asemenea înălţătoare obiecte. De aceea tocmai operele proorocilor-poeţi vor 


constitui nişte modele inimitabile de creaţii poetice. Cu toate că unii poeţi, 
înzestrați cu minte creatoare, s-au şi străduit, în avântul lor [inspirat], să 
atingă culmi ale Poeziei Divine; succesele lor, însă, niciodată nu s-au extins 
precum sunt: Milton, Klopstock, Derjavin, au reuşit ei oare, în toate 
privinţele, să marcheze cântecele lor cu sigiliul Poeziei Divine?.. 


Harkiv, 1830 


Alexandru HÂJDĂU 
(Aleksandr Hijdeu) 


Notă: 

Fragment din lucrarea Eseu de analitică a Poeziei Divine. Sumarul 
acesteia e următorul: 

Introducere. I. Dezvăluirea ideii despre Poezia Divină. Încercare de 
definire a acesteia. Calitatea [ei]. II. Imposibilitatea Theoriei acesteia. 
Analytica Poeziei Divine. Condiţia, începutul şi limitele acestei ştiinţe. III. 
Felurile Poeziei Divine. Divizarea Analyticii acesteia. Ordinea de expunere. 

Partea întâi. I. Prototypul Poeziei Divine. II. Analizarea ypotezei 
despre cuvântul spiritual. III. Forma interioară sau spiritul Poeziei Divine. 
IV. Esthetica acesteia. 

Partea a doua. I. Aspectul exterior al Poeziei Divine. Limba, 
Metrica, Rithmica. II. Perioadele [evoluţiei] Poeziei Divine, în constituirea 
ei exterioară. III. Vestigii ale unor cântece Sfinte antediluviene. IV. 
Analytica unor cântece postdiluviene. V. Moysei, David, Isaiia, în calitate 
de principali reprezentanţi ai Poeziei Divine. Lucrarea de faţă va fi editată 
în întregime. 

(Cu titlul, în original: „O 
dostoinstve Bojestvennoi Poăzii 
(otryvok)”, această lucrare a fost 
reprodusă în rev. „VESTNIK 
EVROPY”, 1830, iulie, nr. 13, 


p.22-31.) 


DESPRE SCOPUL FILOSOFIEI 


(Aforisme)... Philosofia studium 
virtutis est, sed per ipsam virtutem; 
nec virtus autem esse sine studio 
sui potest, nec virtutis studium sine 


ipsa... 
SENECA, Epist.LXXXIX. 


(...Filosofia este năzuinţa către 
virtute, dar prin virtutea însăşi; 
nici virtute nu poate fi fără 
năzuinţă spre ea, nici năzuinţă spre 


virtute fără virtutea însăşi... 


L. ANNAEUS SENECA. Scrisori 
către Luciliu, Bucureşti, 1967; 


Scrisoarea a LXXXIX, p.301.) 


Filosofia este, în universul ştiinţelor, ceea ce e soarele în sistemul 
planetar; aşa cum soarele luminează nenumărate myriade de aştri cereşti 
prin aurora sa strălucitoare, exact astfel revarsă Filosofia lumină asupra 
tuturor părţilor domeniului umanistic. Poate oare poetul fără de dânsa să se 
implice în lumea preapaşnică a Fanteziei, unde arde - în focarul hiperbolei 
nemărginite a Perfecţiunii - veşnic tânăra viaţă a idealurilor? Poate oare un 
retor să pătrundă în labirintul misterios al inimii omeneşti şi, în 
antagonismul înflăcărat al patimilor, să studieze phoronomia spiritului? Să 
poată oare da un naturalist în vileag vălul, prin care să plăsmuiască sfânta 
înfă ţişare a Naturii, spre a ghici enigma marelui epos al Preaînaltului 
Artist?... într-un cuvânt: fără de filosofie, întreaga arhitectonică a 
cunoştinţelor (=$), ca un organism lipsit de suportul vieţii (=+), e posibil să 


se prăbuşească într-o înspăimântătoare masă de crepuscul (=0). 


Filosofia însă îşi manifestă abundența nu doar în împărăţia 
Theoriei. Ea a întrunit oamenii într-o societate, a apropiat inimile acestora 
prin dragoste; ea este o podoabă, în vremuri de prosperitate; mângâie, în 
clipele de nefericire. La lumina ei, nu se pomeneşte nici penumbră de 
invizibilitate; sub paşnica ei mantie, totul emană linişte... Filosoful este cel 


mai fericit dintre muritori. 
K k 


Cine doreşte să culeagă, în timpul vieții pe pământ, toate fructele 
filosofiei, se lipseşte de cele mai dulci. Cunoaşterea acestei lumi, ca o 
acaparare de timp, se constituie în nişte semințe ale veşniciei. Un ager 
promotor al înțelepciunii va triumfa, presimțind belşugul viitorului seceriş; 
cel neclarvăzător, dorind să accelereze momentul satisfacției [spirituale], va 
smulge mugurii abia răsăriți sau va rupe fructele încă necoapte. 

„Pentru un filosof nu există lux într-o conştiinţă greşită sau neclară. 
Ca odraslă şi erou al adevărului, el activează cu osârdie şi sârguinţă pe 
tărâmul anevoios al autogândirii, până va ajunge la obţinerea unei atitudini 
de renunțare la găsirea Esenţei Primordiale şi a proprietăţii acesteia.” Astfel 
cugeta corifeul înţelepciunii străvechi, divinul Platon, şi, pe bună dreptate. 
Adevăratul înţelept cugetă doar la materii înalte şi, în zborul luminos şi 


liber al minţii sale, planează în lumea ideilor virgine ale Demiurgului. 
x Æ 


A dezvolta în deplinătate capacităţile sale, a le înălța pe acestea spre 
un Prototyp Primar, curăţindu-le ca pe aurul trecut de şapte ori prin văpaia 
focului, în sfârşit, a obţine acea unire fericită cu Acesta, unire lăsată 
moştenire ființei gânditoare - iată care este scopul activităţii umane, 
desluşite de Filosofie! 

Finalitatea [= scopul] înfăptuirii în Autotyp a unei Perfecţiuni 
nelimitate, întru care este hărăzit omul, cel care arde înăuntru, dar care 


străluceşte în afară, o [= îl] constituie făclia minţii. 


X k Æ 


Prin începuturile sale, mintea omului este un mit simbolic triplu 
luminat de nişte contururi, drept o reflectare a acelei atotcuprinzătoare 
Minţi primare, după planul Căreia a avut loc facerea lumii, ca o glăsuire- 
ecou a acelui Cuvânt atotînsuflețitor, prin Care îşi face efectul Dragostea 
Eternă în evoluţia cosmoeconomiei; ca o răsfrângere a acelui Soare 
atoatestrălucitor, în care se concentrează razele întregului Univers. 

Prin punerea sa în aplicare, mintea omului este ochiul [deschis?] al 
sufletului. Raza Dumnezeiască îl atinge pe acesta, conform legilor 
Anakamiticii şi Anaklasticii, tot aşa precum [bate?] raza solară în ochiul 
corporal; însă, aidoma văzului exterior, şi simţul clarviziunii spirituale se 
întâmplă să fie cuprins de unele amăgiri optice. 

Trupul [uman] este sufrageria [“Casa Mare”?] a sufletului; simţurile 
sunt un telescop al capacităţilor acestuia; însă cel dintâi se transformă 
adesea într-un sumbru cavou; ultimele - într-un fel de fantasmoscop. 

Atunci când forţa impetuoasă a imaginaţiei aţâţă raţiunea, iar 
voinţa, neîmpotrivindu-se influenţei din partea senzualităţii, se supune 
orbeşte pornirilor pasionale, raza neprihănită a Dumnezeirii nu poate 
răzbate în adâncul întunecat al sufletului. 

Percepe oare cel orb lumina solară, iar cel răposat - căldura 
focului?.. 

Pentru a filosofa [=,„Ljubomudrstvovati”] se cere să fii bun la 


suflet. În interiorul unui suflet înrăit de artist nu-şi are locul înţelepciunea. 
x K 


Ochiul trupesc, în esenţă, nu se schimbă niciodată; dar dacă soarele 
îşi ascunde razele sau dacă omul coboară într-o subterană întunecată, ochiul 
nu-l mai poate sluji. Mintea este ochiul sufletului [uman], ca un organ 
capabil să perceapă lumina, provenită în mod ortogonal de la Părintele 


luminilor, îşi pierde agerimea naturală, în momentul când omul descinde în 


genunea păcatelor, împresurat de întunericul ignoranței. 

Pe măsură ce omul, înlănţuit de senzualitate, se abate din calea 
virtuţii, lumina raţiunii sale păleşte treptat... Însă nu se stinge de tot, pentru 
că dragostea de neprihănire este o scânteie [mereu] nestinsă. Adesea, 
aceasta, după cât se pare, cum numai se încălzeşte, începe a licări, dar să se 
mistuie nu poate nicicând. 

Dacă în fiinţa omului nu ar seca balsamul virtuţii, făclia sa 
spirituală i-ar lumina clar calea [vieţii] mereu, ca acel stâlp de foc, în pustiul 
arab, sau ca [biblicul] Pharos în Marea Mediterană. 

Adevărul şi binele sunt de nedespărţit. Socrate spunea cu justeţe: „a 


face un bine şi a-l cunoaşte este unul şi acelaşi lucru”. 
x K 


Un peregrin care întreprinde o călătorie într-o ţară îndepărtată, dacă 
doreşte să-şi atingă scopul formulat, trebuie să-şi imagineze din timp, în 
mintea sa, toate acele locuri prin care urmează a trece. Filosoful trebuie de 
asemeni să-şi schiţeze un plan al drumului său spre sanctuarul înţelepciunii. 

N-o fi fiind oare prost acel drumeţ care-şi fixează adăpostul 
permanent într-un hotel, în care el poate să-şi găsească loc pentru recreare?.. 
Aşa ceva se observă şi în căile majorităţii Filosofilor care rătăcesc prin 
stepele Scepticismului sau ale Filodoxiei în van. Doar puţini au reuşit să 
intre abia în pridvorul măreţului templu al înţelepciunii; în Sfânta Sfintelor 


s-o fi aflând măcar cineva dintre muritori?.. 
K k 


Un plugar neinstruit, uitându-se la lună, care-i slujeşte drept 
călăuză, crede că aceasta străluceşte prin lumina sa proprie, neîmprumutată. 
El îşi va râde de astronomul, care ar fi vrut să-l convingă că luna este un 
corp [ceresc] întunecat. 

În acelaşi chip se uitau pe vremuri la lume filosofii, şi în frumuseţea 


finită a acesteia nu o vedeau pe cea Infinită, care se reflectă în cea dintâi, ca 


soarele într-un izvor luminos... 

Pentru a înţelege scopul suprem al Filosofiei, cel mai bine, se pare, 
e să alegi calea lui Socrate. El nu dezmembra pământul în fire de pulbere, 
nu examina minuţios calităţile focului sau ale apei, nu măsura mărimea 
aştrilor cereşti, dar îl contempla pe viu şi pretutindeni, atât în colosalul 
helios, cât şi în infimul atom, pe Marele Ziditor al naturii; iar a-l cunoaşte 
pe Acela, în persoana Căruia este concentrată orice ştiinţă, nu înseamnă 
oare să cunoşti totul? 

Desigur, acest mare bărbat, principalul apărător şi primul martir al 
Religiei Naturale, nu se gândea că, pentru a se scufunda în natură şi a 
cerceta tainele acesteia, era un lucru inutil. El dorea numai ca Filosoful să 


nu ia mijloacele drept scop al înţelepciunii. 
K k K 


Marele Creator, predestinând omul unei contemplări pe viu a 
măreției Sale pe Cer, face să apară pe pământ diverse minunăţii, întru 
consolidarea raționamentului său abstract, pentru ca acesta [omul] să nu fie 
orbit de strălucirea sclipitoare, care împrejmuie Pristolul de foc, când îşi va 
lua zborul dinspre Apusul timpului în direcţia Orientului veşniciei. 

Splendoarea, frumusețea şi armonia comunităţii mondiale; 
diversitatea uimitoare în unitate; manifestarea imuabilă şi veşnică a 
Meşteşugului întru cârmuirea universului; poezia tăcută a cerului; muzica 
mută a tuturor împărăţiilor naturii - câte izvoare nesecate de lux virgin 
pentru o minte neprihănită! Câte imbolduri sublime întru filosofare [= 
«Ijubomudrstvovanie»]! 

Cine se va adânci, însă, în lumea invizibilă, va putea să simtă graţia 
acesteia, să se entuziasmeze de prototypurile Marelui Artist; s-ar putea oare 
spune despre acesta că şi-a atins scopul?.. Omul rătăceşte nu numai 
noaptea; dar adesea, şi la lumina orbitoare a razelor solare, abătându-se din 
cale, se întâmplă să fie silit a rătăci prin hăţişuri şi locuri necunoscute. 


Aidoma rătăcesc şi unii gânditori profunzi, care deja aproape că au ghicit 


prima hieroglifă a Naturii! 
K x kK 


Cei din antichitate îl numeau pe om microcosmos; omul antic într- 
adevăr se învârtea pe lângă cosmos, pe orbita senzualității. Omul, luminat 
de raza Creştinismului, poate fi numit... microtheos; scufundându-se în 
contemplarea Infinitului, el nu cunoaşte, de asemeni, limite, ca şi 
Dumnezeirea însăşi... 

Locuitorii de la Polul Nord văd şi iarna la orizont soarele apunând, 
dar adesea nu simt căldura binefăcătoare a acestuia. Mulți dintre Filosofi l- 
au văzut pe Dumnezeu, dar de la mare depărtare, şi raza acestuia n-a 
pătruns în inima şi cugetul lor. Pentru ca spiritul uman să poată fi pyrophor 
al Luminii Dumnezeieşti, trebuie să fie alungată, din cel dintâi, Lumina 
amăgitoare; să se învelească cu bezna sfântă a credinţei... [deoarece] 
„Există un punct unde încep misterele eternității: e o filosofie să-l găseşti 
[acest punct?]; e o Înţelepciune să-l respecţi.” [în original, în franţuzeşte, 
autorul citatului rămânându-ne necunoscut: „Il y a un point où commencent 
les mystères de l'éternité; c'est de la Philosophie, à le trouver; c’est de la 
Sagesse, ă le respecter»]. 


Harkiv,1829 


Alexandru HÂJDĂU 
[Aleksandr Hijdeu] 


Notă: 

Literatura, asemeni vechilor comori ale Nordului, îşi are grifonii 
săi. Eu presimt că unii purişti ruşi vor întâmpina nu prea cu dragă inimă 
aforismele mele: unii, din cauza metonomasyei şi a utilizării unor cuvinte 
cu semnificaţie străveche; alţii, pentru introducerea nouă a unor ziceri 
străine, îndeosebi a celor greceşti. Cred în bogăţia nativă a limbii ruse şi în 
forţa elastică a acesteia. De aceea, mă grăbesc să mă explic. 


Horaţiu încă răspundea unor prea timizi apărători ai curăţeniei 


cuvântului indigen, în Epistola către Pisoni (Arta poetică): „Licuit 
semperque licebit, /Signatum praesente nota producere nomen» (v.58, 59); 
[adică, în traducere modernă românească: 

„Căci fost-a permis şi-o să fie /Să foloseşti un cuvânt însemnat de 
a zilei pecete...”; ap. HORATIUS. Opera omnia, 2. Satire. Epistole. Arta 
poetică, ed. de Mihai Nichita, Bucureşti, 1980, p.311]. 

Se vede că libertatea creării de cuvinte noi trebuie să aibă limite; 
altfel, în cazul unei neologomanii amplificate, o limbă naţională se poate 
iute transforma într-una aproape străină. Eu m-am străduit să utilizez mai 
multe cuvinte slavone, în loc să formez altele noi; de ce să părăsim o limbă, 
învechită şi moartă ca utilizare, dar veşnic tânără şi vie prin energia ei 
internă? Unele cuvinte, învechite, dar care exprimă cu exactitate 
semnificaţia acesteia, e mai bine să fie restabilite, decât să se născocească în 
locul lor altele noi. 

De altminteri, există oare, în tot cazul, vreo limbă care să fi atins o 
perfecţiune cu totul monochromatică?.. Cicero observă foarte bine: „... Deşi 
cuvintele utilizate de noi, după obiceiul celor vechi, - de exemplu: filosofie, 
retorică, dialectică, gramatică, geometrie, muzică, - ar putea avea un 
corespondent latin, totuşi, deşi sânt cunoscute prin utilizarea lor frecventă, 
să le considerăm latineşti...» („Limitele extreme ale binelui şi ale răului», 
cartea a II-a, capit. 2). [în originalul rusesc citatul efectuându-se în 
latineşte, reproducem traducerea ap. ed. CICERO. Despre supremul bine şi 
supremul rău, în col. „Clasicii Filosofiei Universale», ediţie de Gh. 
Ceauşescu, Bucureşti, 1983, p.119.] Cel care nu înţelege cuvintele străine, 
cu o semnificaţie technică, confirmată de timp şi de utilizarea generală, de 
către savanţi, va pricepe şi mai puţin pe cele noi ruseşti, inventate întru 
substituirea celor dintâi, sau va purcede la racordarea acestora de un alt 
sens. Eu am utilizat cuvinte ce şi-au primit deja dreptul de cetăţenie în 
limbajul tuturor Filosofilor, din Germania, Franţa şi Anglia, şi am evitat, pe 
toate căile, pe acelea, sensul cărora încă nu a fost omologat. În procesul de 


selectare a sinonimelor, eu am dat mereu preponderență [cuvintelor] 


greceşti înaintea celor latineşti (de ex. Crepuscul - ùdenje, în loc de 
nihilism), pentru că limba slavă, prin organizarea sa, este o metaplastică a 
celei greceşti. Pe acest temei, din proprie convingere, eu am adoptat şi 
ortografia profesorului M.T. Kacenovskii.1 
Iată câte ceva întru justificarea mea. Nu ştiu: va avea cumva aceasta 
vreun succes? Dar... mea mihi conscientia pluris est, quam omnium sermo 
(Cic., ad. Attic, XII, 28); [adică: „conştiinţa mea (pentru mine) valorează 
mai mult decât vorbăria tuturor»; cit.ap.ed. MARCUS Tullius Cicero. 
Epistolae ad Atticum..., vol. II. Cărţile: X-XVI, versiune rom. de Constantin 
Popescu Mehedinţi, Buc., 1977, p.408 (Cartea XII, Scrisoarea XXVIII)]. 
A. [lexandru] H.[ÂJDĂU]. 


(Lucrarea de mai sus, cu titlul 
rusesc: „O teli filosofii 
(Aforizmy)”, a fost inserată în rev. 
„ VESTNIK EVROPY”, 1830, 
noiembrie, nr. 21 şi 22, p.46-57.) 


1 [Nota editorului rev. „VESTNIK EVROPY»:] „Mulţumesc sincer pentru onoare. Însă eu 
n-am introdus nici un fel de ortografie nouă. Uneori, în numele proprii şi în alte nume, 
greceşti (doar numai de probă, în aşteptarea aflării, cu timpul, a părerii unor oameni 
gânditori şi a celor competenţi), utilizez literele: I, n, Y din alphabetul nostru, în locul lui 
M, &, pe urmele unor scriitori învăţaţi, ale Calendarului Academic şi ale unor cărţi. Veţi 
întreba: de ce în [limbile:] latină, germană, franceză se scriu: Y, Th? Vi se va răspunde: 
pentru evidenţierea unor cuvinte, preluate din greceşte şi de aceea că aşa cere ortografia. Şi 
adică de ce să nu ne punem de acord cu europenii, concetăţenii noştri de civilizaţie, de 
vreme ce noi posedăm şi literele împrumutate din alphabetul grecesc anume pentru 
cuvintele greceşti? De ce adică să nu ne folosim de ortografia cultă, cu atât mai mult când 
discutăm despre obiecte atât de importante? Cauzele îndărătniciei nu constituie o taină 
pentru cei isteţi la minte... Se pare, însă, că ar fi timpul deja ca o problemă discutată să fie 
supusă opiniei generale a unor literați calificaţi şi, cântărind argumentele venite din părţi 


diferite, să se aprobe de comun acord o [una] ortografie adevărată.” 


SOCRATE ŞI SKOVORODA 


Orice faptă, în lumea civilizaţiei, ca un tot întreg, închis în sine, îşi 
are însemnătatea firească doar în cadrul destinaţiei sale, deoarece acolo se 
conţin, într-o vie şi inseparabilă identitate, şi cauza acesteia, şi fenomenul, 
manifestarea ei. În afara lor, ea poate părea numaidecât ca ceva ciudat şi 
straniu. 

Un gânditor, în evoluţia şi desfăşurarea activităţii sale, este 
întotdeauna în dependenţă de precumpănirea unor împrejurări de timp şi de 
loc ori ale unei caste, ori ale unui întreg popor, pentru care este înălţat de 
Providenţă la rangul de profet al adevăratei vitejii şi al frumosului; fiindcă, 
în calitate de exclusiv om de cultură, el trebuie să posede o formă de 
conştiinţă a sa, care să se manifeste nu în raționamente abstracte, ci în 
practică. Fără aşa ceva, viaţa şi doctrina lui nu ar avea un câmp de activitate 
şi un scop bine definite. 

Pentru a aprecia însemnătatea şi meritele unui gânditor, trebuie mai 
întâi să găseşti răspuns la problema, la enigma menirii sale, adică să 
cuprinzi spaţiul şi scopul final al ideilor şi faptelor acestuia. Astfel va fi 
lesne de aflat ce reprezintă el ca idee în economia generală a culturii. În caz 
contrar, nu poţi exprima o apreciere nepărtinitoare despre acest gânditor. 
Căci taclalele nu constituie o judecată. 

lată misterul şi toată filosofia, cum poţi pătrunde caracterul unui 
cugetător: trebuie să cauţi în viaţa şi în doctrina lui ceea ce e pozitiv şi de 
sine stătător, şi nu să te opreşti asupra a ceea ce-i negativ ori să prezinţi în 
mod forţat unele lucruri întâmplătoare drept ceva esenţial!.. 

Eu primul am sugerat ideea de a se reconstitui renumele lui 
Skovoroda, arătând cum şi-a pierdut el în conştiinţa societăţii însemnătatea 
naturală, numai din cauza neînţelegerii, din partea unor contemporani, 
reprezentanţi ai claselor suspuse, din cauza unei oarbe credulităţi a 
urmaşilor, lipsite de control, faţă de o părere mai veche. 


Şi sper că oricine, luând drept temei punctul de vedere indicat de 


mine, va reuşi să împace uşor înde ele nişte cazuri, ostile, într-un fel, din 
viaţa lui Skovoroda, şi va ajunge să înţeleagă învăţătura acestuia nu ca o 
rapsodie, constituită din păreri aparte şi lipsite de legătură, ci ca un sistem, 
într-un mod armonios şi plin de idei liber cultivate. 

Numele propriu al unui cugetător, raportat la un altul, în calitate de 
adjectiv, nu poate exprima întregul caracter al celui dintâi, cu o necesară 
plenitudine şi justeţe, dar dacă întru clarificarea mai convenabilă a 
caracterului lui Skovoroda, drept înţelept din popor, este nevoie neapărat de 
o comparaţie, mă pot decide să-l numesc Socrate ucrainean, şi nu un 
Diogene cinic, aşa cum îl socoteau greşit Ghess de Kalvet şi, cu unele 
restricţii, Vernet şi Sneghiriov. 

Comparaţia mea, la prima vedere îndrăzneață, este în principiu 
întemeiată. 

Şi Socrate, şi Skovoroda au descoperit în sine chemarea supremă de 
a deveni îndrumători ai poporului. Dând ascultare acestui îndemn, ei s-au 
făcut învăţători ai norodului, în sensul propriu şi sublim al acestei noţiuni. 
Simţul viu al datoriei, ca o predispoziţie a conştiinţei, evoluând în existenţă, 
constituia, pentru Socrate, Demonionul său, iar pentru Skovoroda - Minerva 
sa, simboluri care conciliau înde ele faptele şi întreaga lor viaţă cu poziţia 
superioară a lucrurilor sau cu revelaţia spirituală a naturii. 

Viaţa lui Socrate şi cea a lui Skovoroda au pornit a se desfăşura de 
pe aceleaşi temelii: din entuziasm şi ironie. În mod egal, entuziasmul era 
pentru amândoi elementul pozitiv al vieţii, care scufundase conştiinţa finită 
într-o clarviziune însufleţită a infinitului; iar ironia - element negativ ce 
reprezintă finitul în chip de glumă şi de joacă. 

Asemeni lui Socrate, care tâlcuia pentru oamenii simpli ai Greciei 
textul naturii umane conform răspunsurilor la rosturile pământeşti, 
Skovoroda explica poporului muncitor malorus (de altfel, ceea ce e malorus 
constituie pentru Skovoroda ceva întâmplător, ca aparţinând persoanei şi nu 
ştiinţei, întocmai cum era elementul attic pentru Socrate) acelaşi text, dar în 


corespundere cu cele aflate despre rosturile cereşti; şi tot aşa, ca şi Socrate, 


departe de a se limita la loc sau timp: pe la răspântii, iarmaroace, prin case, 
în pridvoare de sfinte biserici, în cadrul unor petreceri festive, pe când, după 
o expresie ingenioasă a sa, „zburdă voia îmbeţită», dar şi în zilele de lucru. 
Pentru Skovoroda, ca şi pentru Socrate, începutul de bază şi condiţia primă 
a unei teorii este cunoaşterea de sine. 

Este de ajuns şi o fugitivă comparaţie a forţei şi felului conştiinţei 
proprii a lui Skovoroda cu conştiinţa gânditorului grec poporan, spre a te 
convinge din care începuturi porneşte a se dezvălui calea sa - dintr-un 
puternic, interior îndemn al unui suflet mare şi nobil sau din nişte oarecari 
capricii întâmplătoare de scrânteală?...Odată cu dezvăluirea, în sufletul lui 
Skovoroda, a pornirii ce i-a determinat activitatea de îndrumător şi gânditor 
poporan, a început concomitent a se manifesta şi necesitatea de a însuşi 
caracterul oamenilor simpli din popor. Astfel îşi ducea Skovoroda traiul mai 
mult prin sate, în linişte şi împăcare cu sine, aflându-se în mijlocul celor 
umili, şi se străduia să le cunoască natura în adevărata manifestare a 
acesteia - patimi, deprinderi, limbă; pentru că, potrivit spusei sale, 
„învățătorul nu iaste învăţător, ci numai slugă naturii». Gândul acesta e bine 
expus de către Skovoroda, prin intermediul asemănărilor: „Şoimul de sârg 
poate fi deprins a zbura, dară nu şi broasca ţestoasă. Vulturul, într-o clipală, 
îl înveţi a se uita înspre soare şi cu lumina a se desfăta, iară nu şi bufnița. 
Cerbul lesne-i de îndrumat înspre munţii Caucazului şi-l vei ademeni a se 
adăpa uşor din limpezi izvoare de munte, însă nu şi cămila ori mistrețul. 
Orice lucru de la sine se va întâmpla; ghemul se va rostogoli singur din 
deal, numai dacă îi vei feri din cale piatra-piedică. Nu-l învăţa a se 
rostogoli, ci ajută-l doar...” Astfel arăta măiestria de pedagog a lui 
Skovoroda întru instruirea oamenilor simpli. 

Entuziasmul lui Skovoroda se extindea până la frenezie, şi atunci i 
se părea că spiritu-i, purtat prin oceanul unor idei nemărginite, simte parcă 
universul şi infinitatea formelor sale. Ironia constituia, în cea mai bună 
parte, un fel de paravan al entuziasmului, care semăna, până la urmă, a 


scrânteală: manifestarea ei zglobie, fulgerătoare se răsfrângea, de cele mai 


dese ori, când refracta prin sine gradul superior al exaltării. Fragmentul ce 
urmează, dintr-o scrisoare a lui Skovoroda, adresată lui Iacov Praviţky, 
preot din Babaj, dezvăluie spiritul poporan al ironiei sale, care, în aparenţă, 
ştirbea din demnitatea acestui gânditor în societate, luată drept început 
pozitiv al existenţei sale: „Pedeapsa părintească conţine, în amarul ei, o 
dulceaţă, iar o jucărie cuminte ascunde în sine o forţă. Aroganţa prostească- 
i întâmpinată după falsa ei înfăţişare şi-i petrecută după izbucnirea râsului, 
iar o glumă deşteaptă-i pecetluită de un sfârşit plin de importanţă. Nimic nu 
e mai caraghios decât o mină savantă de măruntaie goale; şi nimic nu-i mai 
comic decât o înfăţişare caraghioasă cu aere de seriozitate misterioasă. 
Amintiţi-vă de zicala noastră: „krasna hata ne uglami, a pirogami”. Nici mie 
unuia nu-mi place masca de prefăcut a acelor oameni şi fapte, despre care 
poţi spune proverbul malorus: „stucitj, şumițj, gremitj..., a şto tam? - 
kobyl'ja mertva golova bejitj». Mai zic velikoruşii: „letala vysoko, a sela 
nedaleko», despre cei ce vorbesc frumos şi cu podoabe, dar n-ai ce asculta. 
Nu-mi place nici astă îngâmfare deşartă şi goliciune semeaţă; îmi place ceea 
ce, potrivit proverbului, „sverhu nicjto, a v seredke cjto-s», la suprafaţă 
amăgeală, iar înăuntru - adevăr... ,, 

Despre cunoaşterea de sine, ca despre începutul de bază al 
adevăratei teorii şi etici, Skovoroda a scris, în spiritul şi după spiritul 
poporan, trei opere deosebite: 1) „Narcyss», dialog; 2) „Askak», parabolă, 
şi 3) „Despre omul în sine», discuţii (în total 7). Pentru a releva de la bun 
început, în linii mari, evoluţia doctrinei poporane a lui Skovoroda despre 
acest fel de filosofie, mă limitez la transcrierea ideii de bază: aminteşte-ţi 
proverbul rusesc „vsiak Eremej pro sebea razumej». Tot omul îi dator să se 
cunoască pe sine, adică natura sa, ce urmăreşte aceasta? încotro îl duce? şi 
să o urmeze, însă fără orice sforțare, dar cu supunere adâncă. Eşti cal? 
Poartă-ţi călăreţul. Bou eşti? Poartă jugul. Dacă eşti câine-ogar, prinde 
iepuri. Eşti ursar? Sugrumă ursul... , 

Precum se mândreşte Socrate cu titlul de învăţător al norodului, aşa 


x» 


şi Skovoroda îşi numeşte el însuşi învăţătura „țesătură? şi „biciuşcă 


norodnică”, iar pe sine se consideră „prieten al sătenilor”, care nu „aparţine 


categoriei de numeroşi savanţi înfumuraţi, atât de mândri, încât nu vor să 


între în vorbă cu ţăranul-frăţâne”. 


Chişinău, 1833 
Alexandru HÂJDĂU 


(Eseu publicat iniţial în ziarul 
„Odesskii vestnik” nr. 37, din 19 
mai 1833). 


CÂNTECE POPORANE ROMÂNEŞTI, ÎN 
LIMBA RUSĂ 


Scrisoare către editor 

S[timate] D[omn] N[ikolai] I[vanovici NADEJDIN], Deja aproape 
şase ani, eu mă ocup de scrisul şi studierea Istoriei românilor, cu tragere de 
inimă, ca şi de cea civilă [rusească?]. Însă în împărăţia ştiinţei nu există o 
lege a vechimii; iar durata îndelungată a preocupărilor, îndeosebi a celor 
neconfirmate în mod oficial, ipso facto, nu asigură o notorietate acestei 
reflecţii. Eu mă refer la cunoscătorii literaturii poporane române; aceştia 
[numai] pot aprecia justeţea observaţiei mele. 

Fragmentele de cântece poporane româneşti, în limba rusă, trimise 
acum, drept anexă la această scrisoare, pot explica parţial spiritul general şi 
compoziţia acestora. Prin mijlocirea tenacităţii, simţul pronunţat al oricărui 
cititor poate să-l recunoască lesne pe un pseudoautor. 

Dacă tălmăcirea mea se întâmplă să prezinte interes pentru amatorii 
de cultură contemporană (prin urmare şi pentru cititorii Teleskop-ului), eu 
promit şi de acum încolo să vă pun la dispoziţie astfel de fragmente. 

Doar civilizaţia contemporană a putut să scoată în vileag, în 
deplinătate, cuvenita calitate a studierii caracterului poporan, oglindit în 
miturile, cântecele şi zicalele fiecărui popor simplu; pentru că educaţia 
păturilor superioare ale cetăţenilor, conform observaţiei ingenioase a unui 
contemporan, nu este poporană. lată un [fapt] care ar putea să asigure 
tălmăcirii mele succesul. 

Un alt detaliu, mai puţin important prin temeiul său general, dar 
mai atrăgător prin relativa sa aplicare la cel local, îl constituie faptul că 
studierea limbii şi literaturii române poate conduce la concluzii profunde şi 
relevante pe tărâmul celor ruseşti. 

Îmi îngăduiţi, stimate domn, să mă opresc asupra acestei din urmă 
observaţii şi să vă aduc, drept argument, un exemplu. Pentru concizie, spre 


a nu vă sâcâi cumva prin flecăreală, despre importanţa cunoaşterii limbii 


române, mă voi limita numai la două aspecte: la cel lexicografic şi la cel 
istoric-etimologic. 

Precum se ştie, multe expresii din cronicile şi vechile hrisoave 
ruseşti cer să fie tălmăcite sau explicate, iar în cadrul limbii ruse actuale nu 
se observă măcar rădăcina multor cuvinte, care, pe vremuri, erau viu 
utilizate în vorbirea poporului. De aici şi nepotrivirea de idei a unor 
tălmăcitori, încordarea şi lipsa de naturaleţe a unor explicaţii, îndeosebi 
atunci când cutare sau cutare cuvânt nu s-a păstrat şi în alte limbi slave. În 
timpul efectuării unor compa raţii, nimeni [după cât se pare] n-a luat în 
seamă limba română, în parte din cauza popularității ei reduse, parţial din 
pricina unor idei greşite despre elementul latin al acesteia. 

Iată doar câteva exemple, alese aproape la întâmplare, dintre notele 
mele pe marginea unui codice de cronici române (MS) şi [extrase] din 
„Lexiconul român-latin-maghiar-german”, editat, de către o societate de 
savanţi [=literaţi?], la Buda, în 1825. 

1. BUNDĂ. În Dicţionarul sârbesc al lui Karagi č= în general: Suba; 
în cel Ceh, al lui Palkovi &= blană de drum. În româneşte: bundă = blană 
neacoperită sau aşa-zisul cojoc, în vorbirea obişnuită. 

2. VEVERIŢĂ. Cuvânt, păstrat în poloneză, puţin modificat 
(vievi6rka), a rămas întreg în limba română. 

3. LOIVĂ. Karamzin (în cadrul notei 282, la vol. II al „I[storiei] 
Statului] R[us]», la pag. 165; ed. rusă) vede produs acest cuvânt de la loi 
(smoală) şi subînţelege prin acesta noţiunea de luntre acoperită cu smoală. 
În româneşte: loaibă=surcică, scândurică, bucată mare de lemn pentru 
plutit. 

4. METELNIC. Conform explicaţiei lui Karamzin (în capitolul 
despre „Pravda rusească”, în „I. St. R.») = grămătic (pisari-piseţ), de la 
[slavonescul] metiti [= a marca, a însemna]. În limba română mitelnic 
semnifică birnic, strângător de taxe, stabilite pentru judecăţi sau achitări; de 
la mită = dar, ciubuk, taxă vamală. 


5. NAVI sau NAVJE, întâlnite în Cronica lui Nestor. Întru explicare, 


vreau să atrag atenţia asupra următoarelor expresii româneşti, în cadrul 
cărora sensul depinde de cuvântul naiba, cu traducerea latinească conform 
Dicţionarului mai sus pomenit: du-te la naiba = abi in malam rem!; omul 
naibii = lurco scelestus, nequam; de cum naiba = quomodo ad tartaros? 

6. OBEJ, despre care Karamzin (în „I. St. R.”, vol. V, nota 103, pag. 
432) scrie: „Obej ili tjaglo zakliucealo tri sokhi»; apoi (în vol. VI, nota 171, 
pag. 386): „v sokhe bylo tri obji». În hrisoavele româ neşti de hotărnicie: 
obeji = lanţ pentru măsurarea unui câmp, în general; obju = dimensiunea 
unui câmp, pe care e în stare să-l culeagă (să-l strângă, să-l secere) un om, 
în cursul unei zile întregi. 

7. POGON. În româneşte pogon înseamnă: a) lungime a căii, pe 
care o poţi parcurge, fără a lăsa caii să se odihnească (staţie); b) postată de 
pământ prelucrat, având lungimea şi lăţimea de 24 de stânjeni. Karamzin 
(într-o notă la „I. St. R.») ia acest cuvânt nu drept noţiune de măsură; numai 
că, din cauza vitezei [scrisului? întocmirii acestei „scrisori»?], eu n-am 
putut găsi, iarăşi, locul acesta [unde-i vorba de „pogon»? etc.] 

8. POCLADNIC. În uricele româneşti pokladnik: a) în cele 
străvechi este numit astfel cel care are grijă de poclăzile cailor 
domnitorului: de la pocladă, cea care împodobeşte şeaua; b) în cele de mai 
încoace - acela care se îngrijeşte de depozitele Curţii, probabil de la 
slavonescul klad, kladovaja. Presupunerea lui Karamzin conţine o 
inexactitate. Complară] „I. St. R.”, vol. II, nota 411, pag. 239. 

9. __” „în româneşte pustiu înseamnă un loc viran, părăsit, de către 
un posesor-proprietar, drept pârloagă, „fără stăpân”, ca un obiect comun 
pentru căpătuire. În legislaţia poloneză: puscizna, despre care vezi la 
Lelevel, „Poczatkowe Prawodawstwo Polskie” (Warszawa, 1828), unde (la 
pag. 33) [vei găsi] observaţia profundă: „...puscizny i poszukiwanie 
wlasnosci droga puscizny, w prawodawstwie polskiem, nie malym iest do 
rozwazania przedmiotem...» Cuvântul-rădăcină (Stammsalbe) al acestei 
ziceri există în limba rusă; semnificația istorico-juridică a acesteia va fi 


probabil descoperită, prin eforturi şi ingeniozitate, în vechile obiceiuri 


ruseşti. 

10. ROGOZITISEA. Românescul (a) probozi sau, în limbajul 
poporan, (a) progozi [sic!] = a ocărî, a înjura; a (se) prob(g)ozi = a (se) 
certa. 

11. SCUT. La Karamzin (în nota 143, vol. II al „I. St. R.», la pag. 
85) = îmbrăcăminte. În româneşte: scut, scutec = a) văl, pânză, pelincă 
pentru copiii de leagăn; b) pelerină, înmânată, în trecut, de către domnitor şi 
moşieri, suspuşilor şi slugelor, în semn de slobozire, de unde aceştia aveau a 
se numi scutelnici (immunes). 

12. SMERD. În româneşte, drept adjectiv, smârd = cu miros greu, 
puturos, duhnitor; ca substantiv, smârd este numit un sătean fără vite şi 
plug, prin urmare, cineva care nu dispune de nici un fel de pământ, fie din 
cel de arat, de cosit sau păşunat. Karamzin (în cadrul examinării „Pravdei 
ruseşti”, cap. 3, vol. II al „I. St. R.») presupune că smârzii, în Rusia, aveau 
proprietate. 

13. STEPENJ. În [limba] română, stăpân [înseamnă] posesor; 
stăpânire [semnifică] guvern [=conducerea unei ţări]. 

14. UŞĂ. Karamzin („I. St. R.”, vol. II, nota 255, la pag. 144), din 
poloneza uszyca = Ranunculus Pratensis. Acest cuvânt s-a păstrat în limba 


română, chiar fără o vizibilă modificare în transcriere, potrivit alfabetului 


chirilic: ym> = uşă, în lecţiune latino-română. Sensul [latinesc] = 
Colchicum Autumnale (Linneus) [în italieneşte: uscio - uşă; uscire - a ieşi.] 

15. CISLO. În româneşte, cislă = a) strângerea [= adunare] de 
biruri; de unde cislaş = strângător de biruri (confr. Photino, Istoria vechilor 
Dacii [în elineşte], vol. III, Viena, 1819, pag. 545); b) consfătuire a unei 
obştii săteşti, în problema financiar-fiscală, poploran]: hai la cislă = 
mergem la întrunire; citaţie-chemare obişnuită, înştiinţare a stareişinei 
[=căpeteniei] săteşti (confruntă: vecje, koló, sejm). 

16. EZPb [=IAZ?]. La Karamzin (în nota 210, la vol. V al „I. St. 
R.») = loc special amenajat pentru prinderea peştelui. În româneşte, iaz = în 


general: eleşteu [= tău, iezer, bahnă etc.] 


Unele dintre cuvintele citate arată nişte aspecte noi, mai 
îndepărtare, de folos însă pentru cei ce întocmesc glosare; altele constituie 
un argument în favoarea faptului că limba română a păstrat, în sunetele-i 
neaoşe şi în semnificaţia ei originară, cuvinte ruseşti, dispărute deja din uz. 

Pentru etimologia istorică a unor nume slavone, limba română 
deţine o bogăţie nu mai puţin importantă, de altminteri ca şi sub aspectul 
lexicografic. În acest sens, sunt suficiente doar două exemple, [extrase] din 
[nişte] cronici [devenite] populare: 1) un rezumat al opiniei despre originea 
numelui Slavilor, [opinie] exprimată de către Miron Costyn, pe care prinţul 
savant D. Kantemir îl numeşte cel mai iscusit bărbat în treburi civile şi cel 
mai credibil cronicar al Moldovei; şi 2) un extras despre etimologia 
distincţiei boiereşti, [efectuat] din Istoria vechilor Dacii, întocmită de către 
serdarul din Moldova Dionisie Photino, în limba neogreacă, conducându-se 
exclusiv de unele mărturii de ordin [istoric] intern... 

Aşa cum ne dumiresc Cronicile româneşti, Boieria iniţial nu era o 
distincţie militară, [chipurile], pentru înverşunare în luptă [în original: za 
jarosti v boiu, adică: boiŞiarosti?], ci un rang [=dregătorie] civil al unei 
întregi pături de proprietari de pământ (=moşieri). Doar unul [Miron? 
Nicolai?] Costyn şi, pe urmele acestuia, Photino, derivă denumirea acestei 
calităţi pornind de la două cuvinte: boi are [poate şi: boii ară?] — care are 
boi [şi nu, nefiresc: boi are]; alţii - Ureche, Greceanu şi majoritatea: de la 
bouariu - păstor de boi. Principalul este faptul că creşterea vitelor 
[=vităritul] era proprietatea exclusivă a deţinătorilor de pământ, şi de aceea 
posesiunea de vite cornute mari [=bovine] deosebea această pătură înaltă a 
poporului de cele inferioare, care nu posedau o prioritate de pământ. 

Pentru exemplu [=exemplificare?], într-o scrisoare, pare-se, e 
suficient; posibil să fie prea mult; în acest caz, scuzaţi-l pe sâcâitorul 
Damian, care v-a oferit zama sa de peşte românească. Al Dvs. ş.c.l. 

Harkiv. Alexandru de HÂJDĂU, 
Basarab. 


| Aleksandr de HIJDEU, 


Bessarab.] 


(„Teleskop”, 1833, nr. 8, p. 
491-499; după care, la p. 500-526, 
urmează textele: „Cântecelor 
poporane româneşti», „Traducerea 
rusă», cu dedicaţia: „Excelenței 
sale, prinţului G.M. Cantacuzino», 


şi comentariile.) 


Traducere din ruseşte: Pavel 


BALMUŞ. 


LITERAŢI DIN BASARABIA 
„Intraţi fără teamă, căci şi aici 


sunt zei...” 
HERAKLIT 


Literaţii din Basarabia pot fi împărţiţi în două categorii: unii au 
învăţat în şcolile moldoveneşti şi valahe, sub nemijlocita influenţă a Patriei; 
alţii şi-au făcut studiile în străinătate. Cei dintâi se disting prin faptul că 
exprimă, prin gând şi cuvânt, în chip veridic, caracterul populaţiei 
băştinaşe; cei din categoria a doua sau întrupează în formă naţională idei 
străine, sau redau în sunete străine gânduri scumpe inimii. Cu toate că 
lucrările şi ale unora, şi ale altora continuă încă să rămână, în bună parte, 
sub formă de manuscris; dar, drept dovadă că şi aici sunt zei (iar acolo unde 
sunt zei, după o spusă moldovenească, numaidecât îşi vâră coada şi cei cu 
coarne), mă încumet a vă prezenta un tabel nominal de literați din 
Basarabia. 

I. BALLY ANGHEL, moşier, doctor în jurisprudenţă şi cavaler; a 
învăţat în Italia şi în Franţa; cunoaşte greaca veche şi elina [neogreaca], 
latina, germana, franceza, italiana şi moldoveneasca [>româna]. Studiul lui 
de istorie a legilor moldoveneşti şi [a sa] „Privire asupra regiunii Basarabia, 
sub aspect politic», scrise în limba franceză, încă n-au fost editate. 

II. BEYDEMAN GHEORGHE, fost funcţionar de cancelarie pe 
lângă Consiliul Suprem al Basarabiei (actualmente desfiinţat), şi-a făcut 
studiile la Iaşi; este versat în domeniul limbilor: neogreacă, franceză, rusă. 
A tradus din franţuzeşte câteva povestiri. Păcat numai că a dat greş la 
selectarea bucăţilor literare. 

IV. DONICI ALEXANDRU, moşier, podporucik [=sublocotenent?] 
în retragere; a învăţat la Sankt-Petersburg, în corpul de cadeți. A pregătit 
pentru editare tălmăcirea în moldoveneşte [=româneşte] a „Fabulelor” lui 


Krylov, notabile prin păstrarea tuturor splendorilor originalului, căci a reuşit 


să surprindă cu dibăcie ideile fabulistului rus, şi fiecare lucrare tradusă a 
înveşmântat-o în neprefăcutul pitoresc naţional. În prezent, lucrează la 
tălmăcirea poeziei [=poem?] a lui Puşkin, „Ţiganii”. 

III. GHINKUL [=HÂNCU], IACOB, fost inspector al şcolilor 
lankasteriene din Basarabia; a absolvit Seminarul Teologic din Chişinău. El 
a întocmit „Bazele gramaticii limbii moldoveneşti [=române]”, întemeiate 
pe principiile celei generale, şi a purces la alcătuirea unui „Dicţionar 
moldovenesc-rusesc» [din 18277] 

VII. MARŢELLA ŞTEFAN, consilier de colegiu; a învăţat în 
Moldova [=în Principatul Moldovei] şi în Valahia; cunoaşte limbile: 
neogreacă, franceză şi rusă. Pe lângă cărţulia despre Grecia, a editat o 
„Gramatică Română”, lipsită, hotărât lucru, de orice calităţi. 

VI. KUNIŢKII PETRU, protoiereu, decorat cu mitră, şi cavaler. A 
tipărit o „Scurtă descriere statistică a Regiunii Basarabia”, care prezenta, pe 
vremuri, interes; a inserat, de asemeni, o informaţie 

„Despre cioclii din Moldova”, în „Revista Societăţii Philantropice”. 
Dintre discursurile lui sunt de notat: Cuvânt funebru, la înhumarea 
exarhului Gavriil [Bănulescu-Bodony], precum şi Cuvântarea rostită cu 
prilejul inaugurării, la Odessa, a unui monument al ducelui de Richelieu. 

VIII. (NESTEROVICI) IRINEU, arhiepiscop, fost rector al 
Seminarului Teologic din Chişinău, a editat prima Gramatică rusească 
pentru moldoveni; a tradus în ruseşte „Gramatica moldovenească [de fapt: 
valahă]” a lui de Marki [Antonius]; a întocmit o descriere a vieţii exarhului 
Gavriil, întemeietorul şcolilor în Basarabia, şi s-a distins prin unele predici 
moldoveneşti, îndeosebi prin cele rostite la începerea alegerilor nobiliare. 

V. (JUMINSKII) ANTONIE, egumen, fost inspector al Seminarului 
Teologic din Chişinău; şi-a făcut mai întâi studiile la Chişinău, apoi la 
Academia Teologică din Kyiv. El începuse a întocmi un „Curs al culturii 
scrise moldoveneşti” şi a adunat materiale cu privire la istoria Moldovei; a 
compus, de asemeni, versuri religioase, în moldoveneşte (imnuri). 


XIII. IANOV IEREMIA, moşier, asesor de colegiu; a învăţat în 


Moldova [adică în Principatul Moldovei]. El a tradus în limba rusă toate 
legislaţiile moldoveneşti, cărora li s-a acordat vigoare obligatorie în 
regiunea Basarabiei. 

IX. STAMATY CONSTANTIN, moşier; a învăţat la laşi; este 
versat în domeniul limbilor: greacă (veche şi nouă), franceză şi rusă. 
Excelenta sa traducere în moldoveneşte [=româneşte] a odei lui Derjavin, 
„Dumnezeu”, a fost tipărită de el [?] în „Albina Românească» [nr. 12, din 
20 februarie 1830, drept traducător figurând, însă, N. Dimachi], [ziar] ce se 
editează în Iaşi. În plus, el a mai tălmăcit multe fragmente de romane şi 
poezii, de Delavigne, Lamartine, Victor Hugo, Nodier, Balzac şi Byron (pe 
acesta din urmă - prin intermediul unei traduceri franţuzeşti). Principalul 
merit al domnului Stamaty constă în faptul că el posedă perfect limba 
moldovenească [=română], ajungând a pătrunde vigoarea istorică a acestei 
limbi, şi alege pentru tălmăcire artistică, de fiecare dată, obiective dificile. 

X. STURDZA ALEXANDRU, moşier, consilier intim şi cavaler; 
studiile şi le-a făcut în Germania. Lucrarea sa „Privire asupra universităţilor 
germane” este dată uitării; cărțulia despre pronunţarea limbii greceşti nu 
prezintă un prea mare interes; alcătuirea „Despre ortodoxie” este scrisă în 
spiritul secolului al XVII-lea. 

XI. FILATOV CONSTANTIN, tălmaci la Judecătoria civilă 
regională din Basarabia; a învăţat la Chişinău. A tradus din Kocetov, 
„Particularităţile învăţăturii active a religiei”; din preasfinţitul Philaret 
(mitropolit al Moscovei), „Katehizisul”, din ruseşte; şi din Lincourt, 
„Amintire despre împăratul [rus] Aleksandr Blagoslovitul”, din franţuzeşte. 
Este predispus la autoromanie, de unde rezultă şi plagiatele. Drept mărturie 
în acest sens poate servi şi recentul discurs „Despre educaţie», tipărit sub 
numele său, rostit [însă] cândva, la adunarea festivă a Pensionului [pentru 
copiii] de nobili de pe lângă Seminarul Teologic din Chişinău nu de dânsul, 
ci de către un alt elev. 

XII. HÂJDĂU THADEU, moşier, locotenent major austriac şi 


cavaler; şi-a făcut studiile în Polonia şi în Austria, învățând la facultatea de 


drept [la Universitatea din Krakow?]. Pe lângă dramele şi comediile lui 
Kocebue, editate de el însuşi, în două volume, în limba polonă [la Luck, în 
18032], şi alte câteva ode patriotice, în foi aparte [volante?], a tradus în 
polonă legile moldoveneşti, adunate de Andronache Donici, şi a întocmit o 
antologie latinească din „bazilicile» care au în Moldova putere de lege. 


11 martie 1835, satul Cristineşti. 


Dintr-o scrisoare a lui Al. 
HÂJDĂU. 

„Teleskop”, 1835, nr. 4, p. 
610-614. 


X k Æ 


RĂSPUNS LA ARTICOLUL, PUBLICAT ÎN NR. 44, PARTEA 
A XI-A A REVISTEI „PETERSBURGSKII TYGODNIK» 


(SĂPTĂMÂNAL) 

În nr. 4 al revistei „Teleskop” din anul curent a apărut un extras din 
scrisoarea mea întitulat „Literaţi din Basarabia”. Un oarecare recenzent, 
fără nume (probabil, din cercurile unei gazete poloneze), s-a gândit să 
publice în revista „Petersburgskii Tygodnik”, în numărul de vineri, 7/19 
iunie, la p. 256, o referire cu privire la acest articolaş, referire dintre cele 
mai stranii, ciudate şi extraordinare, din câte au apărut cândva în lumea 
jurnalisticii: „mult zgomot pentru nimic». E greu să dai un răspuns închegat 
şi sistematizat la aşa ceva. 

1) Acest autor anonim susţine, că Thadeu Hâjdău, cunoscut mai 
ales pentru traducerea în rusește din poloneză a „Istoriei legislaţiilor slave” 
a d-lui Maciejowskii, a publicat, în „Ieleskop”, „Tabelul literaţilor din 
Basarabia”. Răspund: 

a) Acest articolaş l-am scris eu, fiul lui Thadeu Hâjdău, şi, la sfârşit, 


se menţionează, cu caractere grase: (Dintr-o scrisoare a lui Al. Hâjdău); 


opera pomenită a d-lui Maciejowski tot de mine este tradusă, la invitaţia 
autorului, şi în curând va fi dată la tipar şi pusă în vânzare, fapt care a fost 
anunţat clar: în „Warszawski korrespondent”, în „Jurnal Ministerstva 
Narodnogo Prosveşcenia”, în „Molva”, „Severnaia Pcela” şi chiar în 
„Tygodnik”. De unde s-a luat o atare mistificare? Probabil că foile 
„Tygodnik”ului, care apar în fiecare vineri, se întocmesc potrivit zicalei 
[ruseşti] „semi piatniţ na nedele” [adică: uite popa - nu e popa?]. 

2) Acelaşi autor anonim extrage din articolaşul meu numele 
literaţilor din Basarabia. Nu-i lipsit de interes să vezi, ce mai meşter este el 
în a citi rusește: „Ghinkul” e transformat în „Ghenluel”; 

„Nesterovici” devine „Nesterowskij” (cu îndrăgita terminaţie veche 
polonă „-skij”). Juminskij” a devenit Juminowskij”. Nimic de spus: 
făcătorul acesta de minuni va întoarce pe dos pe oricine doreşte, făcând din 
acesta şi vârcolac şi strigoi, bravo lui! 

3) Mai departe, el se delectează observând, că numărul de ordine nu 
vine la rând; de exemplu, mai întâi, la numele „Donici”, e pusă cifra 
[romană] IV; apoi, la numele „Ghinkul”, stă cifra III; pe urmă, lângă 
„Marţella” stă VII ş.a.m.d., şi nu se poate dumeri, de ce s-a procedat aşa? 
pasămi-te, chipurile, „fără cauză (rog să luaţi aminte: urmează o descoperire 
de o noutate importantă!) nu există nimic pe lume”. Totul se explică cât se 
poate de simplu. Întregul secret constă în faptul că recenzentul anonim nu 
cunoaşte „Abecedarul rusesc”, iar aceste abecedare [=bukvari] pot fi 
cumpărate ieftin, precum se spune, la Petersburg, la orice talciok, şi la 
Berdicev s-ar fi tipărit chiar şi un Russki elementarh dla polakow. Ultimul 
elev îşi va da seama, că în articol numele sunt distribuite nu în ordine 
alfabetică, şi, de aceea, pentru a nu culege articolul din nou, sunt repartizate 
cifre pe lângă nume; astfel, bunăoară, „G” în ordinea alfabetică [rusă] este 
înainte de „D”, cu toate că „Donici” se află mai [pre]sus de „Ghinkul”, din 
care cauză înaintea celui dintâi stă cifra IV, iar înaintea celui de al doilea: III 
ş.a.m.d. Ce să-i faci, s-a mai amuzat şi el, drăguţul, dar şi pe noi, slavă 


Domnului, ne-a distrat un pic. 


4) Tot dânsul, cel fără de nume, mă ia peste picior, pentru a-i fi 
numit pe literaţii din Basarabia „zei”, făcând referire la proverbul românesc: 
„unde sunt zei, numaidecât îşi vâră coada şi cei cu coarne”, şi mă mustră, de 
ce adică nu fac deosebire între aceste fiinţe atât de opuse unele altora. Mai 
întâi, eu nu i-am numit pe literaţii din Basarabia nici „zei”, nici 
„încormoraţi” şi se prea poate că am provocat această deşartă temere prin 
aluzia ce am făcut-o la un motto-u din greceşte (blestemată fie greceasca 
aceasta! o adevărată „apă tulbure în nourii cereşti”); în al doilea rând, am 
arătat gradul de însemnătate a fiecărui nume, pe scurt, aşa cum am crezut de 
cuviinţă, în scrisoare. De altminteri, noi, cei din Basarabia, într-adevăr 
avem printre literați „zei”, în sensul, în care a folosit acest cuvânt genialul 
Novalis; bunăoară, A.D. Donici a creat la moldoveni fabula cea poporană, 


A. 


originală, plină de viaţă, minunată. În schimb, „Tygodnik”, în rândurile 
recenzenţilor săi fără nume, are „draci”; pentru că ce înseamnă un „drac”? - 
nu un „minciunos» şi „tatăl minciunii», potrivit definiţiei evanghelice? 
Scuzaţi! E spus cam zgrunțuros, dar parcă nu este mai bine, decât să 
înveleşti adevărul în cuvinte frumuşele? 

5) În sfârşit, în articolul din „Tygodnik” se spune: „...dl. Hâjdău 
zice despre sine următoarele: „H.A. moşier („obywatel? pare-se, mai 
adecvat e să fie tradus prin cuvântul „dziedzi€”? ş.a.m.d.)” De unde s-a luat 
litera aceasta „A”, în loc de „u”? Poate că recenzentul citeşte cu ochii mijiţi 
sau, se prea poate, el vede uneori dublu? Eu nu înţeleg sensul celor două 
semne de întrebare, puse între paranteze, deşi ştiu că ochii companiei 
cinovniceşti, când văd un solicitant, se transformă pe dată în semn de 
întrebare. ÎI sfătui pe recenzent să citească remarca făcută de Ludwig 
Burne, pentru recenzenţii microscopici: „Als kritiche Laconismen, sind 
auch die Fragezeichen zu tabeln; wenn ein Rezenzent sich iiber etwas 
wundert, der etwas bezweifelt, dann Soll ey dieses deutlich heraussagen, 
und es nicht blos pantomimisch zu erkennen geben” (adică: „În calitate de 
laconisme critice, până şi semnele de întrebare pot fi obiect de reproş; când 


un recenzent se miră de ceva, când se îndoieşte de ceva, trebuie să exprime 


acest lucru în mod desluşit, dar nu să-l facă cunoscut printr-o pantomimă 
deşartă”). 

Şi încă un cuvinţel. Anonimul recenzent, aflând că în Basarabia 
sunt 13 literați, observă (neglumind), că numărul acesta se socoate funest, 
chiar şi „la masa rotundă”. Deja acest număr s-a micşorat: 1) Anghel Bally 
părăseşte cu totul Basarabia şi se mută cu traiul în Moldova [în Principatul 
Moldovei]; 2) Tatăl meu, Thadeu Hâjdău, a încetat din viaţă pe data de 12 
octombrie trecut. Prin urmare, rămâne cifra XI. Dar dacă dl. Fărădenume va 
binevoi cândva să vină pe la noi, la masa rotundă a literaţilor din Basarabia 
i se va acorda cu dragă inimă locul lui Juda Iscariotul. 

7 noiembrie 18352 


or. Camenița [Podoliei]. 


Alexandru HÂJDĂU. 


CU PRIVIRE LA ÎNTOCMIREA CLASIFICĂRII 
IDIOMATICE A PLANTELOR CARE CRESC LIBER 
ŞI A CELOR CULTIVATE ÎN REGIUNEA 
BASARABIEI 


(Scrisoare către A.S. Sturdza, vice-preşed. al Societăţii Agricole) 


Stimate Domn! 

îndeplinind voia Excelenței Voastre, prezint spre examinare So- 
cietăţii Agricole din Sudul Rusiei Clasificarea idiomatică a plan- telor care 
cresc liber şi a celor cultivate în regiunea Basarabiei, clasificare alcătuită de 
mine. În calitate de moşier basarabean, simt nevoia arzătoare de a cunoaşte 
mai îndeaproape natura ținutului, în care, prin rangul şi situaţia mea, sunt 
dator să fiu producător; această cunoaştere este pentru un agronom ceea ce 
pentru un om de condei constituie gramatica. Să dea Dumnezeu ca în patria 


mea să se generalizeze cât mai curând noţiunea despre importanţa agri- 


culturii, noţiune pe care a exprimat-o [cândva] Cicero: nihil hac scientia 
melius, nihil uberius, nihil libero homine dignus [adică: Nimic nu e mai bun 
decât ştiinţa, nimic mai rodnic, nimic mai demn de un om liber]. Să dea 
Domnul să vină şi pentru noi vremea, care era cândva doar în Roma antică, 
unde, după mărturia lui Cato, virum bonum cum laudabant: bonum 
agricolam, bonumque colonum [adică: Bărbatul bun era lăudat ca agricultor 
bun şi ca un colon bun]. 

— Aceasta-i rugăciunea mea de dimineaţă şi de seară. 

Prin titlul „Clasificarea idiomatică a plantelor”, eu deosebesc 
clasificarea mea de cea sistematică; aceasta este o colecţie şi o stabilire a 
denumirilor poporane ale plantelor. Pentru ca, în loc de o judecată dreaptă, 
să nu nimeresc sub ploaia bârfelilor, ţin să arăt momentele principale, din 
care rezultă calitatea esenţială, interioară a unei asemenea clasificări. Ele: 

1) Completează istoria şi filosofia limbii. 

S-a observat, că terminologia, întocmită în mod artificial de către 
oamenii de ştiinţă, complică răspândirea cunoştinţelor ştiinţifice în popor; şi 
acest lucru nu-i de mirare, pentru că poporul nu asimilează nimic 
întâmplător şi arbitrar. Doar terminologia, care s-a format în mod firesc în 
rândul poporului însuşi, poate generaliza aceste date, şi anume de atâta 
spunea Platon, că numai cuvântul care trăieşte este un cuvânt viu. Pentru a 
avea succes în popor ştiinţele naturii, trebuie să se cerceteze neapărat 
denumirile poporane ale mineralelor, plantelor, animalelor şi fenomenelor 
naturii. Atunci numai limba va fi un promotor al ştiinţei în înţelegerea şi în 
viaţa poporului şi numai ea va apăra interesele ştiinţei în popor; atunci 
nomenclatura livrescă nu va mai fi păstrată asemeni unei mumii. 

2) Explică statistica şi istoria caracterului indigen şi a mutaţiei 
plantelor. 

Lumea fitonomică are şi ea o geografie a sa, dar nu de aceea pe care 
o are lumea politică; limitele geografice ale perioadelor unor specii de 
plante nu suferă schimbări nici după sistemul rotunjirii, nici după sistemul 


echilibrului; ele sunt statornicite, odată şi pentru totdeauna, de către climă şi 


geonomie. Denumirile poporane ale plantelor, mai ales ale celor cultivate 
sau ale celor care din cultivate au trecut în lumea plantelor sălbatice, arată: 
de unde a trecut specia respectivă sau de cine a fost adusă? în privinţa 
plantelor sălbatice, ele pot conţine indicii cu privire la locul de naştere, la 
punctul în care o plantă sau alta s-a adaptat mai bine. Uneori denumirea 
plantei arată de unde este preluată folosirea ei. De exemplu, grâul, denumit 
de mine tripticum epeiroticum, se mai numeşte arnăut, adică albanez; 
hordeum hexastichon (Linn.) se numeşte roman sau românesc; hordeum 
nigrum (Linn.) se numeşte cu numele tătăresc de cipla-arpax: brassica 
oleracea (Linn.); liciniata - polonez; capitala - german. Apoi urmează 
astragalus austriacus (Jacq.); panonicus (W. Et K.) se numeşte planta 
ardeleană ori transilvăneană; equisetum arvense (Schkur.) se numeşte sască, 
adică cipească; heracleum spondilium (Linn.) - codreană sau fălciană, iar 
elymus sabulosus (M. Bibers) - bugeceană... 

3) Dezvăluie înţelepciunea poporului în ceea ce priveşte fitognozia, 
bazată pe experienţa străveche. Înţelepciunea aceasta are atingere cu: 

a) Fitologia sau botanica. Poporul simplu denumeşte câteodată o 
plantă cu mai multe denumiri, iar alteori cu o singură denumire cuprinde 
mai multe plante, care aparţin nu numai unor specii diferite, ci se raportă şi 
la perioade diferite. Primul caz poate atrage luarea aminte a naturalistului, 
la cea dintâi examinare a plantei, care poartă mai multe denumiri, deoarece 
în limba poporului nu există nici vorbe goale şi nici de prisos; şi acesta, 
desigur, va reuşi să descopere multe deosebiri sau varietăţi curioase, care 
până atunci nu fuseseră observate şi descrise. În al doilea caz, naturalistul 
poate proceda la cercetarea sistemului poporan de clasificare a plantelor; 
iată o sarcină-problemă pentru consideraţii profunde!... 

b) Medicina. Poporul simplu a ajuns să deosebească, prin denumiri 
diferite, plante care au legătură cu dietetica, terapia şi farmacologia sau aşa- 
zisele plante „oficiale”. Din aceste denumiri rezultă forţa medicală de 
tămăduire pe care o au plantele. Cât folos ar trage ştiinţa medicală de pe 


urma cercetării mijloacelor ajutătoare, utilizate de poporul simplu la unele 


boli! Temelia. medicinii poporane este exprimată în zicala fieru-l ciocănesc 
cu fierul; acesta e un element homeopatic. De pildă, belladona este numită 
ciumăfaie, de la acţiunea asupra ciumei, observată şi de către Martin Lange, 
în cartea „Rudimente doctrinae de peste, quibus additae sunt observationes 
pestis 'Transsylvanicae» (Offenbach, 1791). Stramonium se numeşte 
nebunăriţă, de la întrebuinţarea, în caz de nebunie şi de epilepsie, lucru 
despre care este interesant de confruntat în tratatul „De stramonii usu in 
malis convulsivis”, editat la Uppsala, în 1773. O fiertură din rădăcini de 
vitis vulpinae se dă, în caz de friguri, şi de aceea specia aceasta de viţă de 
vie poartă denumirea de vie de friguri; despre folosul pe care-l aduce vinul, 
în cazurile de friguri acute, vorbeşte Crivellati, în al său „Trattato dell'uso e 
mode di dare il vino nelle febri acute», tipărit la Roma, încă în 1600. 

c) Economia şi tehnologia. Din denumirile poporane ale plantelor 
putem deduce utilizarea lor în economia de toate zilele, chiar şi modul 
acestora de cultivare. Lucrul acesta se referă, îndeosebi, la denumirile de 
cereale şi de plante colorante. Despre primele voi nota că Zea mays este 
denumită. ca un fel de kõőþ exnrxn, cu pâine, păpuşoi, din latinescul papa, 
care are două semnificaţii: cibus puerilis şi puls gluten farreum, este de 
ajuns să compari notiţa lui X. Manetti, „Delle specie diverse di Strumente e 
di pane, siccome della panizzatione” (Fiorenza, 1760), cu cea a lui Lud. 
Mitternacher, „Elementa rei rusticae” (vol. III, Buda, 1794), pentru a ne 
convinge, cât de greşit judecăm despre însuşirea nutritivă a acestei plante. 
Trebuie să atragem atenţia în mod deosebit la cerealele sălbatice, cu care 
natura însăşi însămânţează pajiştile şi stepele în Basarabia; cunoaşterea lor 
poate arăta săteanului nevoiaş, în anii de foamete, cel mai sigur mijloc 
pentru hrănirea lui. Digitaria sanguinalis (Hall.) se numeşte pânişoru; 
festuca fluitans (Linn.) poartă denumirea de grâuşorul dulce; secale 
sylvestre (Host.) se cheamă grâuşoru” vădănii şi pâine sălbatică. Din păcate, 
în această Scrisoare nu pot să-mi expun ideile despre acest important articol 
al agriculturii. Voi indica, în sfârşit, şi câteva denumiri de plante colorante: 


gălbinărica - tinctoria seratula; rădăcină roşie-scumpie - rhus coriario; roibă 


- rubia tinctorum... 

Folosul exterior al clasificării idiomatice a plantelor îl va simţi bine 
naturalistul călător, medicul şi farmacistul din partea locului, care adesea 
vor avea nevoie de ajutorul şi îndrumarea indigenilor. Colectând şi stabilind 
denumirile poporane... ale plantelor, eu am avut în vedere şi folosul interior, 
şi pe cel exterior. Reuşi-voi oare să aduc măcar vreunul [dintre acestea]? 

La prezenta scrisoare eu anexez, în calitate de prim articol, cea 
dintâi parte, care include în sine denumirile poporane.3 Cel de-al doilea 
articol va fi constituit din partea a doua, în care sunt clasificate denumirile 
sistematice ale plantelor. Această parte voi avea onoarea a o prezenta 
ulterior. Între timp, intenţionez să mă ocup de punerea în ordine a 
însemnărilor mele, din care urmează să se constituie Flora basarabeană 
completă. Aici sunt descrise de mine amănunţit unele specii noi, sunt 
indicate multe modificări sau varietăţi ale plantelor, şi, pe lângă fiecare 
plantă, este arătată întrebuinţarea ei poporană, medicală, economică sau 
tehnologică. De câteva ori, am fost pe cale să închei această lucrare; dar 
fiecare nouă plimbare botanică m-a făcut să-mi amintesc de aforismul lui 
Hipocrate: 3 ge peux3 MGKT34. 

Doresc din suflet, ca îndeletnicirile mele să se bucure de 
încuviințarea Societăţii agricole din Sudul Rusiei. Dacă pot fi de folos 
acestei mult stimate Societăţi, Excelenței voastre îi rămâne doar să-mi 
ordone, şi eu voi îndeplini cu sârguință şi exactitate fiecare însărcinare a 
Societăţii; şi dacă Societatea mă va onora cu îngăduinţa de a fi în 
corespondenţă activă cu ea, eu voi prezenta, din când în când, spre judecata 
unor bărbaţi ai Experienţei şi ai Raţiunii părerile mele despre diferite 
articole ale agriculturii basarabene. Indic punctul de plecare al 
îndeletnicirilor mele în această privinţă. 

Nimeni nu va contesta sau, cel puţin, nu se va încumeta să conteste 
faptul că, pentru soluţionarea unor sarcini ale agriculturii, ca ştiinţă şi artă, 
trebuie să urmăm sfatul lui Varrone: non aleam, sed rationem aliquam. 


După o analiză multilaterală a noţiunii generale, am ajuns, între altele, la 


convingerea, că ideea caracterului poporan, care a început, în zilele noastre, 
să se generalizeze într-un făgaş real al vieţii cunoaşterii şi al vieţii artistice a 
omenirii, trebuie luată ca bază şi în agricultură; în caz contrar, aceasta va fi 
doar fantezie ori scolastică. Parcă puţini sunt agricultorii, care îşi ţin 
gospodăria ca şi cum ar fi căutătorii quadraturii cercului? Ori mai puţini 
sunt de aceia care, prin îndeletnicirile lor, ne amintesc de nişte abecedare 
care au a se abate de la regula stabilită de ele însele? Ştiinţa şi arta 
agriculturii se vor dezvolta în voie şi nestingherit, se vor răspândi lesne şi 
repede în mijlocul poporului doar atunci, când se vor baza pe elementele 
poporane. Drept regulă, în îndeletnicirile mele legate de agricultura 
basarabeană, am folosit cuvintele de aur ale lui Shakespeare: „Speak of me 
as I am»5. Felul cum va fi primită întâia mea lucrare va hotărî soarta 
viitoarelor preocupări ale mele; şi, de aceea, aştept părerea Excelenței 
voastre şi a Societăţii, cu o oarecare sfială involuntară: „Le premier pas... 
que ont fait dans le monde / Est celui, dont dépend le reste de nos jours”6. 

Dacă primul meu articol va fi onorat cu publicarea în „Foiţele» 
editate de Societate, mă încumet să rog, ca acesta să fie tipărit pen- tru mine 
aparte, în câteva exemplare [=extrase?]. Eu le voi comu- nica [pe acestea] 
naturaliştilor cunoscuţi din Valahia, Moldova, Basarabia şi Bucovina; 
observaţiile acestora la articolul meu vor contribui la perfecţionarea lui 
continuă din partea mea. 


Alexandru HÂJDĂU. 


(„LISTKI, izdavaemye 
Obşcestvom Seliskogo 
Hozeaistva...”, nr. 1, Odessa, 1836, 


p. 38-48.) 


ADUCERE AMINTE DESPRE GLORIA DIN 
TRECUT A MOLDOVEI 


Scumpii noştri copii! Ziua de astăzi trebuie să rămână mereu vie în 


amintirea voastră. Voi încheiaţi, dimpreună cu anii copilăriei voastre, cursul 
de învăţătură primară, în corespundere cu vârsta atinsă acum. Şi în faţa 
voastră se deschide un tărâm al unei noi acti- vităţi, pe potriva vârstei unor 
adolescenţi. Calea parcursă de voi până acum a fost presărată doar cu flori; 
şi voi aţi mers pe acest drum distrându-vă şi hârjonindu-vă mai mult, pe 
acesta. Acuma, însă, voi păşiţi pe o cale spinoasă şi, fără osteninţe şi 
sforţări, fără munci anumite, voi nu veţi reuşi să o parcurgeţi tot atât de 
lesne. Până acum, îndrumătorilor voştri nu le-a fost greu să vă suprave- 
gheze, să vă îndrepte orice pas al vostru pe calea cea bună; voi aţi trecut din 
cercul familiei în cel al şcolii, aidoma unor îngeraşi, cu o curăţenie 
copilărească a minţii, cu o inimă de copii naivi, şi învăţătorilor voştri le era 
suficient să meargă cu voi prieteneşte, mână în mână, pe drumul pe care vă 
ducea însăşi natura vârstei voastre, anume a vârstei pentru care cerul este 
cel mai aproape. Odată cu intrarea voastră în vârsta adolescenţei, educaţia 
voastră devine mult mai complicată şi mai grea; de aici încolo, îndrumătorii 
voştri vor trebui să vi se opună tot mai mult şi mai insistent, să ducă o 
necontenită luptă cu voi, pentru a domoli prea aprinsele porniri ale inimii 
voastre, să tempereze curiozitatea în plus a minţii voastre şi, astfel, să vă 
păzească de înrâurirea unor alarmante noţiuni ale veacului nostru şi de 
unele pasiuni ale vieţii de astăzi. Până acuma voi v-aţi dezvoltat egal de 
involuntar, sub stăpânirea naturii; de acum înainte, natura se va supune deja 
gradului de pricepere, simţire şi experienţă ale voastre, şi fiecare dintre voi 
va porni să-şi formeze înclinațiile şi moravurile sale. Aceasta-i o perioadă 
de trecere critică de la cunoaşterea naturii la autocunoaşterea voinţei, care 
desparte brusc copilăria de adolescenţă şi educaţia primară de cea 
superioară. 

lată în ce timp vă despărțiți voi de această şcoală, şi tocmai de 
aceea ziua de astăzi trebuie să rămână mereu în amintirea voastră, ca o 
ultimă zi a celei mai frumoase şi fericite vârste a unei vieţi de om; pierderea 
acesteia voi nu o simţiţi încă, dar noi, care de mult am trăit-o, ducem dorul 


şi oftăm după dânsul, după veacul nostru de aur, după această cu adevărat 


cerească părticică a vieţii noastre pământeşti. Ne despărţim de voi cu părere 
de rău; voi aţi fost doar obiectul dragostei şi grijilor noastre, şi voi aţi 
îndreptăţit mereu grijile şi străduinţele noastre pentru voi. Cu şi mai mare 
părere de rău ne despărţim noi de voi, fiindcă ne luăm rămas bun într-o 
vreme atât de critică pentru voi, iar onoarea acestei instituţii [de învăţământ] 
şi succesul speranţelor noastre, dimpreună cu planurile întregii societăţi 
pentru un viitor mai bun, este în dependenţă de activitatea voastră de mai 
departe, iar nouă ne este îngăduit a ne teme pentru voi, ca nu cumva, în 
freamătul iute al tinereţii, în această mare furtunoasă de pasiuni, să fie 
atrase în prăpastie însuşirile paşnice ale sufletului vostru de copil, ca nu 
cumva o eclipsă de soare, în amiaza vieţii voastre, să întunece acei zori 
minunaţi de dimineaţă, revărsatul cărora noi l-am întrezărit în copilăria 
voastră. Asemeni unui bun grădinar, care creşte o plantă cu dragoste şi cu 
speranţă, văzând cât de minunat se dezvoltă această primăvară şi care se 
teme ca nu cumva vreo arşiţă de vară sau vreun frig de iarnă să se atingă, 
prin influenţa lor omorâtoare, de acest scop al grijilor şi preocupărilor sale, 
noi vă încredinţăm Providenţei Dumnezeieşti, acestui misterios educator al 
sorții obşteşti a poporului şi al destinului în parte al fiecărui om, dimpreună 
cu o caldă rugăciune, pentru a vă dărui vouă duhul minţii şi al cunoaşterii, 
întru deosebirea a ceea ce este de folos de utilul amăgitor, duhul puterii şi al 
tăriei, spre depăşirea-înfrânarea farmecelor ademenitoare ale lumii şi ale 
acestui veac. La despărţire, ca îndrumare, vă adresăm sfatul Sfintei Scripturi 
din „Cartea întâi a Macabeilor» [cap. 2, versetul 51]: „Aduceţi-vă aminte de 
lucrurile părinţilor voştri, pe care le-au făcut întru veacurile lor, şi veţi lua 
mărire şi nume vecinic» [şi voi înşivă]. 

Ţin să mă adresez mai ales către voi, virtuoşi copii ai Ţării 
Moldovei! Voi ne sunteţi mai aproape de cât alţii şi mai înrudiţi inimii 
noastre şi din simplul motiv că dintre toate legăturile cetăţeneşti relaţia de 
patrie comună este cea mai aproape şi a îmbinat prezentul nostru cu viitorul 
vostru într-un tot unic şi de nedespărţit, prin mijlocirea aflării noastre în 


unul şi acelaşi loc; iar simţul cetăţeniei, aşa cum spunea un adânc gânditor, 


se face şi mai trainic pe pământul ce se cheamă baştină. Şi iubirea de patrie 
este posibilă doar cu condiţia unei dragoste faţă de locul unde te-ai născut. 
Şi pentru că această şcoală este menită mai ales băştinaşilor, iar scopurile de 
bază ale acesteia sunt îndreptate întru răspândirea unei educaţii sănătoase 
civile, în locul, în care şi-a început existenţa şi activitatea, cei născuţi pe 
pământuri străine vin încoace, pe un scurt timp, aduşi de întâmplare şi nu 
din datorie, ca apoi, asemeni unor păsări călătoare, să se întoarcă la baştina 
lor, poate că neonorând măcar printr-o aducere aminte recunoscătoare ţara 
noastră [ Moldova, implicit Basarabia]. 

Vouă, copii băştinaşi, vă atrag luarea aminte asupra unor fapte ale 
înaintaşilor noştri, asupra unor mari oameni ai Țării Moldovei, ca la nişte 
pilde demne de a fi urmate de voi, ca, amintindu-vă de gloria poporului 
nostru, să vă puteţi întări sufleteşte; şi, depăşind-o pe aceasta, să reuşiţi voi 
înşivă a fi proslăviţi în amintirea generaţiilor noastre viitoare. Ţineţi minte 
că fără de istorie nu există patrie; fără dragoste pentru istorie nu poate fi 
dragoste de patrie. 

Dacă va fi să numere zilele străvechi ale poporului nostru, 
cercetătorul nepărtinitor, pornind de la bilanţul evenimentelor prin care s-a 
exprimat destinul Moldovei, va ajunge la o concluzie istorică, în sensul că 
acest popor al nostru a fost mereu năpăstuit de soartă, dar n-a încetat măcar 
pentru o clipă să fie virtuos. Numai din cauza unor împrejurări exterioare şi 
nu dintr-o lipsă a unei forţe interioare, noi n-am reuşit să urcăm pe acea 
treaptă a civilizaţiei pe care se află în prezent restul Europei, însă istoria 
noastră demonstrează că, în râvna de a ne cultiva, noi n-am cedat nimănui. 
Chiar şi în cele mai tulburi epoci. 

Domnitorul Moldovei Alexandru cel Bun, cel care a primit coroana 
împărătească de la Andronik Paleologul, a întemeiat la Suceava o şcoală 
juridică, după modelul celei din Constantinopol, şcoală în care erau tâlcuite 
legile basilicale, şi o şcoală greco-latino-slavonă, pentru clerul bisericesc, în 
cadrul căreia mitropolitul Moldovei Theoctist expunea el însuşi doctrina 


bisericii creştin-ortodoxe. 


Domnitorul Iacob [Heraclid] Despot a fondat la Cotnari o 
universitate, cu bibliotecă publică, sub direcţia panegiristului şi biografului 
său Sommer şi a doi bărbaţi renumiţi prin învăţătura lor, la acea vreme, 
Kaspar Peucer, ginerele faimosului Melanchton din Wittenberg, şi Joachim 
Rhaeticus, profesor de matematică din Cracovia. 

Domnitorul Vasile Lupu, după mărturia preasfinţitului patriarh de 
Antiochia Macarie, cel mai învăţat din toţi domnitorii şi oamenii de stat de 
care nu i s-a întâmplat să cunoască în timpul îndelungatei sale călătorii prin 
Europa orthodoxă, avea să extindă şcoala juridică a lui Alexandru cel Bun, 
întemeind şi patru şcoli parohiale, pe lângă unele catedre arhiereşti, şi două 
şcoli slavo-române de grămătici alături de mitropolia din Iaşi. 

Domnitorul Constantin Duca, cel care era vestit, la vremea sa, în 
lumea învăţaţilor, drept primul elenist şi cel mai profund cunoscător al 
filosofiei aristotelice,a întemeiat primele şcoli poporane pe lângă bisericile 
catedrale, în toate oraşele ţinutale, chiar şi sub stăpânirea turcească; ultimul 
epitrop-efor al acesteia a fost episcopul învăţat al Hotinului Amphilochie, 
care a editat în „moldoveneşte” cartea „De obşte gheografie” („Geografie 
generală”) şi un „Tabel cronologic al domnitorilor Modovei”. 

Până la noi au ajuns în copii şi câteva călăuze, după care învățau în 
şcolile moldoveneşti, din secolele XV şi XVI. Şi acestea sunt nişte 
lăudabile monumente de cunoştinţe ale profesorilor moldoveni de pe atunci; 
acestea sunt: „Zakonikul sau prescrierea legii bisericeşti”, întocmit de către 
grămăticul Damian, şi „Prescurtare a istoriei lumii întregi”, copiată de 
ieromonahul Jeremia. 

Trec peste vremurile mai noi. Pentru că şi aceste câteva pilde din 
istoria mai veche a noastră sunt suficiente spre a te încredința de faptul că 
strămoşii noştri n-au fost nepăsători faţă de învăţătura lor; dar este lesne de 
observat că acestea-s nişte pilde prea comune, uşor de imitat; un domnitor, 
tare la suflet, dispunând de o minte superioară celei a semenilor săi, 
pricepând care vor fi în viitor nevoile presante ale poporului său şi 


prevăzând, printr-un simţ suprem, soarta posibilă a acestuia, după exemplul 


altor popoare, cu un nivel mai înalt de cultură şi civilizaţie, la acea vreme, 
se străduie să ghicească din timp care va fi epoca de mai târziu a 
învăţământului public şi să apropie, să compare poporul său cu sistemul 
etico-politic al altor state; însă izbânda intenţiilor sale se mistuie odată cu 
dispariţia lui din viaţă, asemeni unui efemer meteor sau ca o cometă care a 
fulgerat pe o clipă cerul, şi lasă după sine o urmă în amintire ori în litera 
moartă de hrisov sau de cronică, închisă şi îmbălsămată în patu-i de moarte, 
întreagă, nestricată, fără de viaţă şi fără vreo speranţă că va mai reînvia. 

În istoria noastră mai găsim şi alt fel de fapte, pilde mai dese, când, 
pe tărâmul cultural, înaintaşii noştri au soluţionat unele probleme mai alese 
ale spiritului şi ştiinţei, în mod original şi exemplar, iar la unele capitole ale 
culturii generale ei au întrecut cealaltă Europă, îndeosebi pe cea din 
imediata apropiere; lucrul acesta nu mai era doar o faptă a unui mare om; 
acesta era un fenomen ce reflecta inteligenţa unui popor, aceasta era o operă 
a unui simţ profund poporan. 

1. Pe când în Rusia tiparul era socotit drept meşteşug necurat, 
vrăjitorie diavolească, potrivit mărturiilor de la acea vreme, în Moldova 
[=în Ţara Românească, de fapt, - n. ed. P.B.] se tipăreau de acum cărţi sfinte 
şi de slujbă bisericească, în limba slavonă, pentru a uşura folosirea lor de 
către întreg poporul; drept un rar monument de tipar străvechi slavon, în 
1512 [la Târgovişte], de către ieromonahul Macarie, la 22 de ani după 
fondarea primelor tipografii slavone la Cracovia, în timp ce prima probă de 
tipar în Rusia se produce abia la 1564. 

2. Pe când în Europa întreagă se încingea războiul pentru supremul 
adevăr exprimat chiar atunci, de către marele Luther, referitor la faptul că 
limbă a bisericii trebuie să fie limba vie a poporului, în Moldova cuvântul 
divin se propovăduia paşnic de acuma în limba patriei, înţeleasă de mintea 
şi inima poporului; până la noi au ajuns predici în limba moldovenilor, 
tipărite în anii 1580 şi 1641: „Noul Testament», în 1648 [la Alba-Iulia ori 
Bălgrad, în Transsylvania, în fond, - n. ed. P.B.], un „Slujebnik” (în 1649), 


„Pravilele Sfintelor Soboare», în 1652 [probabil, e vorba de „îndreptarea 
Legii», scoasă tot la Târgovişte, - n. ed. P.B.] şi alte asemenea monumente 
de artă veche tipografică. Se crede pe nedrept că, chipurile, principele 
Transsylvaniei Georgy Rakoczi, în anul 1643, ar fi hotărât, primul în 
regiune, să fie săvârşite: serviciul divin şi toate celelalte slujbe în bisericile 
româneşti în limba poporului; în Moldova, încă în timpul domnitorului 
Vasile Lupu, începând din anul 1636, doar în Mitropolie mai era auzită 
limba slavonă, iar în biserică poporul asculta pretutindeni rugăciune şi se 
ruga în limba sa proprie. 

3. Pe când în Europa se socotea drept neiertător păcat să-ţi vină 
doar în gând a îndrepta [=corecta] Vulgata sau pe cei 70 de tâlcovnici, în 
Moldova [mai concret, în afara hotarelor acesteia, în persoana. rătăcitorului 
N. Spătaru, viitorul Spatharii al ruşilor], s-au apucat de traducerea Bibliei 
după originalul evreiesc, găsindu-se multe expresii neclare, întunecate sau 
cu duble înţelesuri, în tălmăcirile greceşti şi latine ale sfintelor cărţi; drept 
un scump monument al acestei munci colosale se socoate Psaltirea. tipărită 
la Bălgrad (Alba-Iulia), în anul 1651 (???); precum se ştie, însă, în Rusia au 
început în fond să observe deosebirile traducerii greceşti faţă de originalul 
evreiesc iniţial în tâlcuirea asupra Psaltirii, editată, cu permisiunea 
Luminatului Sinod, în anul 1814, ca şi în Psaltirea în limba rusă, scoasă la 
lumină de Societatea Biblică Rusă. 

4. În timp ce în Rusia abia, pe unde şi unde şi cumva-cumva, se 
întrezărea ideea despre folosul şi trebuinţa învăţăturii unor limbi orientale, 
iar un orientalist echivala cu un om tot atât de mare şi rarisim, ca şi un 
geniu, în Moldova, în oraşul Hotin, exista o excelentă şcoală de limbă arabă 
şi turcă, între pereţii cărora şi-a făcut studiile Marek Sobiesky, fratele 
renumitului rege polonez Ioan al III-lea. 

Găsim [de asemeni] mărturii diplomatice despre faptul că Rusia nu 
o singură dată a chemat din Moldova la lucru dieci luminaţi şi buni meşteri 
sau pur şi simplu copişti de urice de stat, vraci, preoţi. Aflăm chiar şi dovezi 


că ţarul Aleksei Mihailovici, îmbrăţişând intenţia de a schimba legislaţia 


civilă, ar fi cerut, pentru a chibzui asupra acestuia, un codice de legi şi 
obiceie ale poporului nostru. 

Da, Moldova avea cândva şi ea gloria sa şi era respectată de către 
unele state vecine puternice. Ea, însă, n-a reuşit, n-a putut să-şi dezvolte pe 
deplin nici viaţa ei de stat, nici organizarea sa civilă, pentru că niciodată n-a 
putut trăi în mod firesc; viaţa istorică a poporului nostru s-a aflat mereu sub 
semnul unei năzuințe. Luând aminte la poziţia geografică a Moldovei, se 
observă că astă ţară, prin însăşi aflarea sa aici, nu putea nicicând să devină 
stat aparte; şi iată de ce istoria ei e pătrunsă de un vis atât de profund întru a 
avea un ocrotitor şi un apărător al vieţii sale de toate zilele. În zadar 
Ungaria, Polonia şi Turcia, ba prin uneltiri, ba prin forţă, se străduiau să 
supună Moldova unei depline stăpâniri sau, cel puţin, sistemului lor politic. 
Moldova nu după un astfel de protector tânjea; ea îşi dorea un înger 
păzitor... aşa cum putea fi pentru ea numai Rusia. Şi istoria noastră ne 
demonstrează că, de pe timpul domnitorului Ştefan cel Mare, a cărui fiică, 
frumoasa Elena, fusese soţia unui urmaş al ţarului loan Vasilievici, 
Moldova, oricând şi mereu, până în epoca noastră, vroia să-i aibă de 
protectori pe împărații ruşi. Minunate sunt destinele acelui meşteşug, care a 
sporit măreţia Rusiei, la început depărtată de Moldova, dar care acum şi-a 
învecinat cu ea hotarul. Ale mesteşugului, zic, care a preschimbat visul unui 
norod într-o realitate istorică. Moldova [şi Ţara Românească, deopotrivă?] 
prosperă sub protecţia Rusiei; iar Basarabia, factoria acesteia [rusească?], 
este o metropolă, dinspre care luminile se revarsă asupra românilor, de la 
Prut până pe malurile Dunării, în regiunea străvechii Dacii. 

Şi Moldova merită să aibă un atât de mare, slăvit şi puternic 
protector. Rusia, prin cultura, civilizaţia sa, este datoare, în bună parte, 
poporului nostru; lumina învăţăturii, culturii, pe care ea o reflectă asupra 
acestuia, este nu doar un dar sau o ofrandă, ci numai o recunoscătoare 
restituire a unei vechi datorii. Drept exemplu, vreau să vă atrag atenţia 
asupra unor compatrioți de-ai noştri, mai însemnați pe tărâmul cultural al 


Rusiei. 


Petru Movilă, fiul domnitorului moldav Simion Movilă, la început 
ostaş ce s-a făcut cunoscut prin vitejie [în luptele de] lângă Hotin, mai apoi 
mitropolit al Kyivului, de neuitat în istoria ierarhiei ruseşti [bisericeşti], 
mare prieten şi luptător al ortodoxiei adevărate, a organizat, primul în 
Rusia, drept collegium unicum pignus suum (colegiu, unică chezăşie a sa), 
un lăcaş sfânt de studii superioare; instituţia aceasta înfloreşte în timpul 
nostru, sub denumirea de Academie Teologică [Movileană] din Kyiv, care, 
prin activitatea sa ştiinţifică şi creştină, îndreptățește intenţiile şi proiectele 
fondatorului ei. 

Călugărul Pamvo Berynda, nepot al unui pretendent la tronul 
Moldovei, alcătuitor al „Lexiconului slavon-rusesc” [Kyiv, 1627], cunoscut 
şi drept [dicţionar reeditat la tipografia mănăstirii belaruse] Kuteyn, a pus 
prima temelie lexicografiei slavone, despre care până atunci ne existase nici 
idee. 

Spătarul Moldovei Nicolai Cârmul [Milescu?], excepţional 
polihistor şi poliglot, în timpul său, a fost trimis ambasador al ţarului 
Aleksei Mihailovici în China, l-a educat, în copilărie, pe fiul acestuia, Piotr 
cel Mare, şi, dacă acest îndrumător, pe care [țareviciul] l-a iubit atât de mult 
şi desigur nu în zădar, a reuşit să lase în inima atotputernicului său elev 
măcar un adânc sentiment, a trezit în mintea acestuia doar un gând 
inteligent, noi ne putem mândri cu amintirea despre dascălul şi formatorul 
unui nemuritor învăţător şi reformator al Rusiei. 

Domnitorul Dimitrie Kantemir, bunul prieten al lui Piotr cel Mare, 
a fost un zelos şi de folos sfetnic al acestui Țar, în problemele de cultură şi 
luminare a Rusiei, pentru care lucru a şi fost desemnat, din partea acestuia 
[a ţarului-„reformator”] să fie primul preşedinte al Academiei [viitoare 
ruseşti] de ştiinţe, fondarea căreia fusese propusă de dânsul [de către Piotr 
I], după un plan al Marelui Leibniz. Dimitrie Kantemir este renumit prin 
multe lucrări ştiinţifice [şi literar-artistice]. 

Fiul acestuia, prințul Antioh Kantemir, primul poet al epocii sale, - 


spune Schafarik, cel mai temeinic cunoscător al scrisului literar slavon, - 


[autor] original, genial, a fost cel dintâi fondator adevărat al poeziei 
norodnice (profane) ruseşti; fără de Kantemir, se poate sigur afirma, n-ar fi 
fost nici Lomonosov; aceştia doi sunt egal de mari, prin influenţa lor 
exercitată asupra destinelor literaturii ruseşti, însă cine dintre ei e mai mare 
şi mai merituos: cel care a fost întemeietorul unui lăcaş [sfânt] sau acela 
care a înălţat bolta ori a zugrăvit pereţii acestuia [terminându-l]? 

Până şi Heraskov [Mihail Matveievici], bărbat de neuitat în istoria 
culturii ruseşti, şi ca scriitor şi ca tutore [epitrop] al [pensionului pentru 
copii de nobili, în cadrul] Universităţii din Moscova, acest focar de ştiinţe 
superioare în Rusia, prin originea sa, aparţine poporului nostru... 

Cu un sentiment de tristeţe se desparte istoricul Moldovei de 
cronicile timpurilor de demult, spre a se adresa veacurilor de mai târziu; pe 
dânsul îl apasă dorul după slava de cândva a patriei noastre. În istoria 
noastră florile funerare de la mormintele strămoşilor noştri sunt mai 
proaspete şi se desfac mai frumos decât florile din sălaşele celor în viaţă... 
Dar pe cerul patriei noastre mai străluceşte o stea, ce-i drept, stingheră, fără 
însoțitori, însă aceasta-i luminoasă, ca o stea a speranţelor noastre. Eu îl am 
în vedere pe A.S. Sturdza, renumit bărbat şi prin activitatea sa de stat, şi 
prin cea ştiinţifică [şi literar-publicistică], numele căruia trebuie să fie 
scump îndeosebi pentru noi, hotinenii, ca o inteligenţă a neamului nostru. 

Mă voi socoti fericit, virtuoşi copii ai Ţării Moldovei, dacă 
discursul meu va pătrunde în sufletul vostru, va reuşi să trezească în voi o 
înţelegere sinceră, o călduroasă şi luminoasă aducere aminte despre trecut, 
dacă acesta va provoca din partea voastră o înflăcărată râvnă înspre slava 
poporului nostru şi amintirea despre faptele înaintaşilor noştri vă va întări 
moralul. 

O, dacă din mijlocul vostru ar da Domnul să apară, pentru noi, un 
nou Movilă, un nou Kantemir sau un nou Sturdza! 

În încheiere, vă îndemn să înălțăm rugăciuni către Cel din Ceruri 
pentru sănătatea şi prosperitatea Marelui Binefăcător al poporului nostru, 


ale Suveranului împărat Nikolai I, care domneşte în chip fericit. El ne-a 


dăruit un trai nou şi o viaţă nouă, dimpreună cu care, putem să tragem 
nădejde, şi o nouă slavă. 

(Publicat iniţial, în traducerea 

românească a lui C. Stamaty, în 

1838, la Braşov şi în 1839, la 

Bucureşti, acest „Cuvânt către 

ucenicii şcolii ţinutale de la Hotin» 

al lui Al. Hâjdău va fi editat în 

originalul său rusesc, abia în 1986, 

în ediţia noastră chişinăueană, cu 

titlul „Vospominanie o prejnei 


slave Moldavii») 


„SUVENIRE DE CELE TRECUTE, IDEE DE CELE 
DE FAŢĂ ŞI ARĂTARE DE CELE VIITOARE A[LE] 
MOLDAVIEI...” 


(Fragment) 

O, nație românească, nație de pe acum slăvită între toate popoarele 
cele mai făimoase, prin suvenirele istorice alle] vremei trecute şi prin 
constituţia politică de astăzi (?), adu-ţi aminte că soarta [menirea?] ta este 
ca să le întreci pre toate odată, prin civilizaţie şi prin o slavă care naşte din 
cultura [=cultivare?] ştiinţelor şi a artelor, cum celelalte popoare te întrec 
prin marea întindere a împărăţiilor lor şi prin acea slavă a războaielor. 
În[tr-]adevăr, dacă noi vom arunca o căutătură asupra acelor popoare care 
şi-au câştigat un nume faimos în analele istoriei, noi vedem că cel mai slab 
din toate, prin întinderea pământului şi prin numărul cetăţenilor, a întrecut 
toate naţiile, prin renumele său. Athenienii avea[u] de-abia a zecea pare a 
Greciei, şi, cu toate acestea, aducerea-aminte a lor străluceşte încă cu cea 
mai frumoasă lumină. Care este, oare, pricina acestei străluciri? Negreşit că 


nu-i pentru că vitejia lor le-a dat, în vreme de şesezeci de ani, domnilre]a 


peste toţi ceilalţi greci, nu pentru că au biruit armele nenumărate ale 
perşilor, la Marathon, la Salamina, la Plathea, la Mykale. Dar au creat 
ştiinţele şi artele, dar au cultivat învăţăturile [=civilizaţia?] şi au râdicat 
vecinicele monumente alle] geniului, au aprins făclia filosofiei, au purtat 
[Zau transmis, împrumutat?] lumina ei la toate popoarele [celelalte] şi le-au 
arătat [=demonstrat? le-au făcut publice?], împreună cu ştiinţele şi cu 
armele care înfrumuseţează viaţa şi virtuțile, care-i dau un adevărat preţ... 
Prin aceasta, mica noastră Moldovă poate şi trebuie să ajungă şi ea la 
mărire!... 

(„Să dea Dumnezeu să se împlinească aceste patriotice dorinţe; 
fieştecare bun Român le face, dar... „, continuă redactorul revistei „Dacia 
literară», numărul pentru lunile: mai, iunie 1840, pag. 479-480, unde, în 
compartimentul 

„TELEGRAFUL DACIEI”, e 
plasată schiţa biobibliografică „.A. 
HÂJDĂU...”, inclusiv... doar acel 
„period [adică: fragment, reprodus 
şi de noi, mai sus]... vrednic de 
cinstea naţiei noastre», precum 
specifică însuşi Mihail 


Kogâlniceanu.) 


Traducere: C. Stamaty; stilizare: 


M. Kogâlniceanu. 


EPISTOLĂ CĂTRE ROMÂNI [I] DIE]-UN ROMÂN 
DIN BESARABIA 


“Ich halt es langer nicht aus, 


Ich hebe dich, mein Vateland...» 


F.G.KLOPSTOCK (1724-1803) 


Cu frăţască dragoste v'urez [=felicit], fraţilor români, cu-mpli- 
nirea dorințelor voastre, rugându-mă Dumnezeului carele a păstrat ş-a 
mântuit <pe> România-ntru viforul tulburărilor, prefacerilor ş-al pieirilor, 
ce-au mutat de-atâtea ori faţa Europei, răsturnând cele mai puternice- 
mpărăţii, spre a nu le mai scula niciodată, rugându- mă să vă hărăzească, 
vouă ş-urmaşilor voştri, strălucitele zile d-a lui Ştefan cel Mare şi d-a lui 
Mihai cel Viteaz! Vă trimet această fericitare din ţara cărei ursitele 
Principatelor-Unite sunt scumpe-n privirea trecutului şi multînsemnătoare-n 
acea a viitorului, ca unele ale ţării-maici. Primiţi, dar, acest glas ieşit din 
sufletul unui frate bun, căci sunt d-o seamă şi d-o făptură cu voi, căci în 
vinele mele curge un sânge român. 

„Este o vreme de tăcere, ş-o vreme de vorbire”, zisă Isus, fiul lui 
Siarh. Pe când încungiurările timpului au fost şters numele român din 
izvodul staturilor, românii au tăcut şi păstrau lungă, adâncă tăcere. Acesta 
n-a născut însă-n urmare stingerei a simțului naţional, căci d-abia s-a 
apropiat trebuinţa a recunoaşte românilor dreptul d-a intra-n sistema politică 
[a] Europei, de-a-şi însuşi locul care pân-atunci n-a fost şi nici nu putu fi 
umplut d-oricine, rămânând astfel deşărt, numai împiedica p-acea d-a se 
strânge-ntr-o-ntregime organică; d-abia, zic, sosi şi pentru români timpul a- 
[şli ridica glasul, cum au şi-nceput ei a dezvăli în Divanurile ad-hoc, la 
văzul toatei Europe, acel simţ naţional care era tăinuit, iar nu stins, prin 
tăcerea lor denainte. 

Vremea propăşeşte fără contenire. Divanurile ad-hoc ne-au mântuit 
de periodul tăcerii, deschizându-l [pe] acel al vorbirii: ce-oare nouă mutare 
aduse-ne-a Convenţiunea din 7/19 august [18577] - cel din urmă răstimp 
vieţii noastre politice? 

Trecu ora vorbirii, stătu cea a faptei. 

În faţa Europei care, spre mai desăvârşită lămurire marii probleme 
de-ntregăciune (integration) a sistemei sale politice, a voit să cunoască de- 
ntâi dorinţele voastre; sunteţi îndatoriţi a dovedi c-acele dorinţe, rostite-n 


Divanurile ad-hoc, nu erau nişte rătăciri [a]supra unui timp de faţă, 


neputincios de-a fi sau nişte năluciri [a]supra unui viitor neputincios d-a se- 
nfiinţa, nişte teorii abstrase, născocite de-nchipuirea deputaţilor, chemaţi 
spre a arăta la iveală cererile norodului; sunteţi îndatoriţi a dovedi că ele, 
acele dorinţe, fără ispravă, ultimatum, a simțului naţional, programa a celor 
în fiinţă-ntemeiată-n elementele istoriei naţionale a românilor, pe logica 
faptelor întru care se dezvoltă-n curgerea veacurilor viaţa noastră de popor... 
sunteţi îndatoriţi a dovedi înaintea Europei, că românii au nu numai dreptul, 
ci şi puterea morală pentru a se cârmui pe [ei] înşişi. 

Aşa dar, fraţilor români, întruniţi-vă, daţi-vă mână cu mână, 
apucaţi-vă cu toţii de lucrul vostru. Cimilitura care vi se-nfăţişează este o 
cimilitură mare şi d-anevoie. Ea este mare şi d-anevoie, căci de la chipul 
lucrărilor voastre, menite a o răstălmăci, atârnă soarta viitoare [a] ţării ş-a 
naţionalităţii, sunteţi datori a lupta din toate puterile voastre cu [alcei 
slugari carii, fără să bage-n seamă viitorul Românei, să-ncearcă a pune-n 
deosebiul nu numai timpul de faţă ş-a-l întrebuința la agiungerea scopurilor 
lor însuş[i]-iubitoare [=samoliubivye?]. 

Pentru ca să ieşiţi biruitori din această luptă, pentru ca să nu 
dezbrăcaţi minutul de faţă de-adevărata lui însemnare [=însemnătate?], 
trebuie, fraţilor români, să vă pătrundeţi adânc de următoarele: 
Convenţiunea de Paris, care a recunoscut României dreptul de a fi ca stat, 
nu v-a hărăzit prin acesta nici un drept nou, ci numai şi numai a statornicit o 
chizăşie vechilor voastre drepturi, spre a nu le mai ologească (?) 
samovolnicia străină, călcându-le, nimicindu-le, mărginindu-le cu sumeţia 
nesupusă vreunei îndestulătoare giudecăţi. Consfinţindu-vă astfel vechile 
voastre drepturi, Convenţiunea v-a spus prin aceasta: „am pus temelia, 
faceţi-vă înşivă clădirea; nouă voastră constituţiune nu-nchipuieşte pentru 
dezvoltarea voastră stâlpurile herculeene sau păretea chineză; nu sunteţi 
lipsiţi de drepturile-ndeobşte tuturor oamenilor şi popoarelor, de drepturile 
propăşirei... Departe de-aceasta, noua voastră organizare, îngrădindu-vă de 
la-npedecările din afară, vă dovedeşte că viitorul vostru atârnă-n totul 


numai de la voi înşivă... „ 


Înduplecându-vă de-acest mare adevăr, încredinţându-vă că nu 
puteţi lucra-n timpul de faţă fără ca să gândiţi, să gândiţi în tot minutul la 
viitorul României; pătrunzându-vă de cugetarea c-acest viitor poate fi mare 
şi că mărimea lui atârnă-n totul de la chipul făptuirilor voastre, veţi afla, 
fraţilor români, adevăratul drum spre-nălțarea moşiei voastre, veţi izgoni 
din mijlocul vostru răzmeriţele, ne-nţelegerile, patimile personale; 
întrunindu-vă-n giurul unei singure dorinţe, veţi respinge din sânul vostru 
pe-oamenii lipsiţi de simţul naţional şi carii nu vor alta, ci-mplinirea 
măruntelor lor scopuri, sub umbra neorânduielelor de-astăzi. 

Dar, spre a putea lucra pentru viitorul vostru, trebuie-nainte de 
toate, fraţilor români, să curăţiţi ţara voastră de-acei duşmani dinlăuntru 
carii sunt mult mai primejdioşi decât cei din afară. 

În vremea de faţă, vrăjmaşii poporului român, în ţara română, sunt 
aşa-numiţii candidaţi la domnie. Făcându-lşi] partide prin mijloacele cele 
mai nelegiuite, ciocoind unul împotriva altuila] şi toţi împotriva [ţării] 
ro[lmâ]ne, ei urmează [a]celuiaşi metod, dupre care lucrau odineoară 
ticăloşii venetici din Phanar. Ba! chiar phanarioţii, cu toată lipsa de 
moralitate ce le zugrăveşte la [=în?] ochii noştri, erau mult mai morali decât 
aşa-numiţii candidaţi la domnie. Dorindu-[ş]i scaunurile ţării noastre, 
phanarioţii cumpărau sau îmbunătăţeau [=îmbunau?] o putere străină, o 
putere care ne-a fost răpit drepturile strămoşeşti de-alegere; cumpărând-o 
şi-mbunătăţind-o, ei lucrau, pe de-altă parte, împotriva unei limbi care-i era 
străină. Altfel făptuiesc aşa-numiţii candidaţi la domnie! Ei cumpără sau 
îmbunătăţesc [=îmbunează?] pe-înşişi [ai] lor pământeni, ei sapă viitorul 
ţării-maice. 

Cine vi s-a alege de domn, nu o va gâci strigătul partidelor, ci o 
voinţă din sus, care, când timpul ei va fi sosit, însufleţi-va inimile 
deputaţilor, prin sloboda-nţelegere şi sfătuire fiecărui dintr-înşii cu ceilalţi 
ş-a tuturor împreună. Acea voinţă din sus nu ne va alege de domn p-unul 
din acei ce se sprijină de vuietul partidelor, [propu?lindu-se înseşi ţării, ci 


pe-un român ce nu ţinteşte la scaunul domnesc; însă, alegându-se, va primi- 


ncredinţata lui povoară cu frica lui Dumnezeu, va muri pentru sine şi pentru 
rudele sale, pentru prietenii şi cunoştinţele, pentru duşmanii şi răuvoitorii 
dinainte, va-nvia pentru a se jertfi-n tot ceasul binelui ţării! 

Dea Domnul ca cununa României, - cununa lui Dragoş şi-a lui 
Radul, - să nu-mpodobească frunţele unui doritor de domnie: nu uitaţi, 
fraţilor români, viitorul ce ne-aşteaptă cu toţii [=pe toţi!], căci: 

Magnum est stare in Danubii ripa! 

Plin. s., Panegyr., XII, 3 

Amin! 


Alexandru HOTINEANUL 


Publicată, fiind tradusă din ruseşte, 
în rev. ieşeană a lui B.P. Hâjdău, 
“ROMÂNIA”, nr. 1, din 2 ianuarie 
1859 Traducere: Bogdan 
Petriceicu HÂJDĂU [HASDEU] 


EPISTOLĂ CĂTRE ROMÂNI [II] [DE UN ROMÂN 
DIN BASARABIA] 


Cu dragoste frăţească, fraţi români, mă bucur că v-aţi unit şi înalt 
ruga mea către domnul Dumnezeu, cel ce a scăpat şi a păstrat Muntenia şi 
Moldova, în mijlocul tuturor cataclismelor, al tuturor prefacerilor şi 
nimicirilor ce de atâtea ori au schimbat faţa Europei, atunci când statele cele 
mai puternice cădeau pentru a nu se mai ridica. Să dăruiască Dumnezeu 
vouă şi viitoarelor lăstare ale voastre acele zile senine de fericire şi slavă, de 
cari s-au bucurat strămoşii voştri, sub scutul celor de către Dumnezeu 
aşezaţi şi de Dumnezeu înălţaţi domnitori: Ştefan cel Mare şi Mihai 
Viteazul! Vă trimit urări de bine din partea Basarabiei, pentru care sunt 
scumpe şi pline de însemnare [=însemnătate] viitoarele destine ale 
României Unite, patria-mumă; primiţi aceste urări ale mele ca un glas 


sufletesc al unui frate, pentru că eu sunt trup din acelaşi trup şi os din 


aceleaşi oase, din care sunteţi plămădiţi voi, şi în vinele mele curge acelaşi 
sânge românesc care curge în vinele voastre. 

lisus, fiul lui Sirah, a zis: „este vreme de a tăcea şi e vreme de a 
vorbi”. Când întâmplările vremurilor şterseseră chiar numele românilor 
dintre ale celorlalte noroade ce aveau dreptul de a alcătui câte un stat, 
românii tăcură, şi mai mult timp au tăcut ei, şi tăcerea lor lungă a fost 
adâncă. Dar acea tăcere n-a fost de loc semnul că a pierit la români 
simţământul naţional şi cugetarea naţională; dimpotrivă, în mijlocul tăcerii, 
nu numai se păstrau, ci încă se dezvoltau, creşteau şi se întăreau simţul 
românesc şi gândirea românească. Şi când duhul veacului a arătat neapărata 
nevoie de a recunoaşte pe români de popor având dreptul de a forma un stat 
prin sine stătător, când acest popor a cerut în sistema politică a Europei să i 
se dea locul pe care nimeni altul nu-l poate cuceri, şi care loc, de va 
rămânea gol, va împiedica integritatea organică a acelei sisteme, - atunci a 
sunat ceasul pentru români de a vorbi, şi ei au zis cuvântul lor în Divanurile 
ad-hoc, au rostit ceea ce până atunci păstrau în tăcere: cugetul poporului 
român, simţământul lor naţional, în auzul şi în vileagul tuturora. 

Ce mai rămâne acum de făcut?... lisus, fiul lui Sirah, n-a adaos că, 
precum este vreme de a tăcea şi este vreme de a vorbi, asemenea este vreme 
de a vorbi şi este vreme de a lucra. Deci, fraţi români, pentru voi a sunat ora 
de acţiune. Acuma, când Europa, pentru a dezlega marea problemă 
privitoare la integraţiunea sistemei politice, voieşte să afle mai întâi 
dorinţele voastre, dorinţele poporului, care are dreptul de a fi un stat prin 
sine stătător, - sunteţi datori de a dovedi că dorinţele voastre în Divanurile 
ad-hoc nu sunt nişte visuri nerealizabile sau nişte fantome imposibile, nişte 
teorii abstracte, plăsmuite de imaginaţiunea deputaţilor celor împutericiţi 
de a spune dorinţa naţiunii. Din contra, sunteţi datori a dovedi că aceasta 
este rezultatul şi ultimatumul cugetării naţionale şi simţământuui vostru 
naţional, este programa realităţii, întemeiată pe elemente poporane ale 
istoriei românilor, pe logica acelor fapte, în care pururea s-a răsfrânt viaţa 


naţiunii române. Sunteţi datori a dovedi înaintea Europei că românii au nu 


numai dreptul, dar şi capacitatea pentru autonomie, pentru cârmuirea prin 
sineşi. 

Aşadară, fraţi români, mână în mână, toţi împreună, frăţeşte, să vă 
apucaţi de lucru! Problema ce vă incumbă, în momentul de faţă, este o 
problemă măreaţă şi grea; măreaţă, pentru că de chipul vostru de a lucra la 
dezlegarea ei atârnă soarta viitoare a ţării voastre şi a naţiunii voastre; grea, 
penru că prin modul cum o veţi dezlega sunteţi datori a lega viitorul, nu 
meşteşugit, ci fireşte, cu trecutul naţiunii române, sunteţi datori a lupta în 
contra acelor oportunişti care, nesocotind trecutul şi neîngrijindu-se de 
viitor, se încearcă a izola momentul de faţă, pentru satisfacerea unor 
interese egoiste, personale. 

Pentru a ieşi biruitori din această luptă, adică pentru a păstra 
actualului moment valoarea sa adevărată şi importanţa firească, ca moment 
naţional, sunteţi datori, fraţi români, a vă pătrunde adânc de ideea că 
Tratatul de Paris, care a recunoscut poporului român dreptul de a forma un 
stat, nu v-a dat prin aceasta niscaiva drepturi noi, ci numai şi numai a 
asigurat drepturile voastre cele vechi, seculare, astfel că de azi înainte, fie 
prin arbitrar, fie prin siluire, ele nu pot să fie ştirbite, micşorate sau călcate. 
Mai sunteţi datori a vă încredința pe deplin că Constituţiunea cea proiectată 
de către Convenţiunea de Paris, ca bază a organizaţiunii românilor într-o 
singură naţiune, cu dreptul de a forma din sine un stat, nu trebuie să devină 
pentru voi un fel de stâlpi ai lui Hercule sau de zid chinezesc, căci nu 
sunteţi şi nu puteţi fi despuiaţi de dreptul cel divin al omenirii: de a păşi 
înainte pe calea progresului. 

Aprofundaţi, fraţi români, datinele istoriei române, mai cu seamă 
ale tuturor protectoratelor din trecut, şi veţi afla că strămoşii voştri niciodată 
n-au primit şi nici n-au recunoscut jugul străin; în epocile critice, românii 
cereau protecţiunea pentru sine tocmai din partea acelui stat învecinat care 
era cel mai primejdios pentru neatârnarea lor şi avea dorinţa de a-i nimici şi 
de a desfiinţa individualitatea lor naţională. Acesta a fost într-adevăr un 


minunat instinct sădit în ei de Dumnezeu, prin care, după cum ne arată 


relaţiunile lor diplomatice ba cu Ungaria, ba cu Polonia, ba cu Turcia şi aşa 
mai departe, românii se puneau sub protecţiunea anume a aceluia care se 
încerca de a-i robi. Printr-o astfel de unire externă şi suzeranitate nominală, 
ei au ştiut să salveze acea autonomie internă a ţării, care singură garantează 
pentru popor o libertate reală. Minunat a fost acest instinct, cu ajutorul 
căruia, simțind tendinţa statului celui protector de a călca “capitulaţiunile” 
cele încheiate, românii ştiau imediat a se pune sub protecţiunea unui alt stat, 
formând prin aceasta o rivalitate între ambele state şi bucurându-se de acea 
rivalitate, pentru a salva drepturile naţionale. 

Lucrând astfel, veţi avea în vedere că un popor e puternic nu prin 
fortărețele sale şi prin armată, ci prin fraternitatea civică, [prin] unanimitate, 
[prin] lipsa în fiecare cetăţean de porniri egoiste, toţi fiind cuprinşi de 
acelaşi cuget naţional şi de acelaşi simţ naţional. Un popor, puternic printr-o 
asemenea solidaritate, niciodată nu va pieri şi niciodată nu va pierde 
pământul său, pentru că naționalitatea lui este o scânteie zăcând nevăzută în 
cremene, unde din întâmplări vremelnice poate să zacă mult timp, dar când 
duhul veacului va pregăti iasca şi va lovi cu oţelul, scânteia se va aprinde. 
Poporul nu e ca un burete ce se îmbibă de umezeală, ci este o mare care 
aruncă din sânul său afară pe mal tot ce nu asimilează. 

Pentru ca arena de activitate a voastră să fie proprie, e necesar să 
curăţiţi pământul ţării de duşmanii cei dinlăuntru, cari sunt mai primejdioşi 
decât duşmanii din afară. În momentul de faţă, duşmanii poporului român în 
tara românească sunt aşa-zişii candidaţi la domnie, care îşi recrutează 
partizani cu ajutorul aurului, banchetelor, balurilor, promisiunilor de slujbe 
şi de alte bunuri, intrigând unul contra altuia, ba chiar tatăl contra fiului şi 
fiul contra părintelui său, iar toţi împreună intrighează în contra gloriei şi 
liniştei patriei. Aceşti oameni lucrează după aceeaşi metodă, după care 
altădată lucrau mizerabilii greci din Phanar, dar phanarioţii, cu toată lipsa de 
cinste, totuşi erau mai cinstiţi decât aceşti români, căci acei din Phanar, 
pentru a dobândi scaunul Moldovei şi al Valahiei, cumpărau şi mituiau 


puterea străină, care uzurpase dreptul de a numi domnitori, şi apoi ei lucrau 


contra unui neam străin, pe când aceştia, ai noştri, cumpără, ademenesc şi 
corup pe fraţii lor şi conspiră contra patriei lor proprii. Singur faptul că 
aceşti oameni înrolează partide personale dovedeşte deja că ei sunt nedemni 
de a fi domni. 

Nu partidele, adică nu câte o haită de slugi purtând aceeaşi livrea 
arată cine trebuie să fie unsul lui Dumnezeu; ci-l arată acea voce, în care 
răsună Dumnezeu. Alesul lui Dumnezueu nu e dintre aceia care înşişi îşi 
pun candidatura la scaunul domnesc; domnul ales de către Dumnezeu nu 
caută de cu vreme domnia, nu se gân deşte la ea, ci primeşte cu resemnare 
povara ce Dumnezeu i-o pune pe umeri; şi, din momentul alegerii sale, el se 
consideră ca mort pentru sine şi pentru ai săi, mort pentru foştii săi inamici 
şi răuvoitori; el se transformă într-un nou om, care se jertfeşte pe sine în 
toate ale sale persoane, pentru binele obştesc şi binele patriei. Să dea 
domnul Dumnezeu, fraţi români, ca sfânta coroană a puterii Supreme, 
coroana lui Radu şi Dragoş, să nu încununeze fruntea unui fur de cele 
Sfinte. Amin! 

Multe mai sunt, despre cari aş fi vrut să vă scriu, dragii mei fraţi 
români; dar veţi voi voi oare să primiţi epistolele mele? Oricum, fiţi 
încredinţaţi că sunt al vostru - un frate român. Ce vă pasă de numele meu 
personal? în momentul de faţă, în cauza comună a României, e destul să 
ştiţi că sunt un frate român, a căruia soartă este de a îndura adevărul cel 
însufleţit al cuvintelor poetului persan... adică: „A trăi făr-de tine şi afară 
din tine, o, patria mea scumpă! se poate; dar o asemenea viaţă e mai 
groaznică decât a muri de mii de ori şi iară a învia pentru o clipă!” 


Alecu HÂJDĂU 


[Traducere din ruseşte de Zamfir 
C. Rally-Arbore, textul acesteia 
fiind reprodus din cartea 
“BASARABIA ÎN SECOLUL 
XIX” de Z.C. ARBURE (ed. 


Bucureşti, 1898, pag. 760-763; în 
reedit. ştiinţifică a lui Ion şi a 
Tatianei Varta, Chişinău, ed. 


NOVITAS, 2001, pag. 664-667]. 


NOTIŢĂ ASUPRA A DOUĂ OPERE ALE LUI 
KANTIEMIR VOIEVOD 


În privinţa literară, dacă nu şi în cea politică, Dimitriu Kantemir va 
trăi cât însăşi limba română. Critica poate nu va putea şi de acum înainte a 
oborî mai multe păreri, însă nici critica nu va uita că oricare început trebuie, 
oricât de slab, şi că începutul pus de domnitorul-autor fu mai tare decât 
chiar s-ar fi putut aştepta. 

Românii n-au până azi publicată o întreagă culegere [=ediţie?] a 
operelor lui Dimitriu Kantemir. Ce să mai zic! Ei nu cunosc nici titlurile 
tuturor producerilor sale! Deci, socot că notiţa de faţă, oricât de repede, 
umplând oarecum lacuna de pe urmă, va putea să îndemne pe cineva de a 
umple mai apoi şi [pe] cea dintâi. 

În Arhivul Trebilor Streine [=Arhiva Ministerului de Externe] de la 
Moscova se află, între cărţile dăruite de unul din foştii arhivari, Nikolai 
Bantyş, autograful lui Dimitriu Kantemir, „Historia Moldo- Vlachica”. 

În chartoteca principelui Lobanov-Rostovskii se păstrează charta 
Ţarigradului, dreasă [=întocmită] de Dimitriu Kantemir şi tipărită la 
Moscova, în 1717, ruseşte, în două foi mari. 

Biografiile lui Dimitriu Kantemir, mai toate reproduse fiind de pre 
articolul [=prefaţă, notă asupra ediţiei?] ce însoţeşte traducerea engleză a 
„Istoriei Imperiului Otoman”, tipărită la Londra în 1734 [şi 1735] nici 
pomenesc despre aceste două opere. 

Să mai adaug, drept încheiere, că nici originalul latinesc al 
„Descrierii Moldovei” [,,Descriptio Moldaviae”] nu este pierdut, precum se 


socoteşte în de obşte; un exemplar [=copie?] se află în biblioteca 


răposatului Alecu Sturdza din Odessa. 
A.H. 


[„Foiţă de istorie şi literatură”, laşi, 
1860, mai, coloniţa 69.) (Întocmită 
în ruseşte, la Chişinău, de către Al. 
Hâjdău, această „Notiţă...» pare a fi 
tradusă de B.P.HASDEU, care o 
reproducea în amintita sa revistă 


ieşeană.] 


2 Nefiind abonat la „Tygodnik», eu nu ştiam nimic despre remarca publicată cu privire la 
articolaşul meu, şi de aceea răspund cu atâta întârziere. Zilele trecute, am citit nr. 44 al 
acestei gazete [=reviste?] la Camenița Podoliei şi mă grăbesc a mă justifica în faţa 
cititorilor [revistelor]: „Teleskop» şi „Molva». („Molva», suplim. rev. „Ieleskop», anul V, 
1835, nr. 50, p. 377-380). 

3 Acest interesant articol va fi tipărit într-unul din numerele viitoare ale „Foiţelor” de faţă - 
Redactlorul]. 

4 O îndeletnicire de lungă durată. 

5 Vorbeşte despre mine în timp ce eu exist. 

6 „...Primul pas pe care-l facem în lume / Este cel, de care depinde tot restul zilelor 


noastre... 


REFERINŢE ISTORICO-LITERARE 


STAMATY:...Ghenuarie, 15, 1841, Chişinău...Dacă vrei dumneata, 
Domnul meu, să ai mai deosebite şi mai rari ştiinţă şi materialuri pentru 
vrednicul de laudă lucru ce faci asupra istoriei bisericeşti a Moldovii, apoi 
te sfătuiesc să te adresuieşti cătră preînvăţatul aheolog român, basarabianu” 
nostru dl. Alexandru Ftadeevici Hâjdău...; şi crede că nime în lume nu poate 
să-ţi fie mai de folos scoposului d-tale ca dl. Hâjdău, care nu numai [că] are 
desăvârşită erudiție în cele patrioticeşti ştiinţe şi obşteşti învățături, carele, 
ca un alt Kantemir, ne face cinste română, dar apoi biblioteca sa este plină 
de cele mai rari cărţi vechi a[le] istoriografilor Daco-României. 

Constantin STAMATY 
(1786-1869), într-o scrisoare 
adresată lui Filaret Scriban (născut 
Vasile Popescu: 1811-1873), 
student la Academia Teologică din 


Kyiv, la acea vreme 


HASDEU: Istoria era ocupaţiunea de predilecție a lui Alexandru 
Hâjdău. În cadrul cercetărilor sale, el apela întotdeauna direct la surse şi la 
textele originale. Însă nota patriotică, împinsă până la chauvinisme, la el, ca 
şi la alţi români [=cărturari] din epoca sa - Laurian, în Transsylvania; 
Murgu, în Banat; Asachi şi Săulescu, în [principatul] Moldova; Heliade, în 
Valahia, - vicia câteodată direcţiunea. Astfel încât, asemeni lui Macpherson 
şi lui Mérimée, el mistifică [=>amăgi] pe ruşi, prin unele cântece pretins 
poporane române şi prin nişte cronici moldoveneşti imaginare; în acest 
mod, în discursul său celebru [din 1837] el intercalează unele fapte 
problematice sau neadevărate. El repeta adesea versul lui [Torquato] Tasso: 
Per la Fe, per la Patria, il tute lice. [Pentru Credinţă, pentru Patrie, totul e 
permis...] 

El le amintea zi de zi copiilor săi că deviza nobiliară a familiei 


Hâjdău este Pro Fide et Patria. Lucrul acesta e frumos ca viaţă practică, însă 


nu ca istorie; e frumos mai cu seamă în momentele hotărâtoare, când o 
naţiune are nevoie de a fi trezită energic dintr-o îndelungată amorţeală, dar 
şi atunci chiar ea constituie o ocupaţie de poet, şi nu una de istoric. 

Şi el era poet, în mod sigur, fapt de care nimeni nu se îndoia, deşi 
Alexandru Hâjdău n-a publicat nimic şi nici chiar n-a anunţat o singură 
poezie [originală?], cu toate că avea scrise sute, numai că exclusiv în ruseşte 
şi, în afară de două sau trei excepţii - toate despre Moldova, aşa încât, prin 
tema lor, ele nu puteau să-i intereseze câtuşi de puţin pe ruşi, în timp ce, 
prin limbă, acestea nu puteau fi înţelese de români. E suficient să 
menţionăm un întreg volum din Sonetele moldoveneşti ale sale. Sonetul, 
terţetul, trioletul, canţona erau formele favorite ale versificaţiei sale, 
armonia căreia era adesea atât de italienească. El le scria mai mult pentru 
sine, aidoma unui suspin pentru sine, parcă nevrând, fără s-o ştie... 

Bogdan Petriceicu HASDEU 
(1838-1907), în Appendice la vol. 
Oeuvres posthumes de julie B.P. 
Hasdeu, Chevalerie, Confidences 
et Canevas, Paris-Bucarest, 1890, 
p. 281-282: Alexandre Hasdeu 
(Aleksandr Ghijdeu). Traducere 


din franțuzeşte: Pavel Balmuş 


RALLY-ARBORE: în anul 1897, folosindu-mă de vizita celebrului 
literat rus, dl. Vladimir Korolenko, am cetit oaspetelui meu câteva poezii 
ruseşti scrise de Alexandru Hasdeu, şi aceste poezii erau [adică: au fost!] o 
adevărată descoperire pentru nuvelistul rus, care, apoi, ceti singur, de mai 
multe ori, unele bucăţi, aproape inedite... (citat după ediţia: Zamfir C. 
ARBURE. Basarabia în secolul XIX. Text îngrijit, studiu introductiv, note, 
comentarii, indice de Ion şi Tatiana Varta, Editura „Novitas”, Chişinău, 
2001, p. 664) 

Zamfir C. RALLY-ARBORE 


(1845-1933), în monografia sa 
Basarabia în secolul XIX 
(Bucureşti, 1898/1899), cu 
dedicaţia, la început: «Fruntaşului 
boerimii pământene / Marelui 
Patriot Basarabean / Nemuritorului 
Alexandru Hasdeu / închină 


această lucrare / Autorul» 


IORGA: Se vorbeşte de scriitorul basarabean Alexandru, Alecu 
Hîjdău (aşa-şi scria numele). E adevărat că familia - el era fiul unui cărturar 
foarte distins, care purta, pentru o fire polonizată, numele adevărat polon de 
Taddeu, pe care îl scria româneşte cu doi d - îşi avea o moşie în Basarabia, 
unde, oricum, pornise o înrâurire naţională românească. Dar omul foarte 
învăţat, adânc cunoscător al limbii şi literaturii ruseşti, preocupat de chestii 
istorice şi capabil, uneori, când era vorba să le dezlege, de a născoci, cu 
multă dibăcie, documentul trebuitor - ca un romantic plin de ironie ce era - 
se trăgea dintr-un neam care, încă de pe la 1670, părăsise Moldova, în suita 
exilatului domn Ştefan Petriceicu, o rudă. A fost cunoscut - şi, de la Asachi 
încoace, care l-a tradus şi în franțuzeşte [probabil, textul cuvântării lui Al. 
Hâjdău de la 1837, tălmăcit de C. Stamaty] - e foarte admirat, pentru 
informaţia, îndoielnică, din el, ca şi pentru avântul literar şi, mai ales, 
pentru puternicul sentiment de demnitate naţională «moldovenească» ce 
respiră dintr-însul, discursul lui Alecu Hâjdău, la deschiderea şcolilor - 
ruseşti - din Hotin. Dar cuvântătorul se interesa, mai mult din punct de 
vedere familiar ori din curiozitate de diletant, de trecutul acelei Moldove, al 
cărei sol nu l-a călcat, în viaţa culturală a căreia nu s-a amestecat şi a căreia 
limbă, în multele-i studii, de trecut şi de viaţă populară, publicate în 
revistele ruseşti, n-a întrebuinţat-o... 
Nicolae IORGA (1871-1940), în 


cadrul lucrării din 1918, 


Continuitatea spiritului românesc 


în Basarabia 


DRĂGAN: între moldovenii care luptă, în condiţii vitrege pentru 
deşteptarea şi conservarea conştiinţei naţionale a românilor, el [=Al. 
Hâjdău] rămâne o figură nobilă... Aproape în toate privinţele, Al. Hâjdău 
este o prefigurare spectaculoasă a personalităţii lui Bogdan Petriceicu 
[Hasdeu]: sete romantică de creaţie şi grandios, spirit independent, erudiție 
vastă, nelinişte ce-l aruncă de la un domeniu de cercetare la altul, fiind un 
născocitor de mari proiecte, dintre care multe rămân nerealizate... 

Mihai DRĂGAN (1937-1993). 
B.P. HASDEU, Editura „Junimea”, 
laşi, 1972 


DRĂGOI: Moştenind şi transmițând spiritul iscoditor, înflăcărat şi 
bizar, frenezia şi orgoliul creaţiei, obsesia celebrităţii, aplecarea spre 
exagerare şi mistificare, caracteristice familiei, [Alexandru] H[âjdău] este 
un cărturar cu înclinații prodigioase, care exploatează domenii variate - 
botanică, drept, filosofie, istorie, filologie, folkloristică, literatură - fără a 
reuşi să-şi ducă la capăt proiectele. Activitatea lui, din care se întrevăd 
început, unde, însă, fiul şi-a putut face ucenicia... 

Gabriela DRĂGOI în Dicţionarul 
literaturii române de la origini până 


la 1900, Bucureşti, 1979, p. 438 


ORPIŞAN: Deşi turnate (cele mai multe dintre ele) în forma fixă a 
sonetului - dintr-o tendinţă subconştient clasicizantă - poemele lui Al. 
Hâjdău sunt străbătute, totuşi, de un avântat fior liric şi de o înfierbântată 
iubire faţă de patrie şi de trecutul ei glorios. Marile lecţii de bărbăţie ale 
neamului, momentele de supremă înălţare sufletească, vestigiile încărcate 


de amintirea trecutului sunt evocate cu o dragoste răscolitoare şi cu o 


mândrie fără de margini, fiind înfăţişate contemporanilor drept permanente 

memento-uri întru regăsirea conştiinţei de sine şi a încrederii în viitor. 

Patosul romantic se amestecă cu melancolia trezită de apusul zilelor de 

glorie, într-un fluid de înaltă tensiune lirică. E de ajuns să cităm sugestivul 

sonet Prutul... [Traducere de Raluca Tulbure şi Victor Tulbure... Ultima 

terţină cunoaşte o transpunere mai fericită artistic, în versiunea lui Nicolae 

Dabija: «Dar Prutul tace... Doar arar, îmi pare, / Suspină ale valurilor creste: 
/ «Măritul Ştefan, Ştefan nu mai este»...] 

Ion ORPIŞAN în monografiile 

Romanul vieţii lui Bogdan 

Petriceicu Hasdeu, Editura 

„Minerva”, 1990, p. 82-83 şi B.P. 

Hasdeu sau Setea de absolut. 

Tumultul şi misterul vieţii, Editura 


„ Vestala”, Bucureşti, 2001, p. 75 


VETIŞANU: În ansamblul ei, gândirea filosofică a lui Alex. 
Hasdeu manifestă vădite accente iluminist-raţionaliste, dând o [deosebită?] 
atenţie înălţării şi perfecţionării omului, prin cunoaşterea de sine, după 
cerinţele filosofiei şi pe calea culturii. 

Preocupat de rosturile filosofiei, de ţelurile şi mijloacele sale, Alex. 
Hasdeu vrea să pună în evidenţă valoarea euristică a acesteia. Filosofia 
trebuie să descopere adevărul despre om şi lume, îndreptându-ne către o 
activitate conformă cu cerinţele raţiunii, pentru a se putea constitui, după 
Alex. Hasdeu, ca «ştiinţă a vieţii». În acest sens, filosofia ar uşura omului 
calea spre o autocunoaştere, eliberându-l de sub povara ignoranței şi a 
îndoielilor... Pe urmele lui Socrate şi ale lui Gr. S. Skovoroda, Alex. Hasdeu 
a conceput filosofia ca un dialog al omului cu el însuşi şi cu lumea 
înconjurătoare, pentru a o cunoaşte şi a o înţelege... 

Vasile VETIŞANU în Istoria 


filosofiei româneşti, vol. I, ediţia a 


II-a, Bucureşti, 1985, p. 447 


